(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΔ΄

Δευτέρα, 23 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: Αντιμετώπιση των προβλημάτων στην Ακτινοθεραπεία, σελ.
 ii. με θέμα: «Εξασφάλιση πλήρους και δωρεάν γονιδιακού ελέγχου για όλες τις παθήσεις που εντοπίζονται με αυτόν τον τρόπο», σελ.
 iii. με θέμα: «Συνεχίζεται η προσπάθεια μετάθεσης των κυβερνητικών ευθυνών για τα θλιβερά στατιστικά της πανδημίας στην Ελλάδα, με αφορμή την υπόθεση της ΜΕΘ-Covid του Νοσοκομείου Αγρινίου», σελ.
 iv. με θέμα: «Προβλήματα στη λειτουργία των Παιδιατρικών Τμημάτων του Γενικού Νοσοκομείου Αργολίδας», σελ.
 β) Προς τον Υπουργό Περιβάλλοντος και Ενέργειας:
 i. με θέμα: «Μπουλντόζες αλλοιώνουν ανεπανόρθωτα το εμβληματικό τοπόσημο του Πλακιά, τον Παλίγκρεμνο στο Ρέθυμνο», σελ.
 ii. με θέμα: «Μπουλντόζες αλλοιώνουν ανεπανόρθωτα το εμβληματικό τοπόσημο του Πλακιά, τον Παλίγκρεμνο στο Ρέθυμνο», σελ.
 iii. με θέμα: «Ορεινά Ζακύνθου: Δρόμος για το "καλό της κοινωνίας", ερήμην Φορέα Διαχείρισης και Αρχαιολογικής Υπηρεσίας», σελ.
 iv. με θέμα: «Επιβεβλημένη η παράταση της προθεσμίας υποβολής αντιρρήσεων για τους δασικούς χάρτες», σελ.
 γ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Σε «γεφύρι της Άρτας» εξελίσσεται το έργο «Ρουφράκτης Γυρτώνης", σελ.
 ii. με θέμα: «Να μην επιστραφεί το επίδομα των 176 ευρώ από τους εργαζόμενους του ΕΛΓΟ - ΔΗΜΗΤΡΑ», σελ.
 δ) Προς τον Υπουργό Εργασίας Και Κοινωνικών Υποθέσεων, με θέμα: «Να αρθεί η κατάφωρη αδικία που υφίστανται οι μητέρες Επιστημονικοί Συνεργάτες των Βουλευτών του Ελληνικού και Ευρωπαϊκού Κοινοβουλίου με τη μη χορήγηση της Ειδικής Παροχής Προστασίας Μητρότητας που δικαιούνται», σελ.
 ε) Προς τον Υπουργό Οικονομικών:
 i. με θέμα: «Διαγραφή της «επιστρεπτέας προκαταβολής» και αυτόματη απαλλαγή από την καταβολή του ΕΝΦΙΑ για τους σεισμόπληκτους», σελ.
 ii. με θέμα: « Άμεσες ενέργειες, προκειμένου να αρθούν άδικοι φορολογικοί καταλογισμοί για δωρεές ή γονικές παροχές», σελ.
 στ) Προς την Υπουργό Παιδείας και Θρησκευμάτων:
 i. με θέμα: «Την άδεια ανατροφής τέκνου των νεοδιόριστων εκπαιδευτικών», σελ.
 ii. με θέμα: «Υπέρογκη ύλη τελευταία στιγμή στις προαγωγικές εξετάσεις των τάξεων του Λυκείου εν μέσω πανδημίας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Περιβάλλοντος και Ενέργειας, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Επικρατείας και οι Αναπληρωτές Υπουργοί Οικονομικών, Εξωτερικών, Εσωτερικών, καθώς και ο Υφυπουργός Πολιτισμού και Αθλητισμού κατέθεσαν σήμερα 23-05-2022 σχέδιο νόμου: «Ψηφιοποίηση των διαδικασιών επιδόσεων εγγράφων και αποδέσμευσης της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις του Υπουργείου Προστασίας του Πολίτη, σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.

ΒΙΤΣΑΣ Δ. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΒΙΤΣΑΣ Δ. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΡΣΕΝΗΣ Κ. , σελ.
 ΒΑΡΕΜΕΝΟΣ Γ. , σελ.
 ΒΕΣΥΡΟΠΟΥΛΟΣ Α. , σελ.
 ΓΚΑΓΚΑ Α. , σελ.
 ΔΕΛΗΣ Ι. , σελ.
 ΚΕΓΚΕΡΟΓΛΟΥ Β. , σελ.
 ΛΑΜΠΡΟΥΛΗΣ Γ. , σελ.
 ΛΙΑΚΟΥΛΗ Ε. , σελ.
 ΜΑΚΡΗ Ζ. , σελ.
 ΜΑΝΩΛΑΚΟΥ Δ. , σελ.
 ΜΠΟΥΓΑΣ Ι. , σελ.
 ΠΟΥΛΑΣ Α. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΣΥΡΕΓΓΕΛΑ Μ. , σελ.
 ΤΑΓΑΡΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΚΔ΄

Δευτέρα 23 Μαΐου 2022

Αθήνα, σήμερα στις 23 Μαΐου 2022, ημέρα Δευτέρα και ώρα 15.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι οι εξής:

Οι με αριθμό 670/11-5-2022, 671/11-5-2022, 680/16-5-2022 και 681/16-5-2022 επίκαιρες ερωτήσεις θα απαντηθούν από την Αναπληρώτρια Υπουργό Υγείας κ. Ασημίνα Γκάγκα.

Η με αριθμό 676/13-5-2022 επίκαιρη ερώτηση και η με αριθμό 4554/8-4-2022 ερώτηση του κύκλου των αναφορών – ερωτήσεων κατά άρθρoν 130 παράγραφος 5 του Κανονισμού της Βουλής θα απαντηθούν από τον Υφυπουργό Οικονομικών κ. Απόστολο Βεσυρόπουλο.

Οι με αριθμό 673/13-5-2022 και 684/16-5-2022 επίκαιρες ερωτήσεις θα απαντηθούν από την Υφυπουργό Παιδείας και Θρησκευμάτων κ. Ζωή Μακρή.

Η με αριθμό 4546/8-4-2022 ερώτηση του κύκλου των αναφορών – ερωτήσεων κατά άρθρον 130 παράγραφος 5 του Κανονισμού της Βουλής θα απαντηθεί από την Υφυπουργό Εργασίας και Κοινωνικών Υποθέσεων κ. Μαρία Συρεγγέλα.

Οι με αριθμό 686/16-5-2022 και 688/16-5-2022 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Ταγαρά.

Η με αριθμό 674/13-5-2022 επίκαιρη ερώτηση και η με αριθμό 4691/191/14-4-2022 ερώτηση του κύκλου των αναφορών – ερωτήσεων κατά άρθρον 130 παράγραφος 5 του Κανονισμού της Βουλής θα απαντηθούν από τον Υφυπουργό Περιβάλλοντος και Ενέργειας κ. Γεώργιο Αμυρά.

Οι με αριθμό 672/11-5-2022 και 682/16-5-2022 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο.

Θα σας παρακαλέσω να είμαστε συνεπείς στο χρόνο μας γιατί είναι αρκετές οι ερωτήσεις.

Ξεκινάμε με την πρώτη με αριθμό 671/11-5-2022 επίκαιρη ερώτηση πρώτου κύκλου του Βουλευτή Φωκίδας της Νέας Δημοκρατίας κ. Ιωάννη Μπούγα, προς τον Υπουργό Υγείας με θέμα: «Αντιμετώπιση των προβλημάτων στην ακτινοθεραπεία».

Στην ερώτηση θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΜΠΟΥΓΑΣ:** Σας ευχαριστώ, κυρία Πρόεδρε.

Κυρία Υπουργέ, γνωρίζετε ότι οι ασθενείς οι οποίοι υπόκεινται σε ακτινοθεραπεία σε δημόσιες κλινικές, είναι περίπου δεκαέξι χιλιάδες πεντακόσιοι με βάση τα στοιχεία που μπόρεσα να συλλέξω. Ήταν πολύ μικρότερος ο αριθμός, αυξήθηκε, όμως, πολύ από τον Ιούνιο του 2020, όταν προβλέφθηκε η θέσπιση της ολοήμερης θεραπείας στα νοσοκομεία του Εθνικού Συστήματος Υγείας. Ένα μέτρο εξαιρετικό το οποίο απέδωσε και αναβάθμισε την παροχή των υπηρεσιών.

Επιπλέον, τα τελευταία χρόνια, κυρίως χάρη στο ΕΣΠΑ, αλλά και τις δωρεές που έγιναν την τελευταία πενταετία, με κορυφαία του Ιδρύματος «Σταύρος Νιάρχος», το ΕΣΥ βρέθηκε με τα δύο τρίτα των μηχανημάτων του τελευταίας τεχνολογίας και όλα τα δημόσια νοσοκομεία να έχουν τη δυνατότητα να εφαρμόζουν σύγχρονες μεθόδους ακτινοθεραπείας.

Παρά ταύτα, όμως, και επειδή πρόκειται για αντικατάσταση μηχανημάτων, ένας αριθμός περίπου δωδεκάμισι χιλιάδων συμπολιτών μας, που νοσούν από καρκίνο αναγκάζονται να επισκέπτονται τα ιδιωτικά κέντρα, τα οποία με βάση το νόμο του 2012 παρέχουν τις υπηρεσίες τους δωρεάν και σε κάποιες από τις περιπτώσεις αυτές αμείβεται και ο γιατρός.

Όμως, καταγγελίες ανθρώπων οι οποίοι ζητούν υπηρεσίες από τον ιδιωτικό τομέα αναφέρουν ότι πέραν των υπηρεσιών, που δέχονται και τις οποίες πληρώνει το ελληνικό δημόσιο, αναγκάζονται με διάφορους τρόπους να καταβάλουν υψηλά ποσά, που φθάνουν αρκετές χιλιάδες ευρώ, τα οποία ζητούνται και με διάφορες αιτίες δικαιολογούνται από τα διαγνωστικά κέντρα.

Επειδή είναι μεγάλος ο αριθμός των καταγγελιών και όχι μόνο ιδιωτών τις οποίες έχω, κυρία Υπουργέ, αλλά και έγγραφο που έχει γνωστοποιηθεί στο Υπουργείο σας από τη διοικούσα επιτροπή της πλατφόρμας διαλόγου All.Can Greece, όπου εκεί αναφέρεται συγκεκριμένα και χωρίς περιστροφές ότι για τη μείωση των αναμονών οι ασθενείς θεωρητικά έχουν τη δυνατότητα να απευθύνονται στα ιδιωτικά κέντρα, τα οποία βάση νόμου αποζημιώνονται πλήρως για τις ακτινοθεραπευτικές υπηρεσίες που παρέχουν, για δε τις υπόλοιπες ακτινοθεραπευτικές τεχνικές οι ασθενείς οφείλουν να πληρώσουν μόνο την αμοιβή του γιατρού.

Εντούτοις, επειδή τα ιδιωτικά κέντρα απαιτούν παρανόμως από τους ασθενείς να καταβάλουν επιπλέον αποζημίωση, οι ασθενείς εξαναγκάζονται να πληρώσουν, ενώ πολλοί στερούνται αυτής της δυνατότητας αν δεν μπορούν να καλύψουν το ποσό, που τους ζητείται και ζητείται με βάση αυτό το έγγραφο η παρέμβαση της πολιτείας.

Εν κατακλείδι, θα ήθελα να ζητήσω από το Υπουργείο σας να ελέγξει τις καταγγελίες ή και να προκαλέσει έναν δειγματοληπτικό έλεγχο των ασθενών αυτών, έτσι ώστε να διαπιστωθεί ότι δεν υπάρχουν επιπλέον χρεώσεις που να επιβαρύνουν μια τόσο ευαίσθητη και ευπαθή ομάδα συμπολιτών μας.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Σας ευχαριστώ πολύ για τη σημείωση και την ερώτηση.

Θα πω κατ’ αρχάς ότι στην Ελλάδα σήμερα λειτουργούν είκοσι εννέα γραμμικοί επιταχυντές στο ελληνικό δημόσιο και είκοσι πέντε γραμμικοί επιταχυντές στον ιδιωτικό τομέα, στην Αθήνα, στη Θεσσαλονίκη, στη Λάρισα, σε πολλές πόλεις. Μαζί με αυτούς λειτουργούν τρεις επιταχυντές που είναι αφιερωμένοι ειδικά στην στη στερεοτακτική ακτινοθεραπεία.

Όσον αφορά τα οικονομικά πράγματι ήταν μεγάλη -δουλεύω σε ένα νοσοκομείο που έχουμε πάρα πολλούς καρκινοπαθείς- βοήθεια το γεγονός αφ’ ενός ότι δόθηκε η δυνατότητα στους ασθενείς να λαμβάνουν θεραπεία και από τον ιδιωτικό τομέα χωρίς να πληρώνουν ιδιαίτερες αμοιβές. Δεν πληρώνουν καθόλου αμοιβή όταν πρόκειται για στερεοτακτική ακτινοθεραπεία, ενώ πληρώνεται η αμοιβή του γιατρού για τις υπόλοιπες θεραπείες, αλλά αυτή πρέπει να πληρώνεται είτε στον γιατρό με απόδειξη παροχής υπηρεσιών είτε στο κέντρο με δελτίο παροχής υπηρεσιών, όχι φυσικά και από τους δύο. Έχουν κατά καιρούς έρθει στην αντίληψή μας παράπονα από ιατρικούς συλλόγους, όμως ουσιαστικά δεν υπάρχουν επώνυμες καταγγελίες προς το Υπουργείο. Φυσικά μας ενδιαφέρει να το ελέγξουμε και να δούμε πώς είναι. Πάντως πρέπει να πω ότι και στο ελληνικό δημόσιο αυξήθηκε πάρα πολύ, όπως είπατε, η παροχή προς τους ασφαλισμένους ασθενείς, και στον ιδιωτικό τομέα αντιμετωπίζονται σήμερα πια πολλοί ασθενείς που παλιότερα δεν μπορούσαν να αντιμετωπιστούν και αυτό είναι πολύ σημαντικό στους ανθρώπους που και χρειάζονται τη συνδρομή του κράτους και χρειάζονται άμεσα θεραπεία.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΜΠΟΥΓΑΣ:** Θα ήθελα εντελώς συμπληρωματικά, με βάση όσα είπε η κυρία Υπουργός να προτείνω, κυρία Υπουργέ, στο πλαίσιο του νέου Ταμείου Ανάκαμψης να δούμε και τη δημιουργία ακτινοθεραπευτικών κέντρων, όχι μόνο στη Θεσσαλονίκη ή στην Αθήνα, αλλά και σε άλλες περιοχές. Διότι το πρέπον θα ήταν να βρίσκονται και οι ασθενείς, που δεν κατοικούν σε μεγάλα αστικά κέντρα, σε μια απόσταση περίπου εκατό χιλιομέτρων, να μπορούν να υποβληθούν σε αυτές τις θεραπείες.

Επίσης θα ήθελα να σας προτείνω, κυρία Υπουργέ, να δείτε το ζήτημα της ενιαίας λίστας σε δημόσιους και ιδιωτικούς φορείς. Νομίζω ότι αυτό θα δώσει τη δυνατότητα τέτοιου είδους φαινόμενα τα οποία επισημαίνονται από τους πάσχοντες αλλά και από τους συλλόγους να εξαλειφθούν ή να μετριαστούν αρκετά. Διότι η ενιαία λίστα αντιλαμβάνεστε ότι θα αμβλύνει την πίεση του χρόνου και έτσι θα δοθεί η δυνατότητα στους πάσχοντες να επιλέξουν τις δημόσιες δομές ή εν πάση περιπτώσει τα ιδιωτικά κέντρα, στα οποία δεν θα χρειάζεται να πληρώνουν, να υποβάλλονται δηλαδή σε δαπάνες, μεγαλύτερες αυτών που οφείλουν σύμφωνα με την κείμενη νομοθεσία να πληρώσουν.

Τέλος, ήθελα να πω το εξής, κυρία Υπουργέ, έχω την πληροφορία -και νομίζω ότι είναι βάσιμη- ότι στη Λαμία προωθείται η κατασκευή ενός ακτινοθεραπευτικού κέντρου με χρήματα από το Ταμείο Ανάκαμψης. Θα ήταν ευχής έργον εάν προωθείτο και η δημιουργία ενός κέντρου στο «Σωτηρία», όπως κι εσείς κατά το παρελθόν νομίζω ότι έχετε υποστηρίξει, έτσι ώστε να μπορέσουμε τα μηχανήματα, που είναι σήμερα περίπου πενήντα-πενήντα δύο, αν συγκράτησα καλά το νούμερο που είπατε, να τα αυξήσουμε. Διότι με βάση τον πληθυσμό των πασχόντων στη χώρα μας χρειάζονται περίπου εβδομήντα επτά, υστερούμε δηλαδή περίπου κατά το ένα τρίτο των αναγκαίων μηχανημάτων με ό,τι αυτό συνεπάγεται για τους συμπολίτες μας.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κι εγώ σας ευχαριστώ.

Να σας πω ότι ήδη με το RRF, με το Ταμείο Ανάκαμψης, έχει ενταχθεί ακτινοθεραπευτικό στο «Σωτηρία». Άρα προχωράμε και θα το δείτε δηλαδή να υλοποιείται στα επόμενα χρόνια. Φυσικά είναι πολύ σημαντικό για τους ασθενείς να είναι κοντά στο σπίτι τους. Αυτό με το γεωγραφικό προφίλ της Ελλάδας δεν είναι πάντα εύκολο. Κατ’ αρχάς έχουμε πολλά νησιά με λίγους κατοίκους που μοιραία θα μετακινηθούν για να κάνουν ακτινοθεραπεία σε κάποιο μεγάλο κέντρο. Τουλάχιστον δεν χρειάζεται να μεταφέρονται κάθε φορά, όπως συμβαίνει με τις χημειοθεραπείες παραδείγματος χάριν, δηλαδή ένας ασθενής που θα μπει σε ακτινοθεραπεία θα πάει στην ακτινοθεραπεία στη σειρά και σήμερα έχουμε fractionated θεραπείες που μπορούν να κρατήσουν λιγότερο και άρα να είναι λιγότερος αυτός ο κόπος της μετακίνησης. Αλλά πάντως μοιραία στη χώρα μας θα έχουμε κάποια μετακίνηση, γιατί έχουμε περιοχές που έχουν πολύ λίγο πληθυσμό και δεν υπάρχει η δυνατότητα με βάση τα πληθυσμιακά κριτήρια αλλά και τα επιστημονικά κριτήρια να μπορέσεις να κάνεις σε κάθε νησί ακτινοθεραπευτικό κέντρο.

Λαμβάνω υπ’ όψιν πολύ σοβαρά τις προτάσεις σας και θα τις συζητήσουμε και θα επανέλθουμε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Και πάμε τώρα στην τέταρτη με αριθμό 681/16-5-2022 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Εξασφάλιση πλήρους και δωρεάν γονιδιακού ελέγχου για όλες τις παθήσεις που εντοπίζονται με αυτό τον τρόπο».

Κύριε Λαμπρούλη, έχετε τον λόγο για δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Αφορμή για την επίκαιρη ερώτηση, κυρία Υπουργέ, ήταν τα αιτήματα που μας κατέθεσαν, συζητώντας κιόλας, εκπρόσωποι των ασθενών με νευροϊνωμάτωση. Αναφέρονται μέσα στην ερώτηση συγκεκριμένα ζητήματα, που αντιμετωπίζει αυτή η κατηγορία των ασθενών αυτής της νόσου. Βεβαίως στην επικεφαλίδα, στο θέμα της ερώτησης, εμείς ζητούμε και με τα ερωτήματα που θέτουμε από το Υπουργείο να τοποθετηθεί συνολικά στα ζητήματα των ελέγχων των γονιδιακών-μοριακών ελέγχων και πώς αυτά θα πρέπει να οδηγούνται σε μια σειρά από νόσους όπως είναι εν προκειμένω είναι η νευροϊνωμάτωση, η οποία γνωρίζετε κι εσείς ως επιστήμονας γιατρός είναι ένα γενετικό νόσημα, οφείλεται σε γενετική διαταραχή, χαρακτηρίζεται από την ανάπτυξη καλοήθων όγκων στο νευρικό σύστημα, κλινικές εκδηλώσεις ποικίλες (δέρμα, οφθαλμούς, νευρολογικές), φυσικά εκδηλώσεις μυοσκελετικές, καρδιαγγειακές και φυσικά η κλινική πορεία της νόσου είναι απρόβλεπτη και άμεσα συνδεδεμένη με τις κλινικές εκδηλώσεις.

Στην Ελλάδα, σύμφωνα με τα επίσημα στοιχεία, νοσούν γύρω στα τεσσερισήμισι χιλιάδες παιδιά και ενήλικες από τη νευροϊνωμάτωση. Υπάρχουν προβλήματα και ακριβώς επειδή υπάρχουν αυτά τα τεράστια προβλήματα με την υποστελέχωση και τις ελλείψεις υποδομών του δημόσιου συστήματος υγείας έρχονται οι άνθρωποι αυτοί, οι άρρωστοι και οι οικογένειές τους -σε ό,τι αφορά τα παιδάκια, και όχι μόνο τα παιδάκια αλλά και τους ενήλικες- αντιμέτωποι και με τις ελλείψεις σε ό,τι αφορά την πρόληψη και κατ’ επέκταση ό,τι αυτό συνεπάγεται την έγκαιρη και ολοκληρωμένη διάγνωση αλλά και την παρακολούθηση τη συστηματική, που πρέπει να έχουν αντίστοιχα αυτά τα νοσήματα.

Έτσι λοιπόν το ζήτημα, για παράδειγμα, του ολοκληρωμένου, του προγεννητικού ελέγχου αλλά παράλληλα και η πιστοποίηση της ύπαρξης και της μορφής της νόσου, η χορήγηση της κατάλληλης θεραπείας που χρειάζεται απαιτεί μια σειρά γονιδιακών-μοριακών εξετάσεων, ούτως ώστε να επιλεγεί το ενδεδειγμένο φάρμακο. Φυσικά είναι πανάκριβες. Δεν καλύπτονται ούτε από τον ΕΟΠΥΥ ούτε από το κράτος. Μιλάω για τη νευροϊνωμάτωση. Η δαπάνη αυτή κυμαίνεται από τα 500 έως τα 1.500 ευρώ. Και φυσικά καταλαβαίνετε τι σημαίνει αυτό στις μέρες μας για μια οικογένεια η οποία καλείται, όχι μόνο στο πλαίσιο της διάγνωσης της νόσου μέσω του γονιδιακού ελέγχου αλλά και της επιλογής του κατάλληλου φαρμάκου, να επωμιστεί κόστος δυσβάσταχτο.

Τα ερωτήματα, κυρία Πρόεδρε, προς τον Υπουργό και προς το Υπουργείο είναι ότι θα πρέπει να εξασφαλιστεί ο πλήρης και δωρεάν γονιδιακός έλεγχος για όλες τις παθήσεις που αντιμετωπίζονται με αυτό τον τρόπο, είτε σε επίπεδο προγεννητικού ελέγχου είτε σε επίπεδο ύποπτων περιστατικών υπό διερεύνηση για σπάνια πάθηση αλλά και περιστατικών όπου απαιτείται πιστοποίηση της νόσου. Στη δευτερολογία μου θα αναπτύξω περισσότερα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Από τα στοιχεία που απαντάει ο ΕΟΠΥΥ μάς λέει ότι ο γονιδιακός έλεγχος για τη νευροϊνωμάτωση, στο μέρος που αφορά το έμβρυο, καλύπτεται ήδη από τον οργανισμό και μάλιστα χωρίς συμμετοχή του δικαιούχου, αφού στο άρθρο 5 του ενιαίου κανονισμού παροχών προβλέπεται μια σειρά εξετάσεων προγεννητικού ελέγχου σε γυναίκες και άντρες με σκοπό τη γέννηση υγιών παιδιών και ανάμεσα σε αυτές είναι η εξέταση DNA του εμβρύου, εφόσον έχει διαπιστωθεί ότι και οι δύο γονείς έχουν γενετική επιβάρυνση για μεσογειακή αναιμία, για να δρεπανοκυτταρική νόσο ή άλλη γνωστή γενετική διαταραχή. Άρα αν οι γονείς έχουν πρόβλημα γνωστό, τότε ο έλεγχος του εμβρύου καλύπτεται. Τώρα όσον αφορά τους γονείς υπάρχει ήδη η πρόβλεψη να μπουν και για τους γονείς, εφόσον υπάρχει ο ένας να ελέγχεται και ο άλλος εφόσον θέλουν να αποκτήσουν παιδί, και είναι μέσα στα νοσήματα που θα μπουν στον ενιαίο έλεγχο, στο Εθνικό Πρόγραμμα Προληπτικού Ελέγχου Νεογνών, που από τα τέσσερα που είναι σήμερα θα ανιχνεύονται τριάντα τρία νοσήματα. Οπότε είναι μέσα στον άμεσο προγραμματισμό.

Αυτή τη στιγμή ο εμβρυϊκός έλεγχος καλύπτεται ήδη από τον ΕΟΠΥΥ. Για τους γονείς η πρόταση έχει μπει να καλύπτεται και ο δεύτερος γονιός εφόσον είναι γνωστό ότι ο πρώτος πάσχει και μέσα στα νοσήματα, που θα μπουν στο πρόγραμμα προληπτικού ελέγχου των νεογνών είναι τριάντα τρία νοσήματα μεταξύ των οποίων και αυτό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άκουσα με προσοχή την Υπουργό, όσο μπορούσα, γιατί δεν ακουγόταν και καθαρά.

Κυρία Υπουργέ, θα ενταχθεί στα τριάντα τρία νοσήματα που είπατε και ο υπόλοιπος έλεγχος, αυτό άκουσα, έτσι δεν είναι; Και σε ό,τι αφορά τον προγεννητικό έλεγχο καλύπτεται από τον ΕΟΠΥΥ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μέσα φυσικά στην ερώτηση και στη βάση αυτών που ανέπτυξα στην πρωτολογία μου είναι και τα ζητήματα της επιλογής θεραπείας με βάση τον μοριακό έλεγχο που υπόκεινται οι ασθενείς, που κι αυτό είναι ένα τεράστιο κόστος, τα ξέρετε τώρα και από τα ζητήματα της ειδικότητάς μας αλλά και γενικότερα.

Πέρα, λοιπόν, όμως από αυτό το κομμάτι του προγεννητικού ελέγχου, του ελέγχου του γονιδιακού -να το βάλω με αυτή τη φράση- που αναφερθήκαμε, στην ερώτηση ζητάμε φυσικά και με το δεύτερο κομμάτι των ερωτήσεων τα παρακάτω. Πέρα, λοιπόν, από αυτά τα ζητήματα των εξετάσεων οι ασθενείς έχουν τις οικογένειές τους, που αντιμετωπίζουν προβλήματα ακριβώς λόγω των ελλείψεων σε εξειδικευμένες μονάδες ειδικών κέντρων, με υψηλή ποιότητα, που θα έπρεπε να είναι δωρεάν οι υπηρεσίες, να είναι στελεχωμένες με μόνιμο προσωπικό, πλήρους και αποκλειστικής απασχόλησης, και θα έχουν την ευθύνη αφ’ ενός μεν της ενημέρωσης αλλά κυρίως της έγκαιρης διάγνωσης, της θεραπείας και της παρακολούθησης των ασθενών. Φυσικά η ανυπαρξία τέτοιων δομών παρακολούθησης, θεραπείας και νοσηλείας κατ’ επέκταση δημιουργεί ένα τεράστιο πρόβλημα. Και φυσικά σκεφτείτε όλους αυτούς τους ασθενείς οι οποίοι λόγω των ελλείψεων ειδικά στην περιφέρεια χρειάζεται κάθε τόσο να μετακινούνται στα μεγάλα αστικά κέντρα, κυρίως Αθήνα ή Θεσσαλονίκη, για παρακολούθηση, για επανεξετάσεις, για θεραπείες και πάει λέγοντας.

Συνεπώς παράλληλα με όλα τα ζητήματα της πρόληψης, που έχουν να κάνουν με τους ελέγχους τους γονιδιακούς εμείς ζητούμε και με την ερώτηση αυτή να καλύπτονται τα έξοδα μεταφοράς, διαμονής για τον πάσχοντα από σπάνια πάθηση, είτε νευροϊνωμάτωση είναι αυτή είτε γενικότερα σπάνιες παθήσεις, του συνοδού του -αν είναι παιδάκι θέλει οπωσδήποτε, τουλάχιστον, τη μητέρα του- σε περίπτωση φυσικά που η μόνιμη διαμονή είναι σε άλλη πόλη από το νοσοκομείο όπου παρέχονται οι υπηρεσίες και παρακολουθείται ή κάνει θεραπείες ο ασθενής.

Παράλληλα, προτείνουμε, ζητούμε να προβλεφθούν ειδικές άδειες και φυσικά απαγόρευση απολύσεων, κυρία Υπουργέ, είτε του ασθενούς -ενήλικας πλέον- είτε του συνοδού, του γονέα δηλαδή σε ό,τι αφορά τα παιδάκια αλλά και του συνοδού του γονέα σε μεγαλύτερη ηλικία του ασθενούς, σε περίπτωση που γίνονται αυτές οι μετακινήσεις προς κεντρικές περιοχές, μεγάλα αστικά κέντρα, για να βρει υπηρεσίες υγείας, και φυσικά να καλύπτεται εξολοκλήρου από το κράτος η φαρμακευτική αγωγή. Για παράδειγμα, δεν το βάζουμε τυχαία το φάρμακο αυτό το Nebido, το οποίο μια μπαίνει στον ΕΟΠΥΥ και αποζημιώνεται, μια βγαίνει, και χρειάζεται να πληρώνουν τεράστια ποσά οι ασθενείς από την τσέπη τους. Φυσικά η κάλυψη της φαρμακευτικής αγωγής πρέπει να αφορά και τις συνοδούς νόσους από την απόρροια της βασικής νόσου αλλά και φυσικά και όλο το απαραίτητο υγειονομικό υλικό που κρίνεται απαραίτητο για τη θεραπεία και την αντιμετώπιση της νόσου στα πλαίσια ακόμα και της αποκατάστασής της.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Λαμπρούλη, είστε συνάδελφος, οπότε μιλάμε την ίδια γλώσσα. Όπως ξέρετε, τα σπάνια νοσήματα σε καμμία χώρα του κόσμου δεν μπορούν να αντιμετωπιστούν σε κάθε μέρος, δηλαδή ασθενείς με σπάνια νοσήματα πηγαίνουν στα ειδικά κέντρα. Και σήμερα πια στην Ελλάδα έχουμε κάνει δεκαοκτώ ERN, που είναι πολύ σημαντικό, γιατί μπορούμε να έχουμε κέντρα σπανίων νοσημάτων συνδεδεμένα με την Ευρωπαϊκή Ένωση, με άλλους συναδέλφους από όλο τον κόσμο, από όλη την Ευρώπη και πρόσβαση σε καινοτόμα φάρμακα.

Τώρα, η μετακίνηση και των ασθενών και των συνοδών τους δίνεται από τον ΕΟΠΥΥ. Υπάρχει το άρθρο 56 που δίνει αποζημίωση για τον ασθενή και κάποιον συνοδό.

Υπάρχουν, επίσης για τα μικρά παιδιά, ειδικά στο Παίδων, ξενώνες που μπορούν να φιλοξενήσουν παιδιά με συγκεκριμένα προβλήματα που πρέπει να μείνουν κάποιες ώρες. Δεν είναι πολλοί και είναι ιδιωτικός τομέας σε ένα μεγάλο μέρος, αλλά πάντως οι ασθενείς το έχουν και δεν πληρώνουν.

Το άλλο θέμα που πρέπει να δούμε είναι το πώς συνταγογραφούμε τα φάρμακα και ποια είναι τα πρωτόκολλα κι αυτό οφείλουμε να το δούμε ως χώρα. Να σας θυμίσω ότι στην Αγγλία τα φάρμακα για το σοβαρό άσθμα συνταγογραφούνται σε επτά κέντρα σε όλη την επικράτεια. Δεν συνταγογραφεί, δηλαδή, ο καθένας. Να σας θυμίσω, επίσης, ότι συνταγογραφούμε τόσα φάρμακα για πνευμονική υπέρταση σε τόσους ασθενείς, όσους συνταγογραφεί η Γαλλία.

Αυτό σημαίνει ότι πραγματικά πρέπει να βάλουμε τα πρωτόκολλα και φυσικά πρέπει οι ασθενείς να έχουν την πρόσβαση στα φάρμακα που χρειάζονται, φτάνει η συνταγογράφηση να είναι σωστή για τους ασθενείς που τη χρειάζονται και αυτό είναι κάτι που πρέπει να το δούμε όλοι μαζί με βάση τα πρωτόκολλα. Φυσικά, στόχος όλων μας είναι όλοι οι ασθενείς να έχουν ισότιμη πρόσβαση στις υπηρεσίες υγείας και να έχουν πραγματικά τη θεραπεία που χρειάζονται.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Επίσης, η Αναπληρώτρια Υπουργός Υγείας κ. Γκάγκα θα απαντήσει στην πρώτη με αριθμό 670/11-5-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ**.** Γεωργίου Βαρεμένουπρος τον Υπουργό Υγείας, με θέμα: «Συνεχίζεται η προσπάθεια μετάθεσης των κυβερνητικών ευθυνών για τα θλιβερά στατιστικά της πανδημίας στην Ελλάδα, με αφορμή την υπόθεση της ΜΕΘ-COVID του Νοσοκομείου Αγρινίου».

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ, κυρία Πρόεδρε.

Πρέπει να πω, αρχικά, ότι περίμενα σήμερα να είναι εδώ ο Υπουργός Υγείας ο κ. Πλεύρης, για τον απλούστατο λόγο ότι μια δήλωσή του σε ραδιόφωνο πυροδότησε έναν διάλογο και τεράστιες απορίες για το θέμα που αποτελεί το αντικείμενο της σημερινής μου ερώτησης, δηλαδή την απόλυτη θνητότητα κατά 100% στη ΜΕΘ του Νοσοκομείου Αγρινίου. Ο κ. Πλεύρης δήλωσε ότι οφειλόταν σε ένα μικρόβιο, γι’ αυτό λέω έπρεπε να είναι εδώ, για να δούμε αν πρόκειται για μια δήλωση με ουσία ή για πυροτέχνημα.

Είναι απολύτως γνωστό ότι στο Αγρίνιο έγινε η ΜΕΘ-COVID εν μια νυκτί. Μια παροιμία λέει ότι «της νύχτας τα καμώματα τα βλέπει η μέρα και γελάει», αλλά εδώ δεν πρόκειται για γέλωτα, πρόκειται για θρήνο και οδυρμό. Όλα αυτά έγιναν για να ενισχυθεί το κυβερνητικό αφήγημα ότι έχουμε μεγάλο αριθμό ΜΕΘ και να μετακυλιστεί η οποιαδήποτε ευθύνη στην περιβόητη ατομική ευθύνη.

Η έρευνα του κ. Τσιόδρα και του κ. Λύτρα είναι αποκαλυπτική. Αρχικά ο Πρωθυπουργός είπε ότι δεν έχει υπ’ όψιν του και τελικά αποκαλύφθηκε ότι ήταν ο πρώτος που την είχε παραλάβει. Δηλώθηκε τότε αρμοδίως ότι διεξάγεται έρευνα από τον ΟΔΙΠΥ, η οποία θα μας αποκαλύψει τα αίτια αυτής της τραγικής κατάληξης, της θνητότητας κατά 100% στη ΜΕΘ του Νοσοκομείου Αγρινίου. Η λειτουργία της ΜΕΘ ανεστάλη το καλοκαίρι του 2021 και κάποια στιγμή επαναλειτούργησε όχι ως ΜΕΘ-COVID, αλλά ως ΜΕΘ-non COVID και τότε δήλωσε ο διοικητής της 6ης ΥΠΕ ότι γίνεται έρευνα που θα μας δώσει τα συγκεκριμένα αποτελέσματα.

Λοιπόν, κυρία Υπουργέ, σας ρωτώ ευθέως. Θέλουμε τώρα τα αποτελέσματα της έρευνας, για να δούμε αν ήταν το μικρόβιο, ποιο μικρόβιο ήταν ή αν πρόκειται για κάτι άλλο. Δημιουργεί τεράστια απορία γιατί δεν δίνετε στη δημοσιότητα τα αποτελέσματα αυτής της έρευνας. Γιατί δεν τα δίνετε στη δημοσιότητα; Θέλετε να κρύψετε κάτι; Εάν θέλετε να κρύψετε κάτι, τότε προκύπτει ότι η δήλωση του κ. Πλεύρη ήταν επικοινωνιακή.

Και εδώ να πω, κυρία Πρόεδρε, ότι σε αυτό το θέμα που μιλάμε για την υγεία του λαού, που μιλάμε για ζωή και θάνατο δεν χωρούν παιγνίδια επικοινωνιακά ή άλλα. Δεν μπορούμε να παίζουμε εν ου παικτοίς. Αν μας δώσετε σήμερα τα αποτελέσματα της έρευνας, θα τα σεβαστούμε, θα τα μελετήσουμε και θα πούμε την άποψή μας. Περιμένω, όμως, να μας τα δώσετε στη δημοσιότητα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Βαρεμένο, θα μου επιτρέψετε, είμαι γιατρός, είμαι στο Εθνικό Σύστημα Υγείας τριάντα χρόνια και ήμουν και στο πρώτο νοσοκομείο αναφοράς, στο «Σωτηρία». Η κλινική άνοιξε στις 25 Μαρτίου και δεν είχαμε ιδέα τι είναι ο κορωνοϊός -διεθνώς δεν είχαμε ιδέα τι είναι ο κορωνοϊός- και παρ’ όλα αυτά ανοίξαμε, σε είκοσι τέσσερις ώρες είχαμε γεμίσει και κάναμε ό,τι καλύτερο μπορούσαμε για τους ασθενείς μας.

Στο πρώτο κύμα και τα μέτρα πάρθηκαν νωρίς και δεν πιέστηκε το Εθνικό Σύστημα Υγείας και τα πήγε η Ελλάδα εξαιρετικά, όπως θυμόσαστε. Στο δεύτερο κύμα που ήταν πάρα πολύ ισχυρό στη Θεσσαλονίκη, ήμουν πρόεδρος στο ΚΕΣΥ, ήμουν και στο νοσοκομείο αναφοράς και μου ζήτησε ο Πρωθυπουργός να πάω στα νοσοκομεία και να δω τι γινόταν. Εκεί πραγματικά τα νοσοκομεία πιέστηκαν πάρα πολύ.

Δηλαδή, νοσοκομεία που ήταν φτιαγμένα να έχουν τριάντα ασθενείς στον παθολογικό τομέα, φτάσανε να νοσηλεύουν εκατό και εκατόν σαράντα ασθενείς με COVID. Ό,τι και να σας πω είναι λίγο, είναι πολύ δύσκολες οι συνθήκες. Παρ’ όλα αυτά οι συνάδελφοί μου σε όλη την Ελλάδα τα έβγαλαν πέρα εξαιρετικά καλά, αν σκεφτείτε τη σύγκριση με την Ιταλία ή άλλες χώρες, όπου νοσηλεύτηκαν σε σκηνές.

Τώρα να πάμε στο Αγρίνιο. Στο Αγρίνιο έχει μονάδα με οκτώ κρεβάτια, λειτουργούσε μια Μονάδα Εντατικής Θεραπείας με πέντε κρεβάτια, η οποία λειτουργούσε απρόσκοπτα με πέντε εντατικολόγους, πέντε γιατρούς και δεκαοκτώ ειδικευμένους νοσηλευτές. Έτσι λειτουργούσε. Μετά όλες οι μονάδες έγιναν από τη μια μέρα στην άλλη από «non COVID», «COVID», διότι αυτό απαιτούσαν οι συνθήκες υγείας.

Δεν υπήρχε ειδικό τρίμηνο όταν ξεκινήσαμε να αντιμετωπίζουμε τον COVID. Όταν ξεκίνησε, όμως, η μονάδα του Αγρινίου και οδηγίες υπήρχαν και webinars υπήρχαν και τα πάντα. Άρα, και οι γιατροί ήταν αρκετοί και οι εντατικολόγοι ήταν εκπαιδευμένοι και το προσωπικό ήταν αρκετό. Έγιναν σεμινάρια από τον ΟΔΙΠΥ και τον ΕΚΠΑ, έγιναν σεμινάρια από την Εταιρεία Εντατικής Θεραπείας, υπήρχε σύνδεση με το ΚΕΣΥ και με τους ιατρικούς συλλόγους, κάναμε όλοι σεμινάρια και πέρα από αυτό, είχαμε τηλεφωνική επικοινωνία με όποιο νοσοκομείο μπορείτε να φανταστείτε. Άρα, και η πληροφορία υπήρχε και οι οδηγίες υπήρχαν και το προσωπικό ήταν πλήρως εκπαιδευμένο και στελεχωμένο.

Τώρα, η θνητότητα ήταν πράγματι μεγάλη. Οι εμπειρογνώμονες που πήγαν με τον ΟΔΙΠΥ, που ήταν καθηγητής ο κ. Γώγος και η κ. Κουτσούκου από τη μονάδα του «Σωτηρία», είπαν ότι πιθανότατα η βαρύτητα των περιστατικών είναι πολύ μεγαλύτερη. Διαφορές στις θνητότητες είδαμε σε μονάδες. Είδαμε υψηλές θνητότητες σε μονάδες σε μεγάλα νοσοκομεία, σε μονάδες που ήταν πολύ οργανωμένες και είχαν προσωπικό και, παρ’ όλα αυτά είχαν θνητότητα. Πιθανώς με το Αγρίνιο είχε λίγα περιστατικά, λίγα σε σχέση με το «Σωτηρία» που είχε στη μονάδα πάνω από χίλια με χίλια διακόσια περιστατικά, ενώ εκεί είχαν γύρω στα σαράντα εκείνη την εποχή. Άρα, δεν μπορείτε να συγκρίνετε θνητότητες κατ’ αρχήν σε ένα μέρος περιφερειακό που έχει μικρότερη εμπειρία και όχι λιγότερους γιατρούς ή λιγότερο εκπαιδευμένους γιατρούς, αλλά λιγότερη εμπειρία, με μια θνητότητα σε ένα νοσοκομείο ή την εμπειρία που έχει ένα νοσοκομείο που βλέπει οκτώ και δέκα φορές περισσότερα περιστατικά.

Άρα, εάν υπήρχαν προβλήματα στη διοίκηση ή στον τρόπο που φτιαχνόταν η μονάδα, αυτό είναι κάτι που πρέπει να δούμε σε όλο το Εθνικό Σύστημα Υγείας και γι’ αυτό και περνάμε τώρα με τον ΟΔΙΠΥ και συγκεκριμένα πρωτόκολλα και προτυποποιημένες διαδικασίες και έλεγχο και αξιολόγηση τακτικά, που πρέπει να υπάρχει και πρέπει να παλέψουμε όλοι μαζί να υπάρχει τακτική αξιολόγηση.

Με πρωτοβουλία του Πρωθυπουργού έχει μπει το Γραφείο Ποιότητας Υγείας του Παγκόσμιου Οργανισμού Υγείας εδώ στην Αθήνα και είμαστε σε πάρα πολύ μεγάλη επαφή μαζί τους, άρα οι διαδικασίες μπαίνουν, προτυποποιούνται και αυτό γίνεται στη χώρα μας για πρώτη φορά και είναι πολύ σημαντικό.

Αυτή είναι η απάντηση. Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Κύριε συνάδελφε, έχετε τον λόγο για τρία λεπτά.

**ΓΕΩΡΓΙΟΣ ΒΑΡΕΜΕΝΟΣ:** Κυρία Υπουργέ, δεν αμφισβητώ ότι είστε γιατρός. Έχετε, όμως, την πολιτική ευθύνη, είναι αναμφισβήτητο.

Εγώ σας ρώτησα κάτι συγκεκριμένο. Εσείς μας παρουσιάσατε μια πραγματικότητα. Οι ισχυρισμοί μου είναι τεκμηριωμένοι, διότι έχω εμπλακεί στην προσπάθεια να σωθούν ορισμένοι ασθενείς μεταφερόμενοι σε νοσοκομεία και με τη βοήθεια από διοικητές άλλων νοσοκομείων. Εσείς, όμως, δεν είστε ο ΟΔΙΠΥ. Ποιο είναι το αποτέλεσμα της έρευνας, σας ρωτώ ευθέως.

Παρατήρησα πολύ καλά ότι δεν κάνατε καμμία αναφορά -ίσως λόγω υπευθυνότητας- για κάποιο μικρόβιο. Δεν άκουσα κάτι τέτοιο από εσάς. Άκουσα από τον κ. Πλεύρη για κάποιο μικρόβιο. Και σας λέμε, δώστε μας τα αποτελέσματα της έρευνας. Επαναλαμβάνω, εσείς παρουσιάζετε μια πραγματικότητα που είναι μακριά από αυτή που ισχύει στο νοσοκομείο. Κάνατε τη μονάδα «τσάτρα-πάτρα» ΜΕΘ-COVID –χωρίς τις απαραίτητες προϋποθέσεις, λέω εγώ- όμως αυτή είναι η διαφορά στην εκτίμηση της πραγματικότητας, στην οποία εγώ είμαι πάρα πολύ κοντά λόγω εντοπιότητας.

Λέω, όμως, εγώ να μας φέρετε τα αποτελέσματα.

Γιατί κρύβετε τα αποτελέσματα, κυρία Υπουργέ; Γιατί τα κρύβετε; Ευθέως σας ερωτώ. Ποιο είναι το περίφημο μικρόβιο; Εγώ ξέρω κάποια μικρόβια: Το μικρόβιο της επικοινωνιακής σκοπιμότητας, το οποίο δεν έπρεπε να χρησιμοποιήσετε σε μια τέτοια πανδημική κρίση. Το κάνατε παντού, ως Κυβέρνηση, όχι εσείς προσωπικά, αλλά δεν έπρεπε να το κάνετε εδώ.

Ποιο είναι, λοιπόν, το μικρόβιο; Ξέρω το μικρόβιο της ιδεοληπτικής εμμονής στην ιδιωτικοποίηση. Είναι ένα μικρόβιο που εμείς προσπαθούμε να παλέψουμε και θα παλέψουμε. Είναι και το μικρόβιο της εμμονής στις ΣΔΙΤ. Δεν εγκαταλείψατε ποτέ αυτές τις εμμονές στη διάρκεια της πανδημίας.

Λέω εγώ ότι το ΕΣΥ εσείς το θεωρείτε αποπαίδι και όχι παιδί και ο ισχυρισμός μου αυτός τεκμηριώνεται. Όμως, για να κάνουμε έναν διάλογο ο οποίος να είναι παραγωγικός, πέρα από τη λύση που εγώ θεωρώ ότι μπορεί να δοθεί για την προστασία του ΕΣΥ με μια μεγάλη πολιτική αλλαγή, η οποία πρέπει να γίνει σε αυτόν τον τόπο, επανέρχομαι στην ουσία του αιτήματός μου.

Επαναλαμβάνω, κυρία Υπουργέ, γιατί μπορεί να μην το ακούσατε, παρότι αναγκάζομαι να αυξήσω τον τόνο της φωνής μου μήπως και ακουστεί: Γιατί κρύβετε το αποτέλεσμα της έρευνας; Ποιο είναι το μικρόβιο που ισχυρίστηκε ότι είναι υπεύθυνο ο κ. Πλεύρης;

Εγώ δεν αμφισβητώ ότι στα ελληνικά νοσοκομεία υπάρχουν ανθεκτικά μικρόβια και μάλιστα, κρατάμε και το ρεκόρ σε αυτή τη θλιβερή πραγματικότητα. Όμως, γιατί έρχονται υπεύθυνοι και λένε ότι μετά λειτουργεί πολύ καλά η ΜΕΘ non COVID; Γιατί δεν λειτούργησε καλά η ΜΕΘ COVID και κλαίμε το μικρόβιο;

Επαναλαμβάνω: Φέρτε μας τα αποτελέσματα της έρευνας. Όσο δεν τα φέρνετε δικαιούμαστε να ισχυριστούμε ότι τα κρύβετε και ότι έχετε κάποιον λόγο που τα κρύβετε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Βαρεμένο, θα μου επιτρέψετε να σας πω ότι τις επικοινωνιακές κορώνες τις κάνετε εσείς και όχι εμείς και το δείχνει ο τόνος της φωνής σας, κατ’ αρχήν, γι’ αυτό φωνάζετε. Τα στοιχεία τα έχουμε εμείς και όχι εσείς και την προσπάθεια την κάναμε εμείς, οι γιατροί και το Υπουργείο, που αντιμετώπισε την κρίση και όχι εσείς.

Άρα, οι εσωτερικές εκθέσεις μέσα στα νοσοκομεία γίνονται, όπως οφείλουν να γίνονται. Διορθωτικές ενέργειες έχουν γίνει. Από εκεί και πέρα, είναι θέμα εσωτερικό του ΕΔΔΥΠΠΥ και του Υπουργείου. Δεν σας αφορά ούτε θα κάνετε κάτι για τα νοσοκομεία εσείς.

Άρα, αυτό που πρέπει να γίνει στα νοσοκομεία γίνεται.

**ΓΕΩΡΓΙΟΣ ΒΑΡΕΜΕΝΟΣ:** …(Δεν ακούστηκε).

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θα μου επιτρέψετε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε την κυρία Υπουργό να απαντήσει, σας παρακαλώ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ως προς το γεγονός που λέτε ότι εμείς το έχουμε αποπαίδι και εσείς το έχετε παιδί, θα μου επιτρέψετε να πω ότι μόνο η πορεία μου στο ΕΣΥ τριάντα χρόνια δηλώνει το ακριβώς αντίθετο και το γεγονός ότι είμαι εδώ για να βοηθήσω το ΕΣΥ, το οποίο αιμορραγεί τα τελευταία δέκα χρόνια, δηλώνει ακριβώς το αντίθετο.

Άρα, είμαστε εδώ για το ΕΣΥ, είμαστε εδώ για τους Έλληνες πολίτες. Είμαστε εδώ για τους Έλληνες γιατρούς και όλο το προσωπικό των νοσοκομείων. Οι κινήσεις που πρέπει να γίνουν γίνονται. Η ποιότητα υπηρεσιών υγείας θα βελτιωθεί, όπως θα είναι βελτιωμένες και οι συνθήκες όλου του προσωπικού και οι δομές υγείας και αυτό θα το δείτε άμεσα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ.

Και προχωρούμε τώρα στη συζήτηση της τελευταίας ερώτησης που θα απαντήσει η Αναπληρώτρια Υπουργός Υγείας, η κ. Γκάγκα, της δέκατης με αριθμό 680/16-5-2022 επίκαιρης ερώτησης δευτέρου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Προβλήματα στη λειτουργία των Παιδιατρικών Τμημάτων του Γενικού Νοσοκομείου Αργολίδας».

Κύριε συνάδελφε, έχετε τον λόγο για δύο λεπτά.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κυρία Πρόεδρε.

Κυρία Υπουργέ, επανέρχομαι σε ένα θέμα που είχαμε κουβεντιάσει πάλι εδώ στις 28 του Σεπτέμβρη του 2021. Είναι ένα από τα πιο σοβαρά προβλήματα που αντιμετωπίζουν τα νοσοκομεία της Αργολίδας.

Όπως πολύ καλά γνωρίζετε, γιατί τα επισκεφτήκατε κιόλας, ξέρετε ότι τα παιδιατρικά τμήματα -γιατί κλινική δεν έχουμε- και στο Άργος και στο Ναύπλιο αντιμετωπίζουν πρόβλημα. Στο Άργος δεν υπάρχει ούτε ένας γιατρός. Στο δε Ναύπλιο υπάρχει μία γιατρός η οποία έχει τη θέση του διευθυντή. Υπάρχει και μια κλινική την οποία έχουμε στήσει εδώ και ένα με δύο χρόνια και δεν έχει λειτουργήσει τίποτα.

Αυτή τη στιγμή όλοι οι γονείς παιδιών εκφράζουν την αγωνία τους. Μάλιστα, το επόμενο διάστημα θα οργανώσουν και συνελεύσεις, γιατί το πρόβλημα ξεπερνάει πλέον τα όρια. Δηλαδή, έχουμε τώρα περίπου ένα εξάμηνο που δεν υπάρχει παιδίατρος. Τα περιστατικά διακομίζονται είτε στην Τρίπολη, είτε στην Κόρινθο, είτε στην Αθήνα. Φανταστείτε να πηγαίνει ένα περιστατικό στην Κόρινθο ή στην Τρίπολη, γιατί έχει μια αλλεργία ένα έξι μηνών μωράκι και δεν υπάρχει παιδίατρος να το αντιμετωπίσει.

Δεν είμαστε χώρα πολιτισμένη αυτή τη στιγμή, για να λέμε ότι μια αλλεργία θα πρέπει να πάει στην Κόρινθο ή στην Αθήνα. Δεν είναι σοβαρά πράγματα! Πραγματικά, πέρα από αυτό, γίνονται και τοκετοί στα νοσοκομεία. Οι τοκετοί αυτοί δεν καλύπτονται από παιδίατρο. Καταλαβαίνετε, δηλαδή, τι συνέπειες έχει.

Και πέρα από αυτό, στο Γυναικολογικό-Μαιευτικό Τμήμα ο γιατρός διευθυντής βγαίνει στη σύνταξη. Έχει πάρει μια παράταση ο συγκεκριμένος συνάδελφος και θα βγει στη σύνταξη. Τι μέλλει γενέσθαι;

Ρωτάω: Τι σκέφτεστε να κάνετε; Για μένα, το πρόβλημα είναι οξύ και πρέπει να βρεθεί λύση άμεσα. Έχουν γίνει κάποιες προσπάθειες, αλλά δεν έχουν αποδώσει.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Πουλά, και εγώ ευχαριστώ πολύ.

Νομίζω ότι όλους μας απασχολεί το γεγονός ότι προκηρύσσουμε θέσεις και βγαίνουν άγονες, διότι ζητούμε επικουρικούς και δεν έρχονται, διότι ζητούμε να έρθουν συνάδελφοι με μπλοκάκι και δεν έρχονται.

Ξέρετε καλύτερα από εμένα ότι υπήρχαν γιατροί το 2021 και σιγά-σιγά, έγιναν παραιτήσεις, πρόωρες συνταξιοδοτήσεις. Πιθανώς, ξέρετε επίσης ότι στην Αργολίδα υπάρχουν είκοσι ένας ελευθεροεπαγγελματίες παιδίατροι και θα μπορούσαν να δίνουν μία μέρα υπηρεσίας ο καθένας στο νοσοκομείο, δύο μέρες υπηρεσίες ο καθένας στο νοσοκομείο, πράγμα που παρακαλέσαμε κατ’ επανάληψη. Είναι το λιγότερο που μπορείς να κάνεις σε μια χώρα που σε έχει σπουδάσει λίγο-πολύ δωρεάν για να φροντίζεις τον κόσμο, που σου επιτρέπει να κάνεις το ιατρείο σου και να παρέχεις με το μπλοκάκι τώρα τις υπηρεσίες στο νοσοκομείο, να προσφέρεις αυτές τις υπηρεσίες.

Αυτό που κάναμε, λοιπόν, είναι αυτό το άρθρο 56, το οποίο θα μπει τώρα με υπουργική απόφαση, οι άνθρωποι που συνταγογραφούν εκεί που χρειάζεται να μπαίνουν και να κάνουν μια υπηρεσία στο νοσοκομείο και βέβαια, να αμείβονται για αυτή.

Άρα, πρέπει να δούμε λίγο πώς μπορούμε να βοηθήσουμε ο καθένας από εμάς. Έχουμε μια ευθύνη στο κοινωνικό σύνολο. Δηλαδή, δεν μπορώ να είμαι γιατρός σε μια περιοχή, να με χρειάζονται οι άνθρωποι και να μη μπορώ να δώσω ένα μέρος από τον χρόνο μου, να είμαι εκεί για αυτούς. Νομίζω ότι είναι το πρώτο πράγμα που πρέπει να κουβεντιάσουμε.

Το δεύτερο πράγμα που πρέπει να κουβεντιάσουμε και που κουβεντιάσαμε με τους συναδέλφους και στα δύο νοσοκομεία, που πρέπει να πω είναι, ότι και τα δύο είναι καλά και βρήκα ενθουσιασμό, βρήκα νοσοκομεία που κάνουν αλλαγές. Δηλαδή, πώς να σας πω; Είχα δει το Ναύπλιο στο ίντερνετ πριν φτάσω και περίμενα να δω ένα νοσοκομείο σε κακή κατάσταση. Είναι ένα νοσοκομείο που έχει κάνει μια τεράστια προσπάθεια να ανανεώσει τις δομές του και δουλεύει με ενθουσιασμό. Όμως, τα δύο νοσοκομεία πρέπει να δουλέψουν πιο συνεργατικά.

Είναι σαφές ότι δεν μπορούμε να έχουμε παιδιατρική κλινική και στο ένα και στο άλλο σε απόσταση οκτώ λεπτών σε αυτόν τον πληθυσμό. Άρα, φεύγοντας, αυτό που κουβεντιάσαμε με τους συναδέλφους είναι «πείτε μου εσείς μια πρόταση για να τη στηρίξει το Υπουργείο», πού θέλετε να έχουμε ποιες υπηρεσίες για να μπορέσουμε να τις στηρίξουμε. Διότι δύο νοσοκομεία με πλήρεις κλινικές δεξιά και αριστερά σε απόσταση δέκα λεπτών είναι ακατόρθωτο, όχι μόνο γιατί δεν έχουμε τους γιατρούς, δεν έρχονται οι γιατροί, αλλά και γιατί δεν χρειάζονται αυτές οι υπηρεσίες σε αυτή την κοντινή απόσταση.

Έχουμε μείνει εκεί και θα το ξαναδούμε σύντομα και ελπίζω να έχουμε πραγματικά και εθελοντισμό από τους ιδιώτες στην περιοχή και βέβαια, προκηρύσσουμε και πάλι θέσεις και ελπίζω ότι θα πάμε καλύτερα. Όμως, είναι σημαντικό να έχουμε τη βοήθεια όλων των γιατρών και πιστεύω ότι θα την έχουμε και αυτό θα βοηθήσει τη χώρα μας πάρα πολύ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Κυρία Υπουργέ, εγώ δεν είμαι καθόλου αισιόδοξος, γιατί έχουν περάσει από τότε που δημιουργήθηκαν τα δύο νοσοκομεία σαράντα χρόνια. Μέχρι σήμερα δεν έχει γίνει τίποτα. Λόγια, λόγια, λόγια. Όλα έχουν μείνει στα λόγια.

Να πάμε να τα πιάσουμε ένα-ένα. Να σας πω, πρώτον, το εξής: Ευελπιστείτε εσείς ότι ο ιδιωτικός τομέας, έτσι όπως είναι διαμορφωμένος στη χώρα μας, θα πάει μέσα στο νοσοκομείο να δουλέψει αυτή τη στιγμή; Κανένας δεν θα πάει, γιατί δεν θέλουν να αναλάβουν τις ευθύνες. Κανένας δεν θέλει να τις αναλάβει. Να είμαστε σοβαροί σε αυτά που λέμε. Διότι μόνο οι νοσοκομειακοί γιατροί είναι αυτοί που μπορούν να αναλάβουν τις ευθύνες τους, γιατί μόνο αυτοί στηρίζουν το Εθνικό Σύστημα Υγείας.

Συγγνώμη για την ένταση, αλλά έτσι το αισθάνομαι, έτσι είναι τα πράγματα. Από τους ιδιώτες δεν πρόκειται να πάει κανένας, γιατί είναι οι ευθύνες. Είναι σημαντικό αυτό που σας λέω. Και πέρα από αυτό, αν αυτή τη στιγμή δεν προκηρυχθούν και οι τρεις θέσεις, δηλαδή μια θέση διευθυντή, δύο επιμελητών, εγώ έχω την πληροφορία ότι υπάρχει γιατρός που αύριο θα βάλει τα χαρτιά του. Είμαι σίγουρος ότι θα τα βάλει. Το ξέρω πολύ καλά. Άμεσα να προκηρυχθεί η θέση.

Και να σας πω και κάτι άλλο; Για εμένα το σύστημα της επιλογής από τις ΥΠΕ έχει αποτύχει. Είναι μεγάλο το θέμα. Έχει αποτύχει. Περάστε τα στα νοσοκομεία πάλι. Δοκιμάστε αυτό, γιατί θεωρώ ότι εκεί είναι μεγάλο το χρονικό διάστημα. Γίνονται υποβολές αιτήσεων τουλάχιστον έξι μήνες, έναν χρόνο.

Σίγουρα να δούμε και το γενικότερο θέμα. Δεν είναι απλά. Γιατί, σας λέω, η οποιαδήποτε απόφαση έχει και ένα πολιτικό κόστος. Πώς να το πούμε; Έτσι είναι η αλήθεια. Με βάση αυτό το πολιτικό κόστος, τώρα που φτάνουμε πριν τις εκλογές, δεν πρόκειται να γίνει κάτι. Είμαι σίγουρος, είμαι βέβαιος για αυτό.

Όμως, την ευθύνη δεν μπορεί να την επωμίζονται οι πολίτες της Αργολίδας. Οι πολίτες της Αργολίδας δεν φταίνε σε τίποτα. Αυτοί πληρώνουν και θέλουν να έχουν τις παροχές που πρέπει να έχουν. Αυτό θα πρέπει εμείς να το φροντίσουμε. Αλλά σας λέω ότι εγώ δεν είμαι καθόλου αισιόδοξος. Ας αναλάβουν κάποια στιγμή και οι ιθύνοντες, δηλαδή ο Ιατρικός Σύλλογος, να πει και αυτός μία λέξη. Πρέπει να πει και αυτός την άποψή του. Δεν μπορεί να κρύβονται.

Εγώ έχω άποψη. Ξέρω πολύ καλά και η συμπληρωματικότητα δεν γίνεται. Η λύση που είχα προτείνει από την αρχή ήταν μία: Ένα καινούργιο νοσοκομείο, για να μην μπούμε στην αντιπαλότητα, αν θέλουμε να λέμε αλήθειες. Γιατί και εμένα δεν μου αρέσει να κρύβομαι, αλλά έτσι όπως είναι η υφιστάμενη κατάσταση, εάν πάμε να κάνουμε οτιδήποτε, θα προσκρούσουμε στη μία ή στην άλλη πλευρά. Και σας το λέω εγώ, γιατί το έχω ζήσει και έχω δουλέψει και ξέρω πολύ καλά τι γίνεται.

Αυτά τα λίγα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Κύριε Πουλά, να σας απαντήσω. Πράγματι, υπάρχει πολλές φορές μια αντιπαλότητα ανάμεσα στις πόλεις. Σας δίνω παραδείγματα: Θήβα - Λειβαδιά, Άγιος Νικόλαος - Ιεράπετρα - Σητεία και Νεάπολη λίγο, Πύργος - Κρέστενα - Αμαλιάδα. Αλίμονο μας αν κάθε φορά που μέσα σε έναν νομό δύο πόλεις πάλευαν, εμείς πηγαίναμε και κάναμε άλλο ένα νοσοκομείο. Δηλαδή, δεν είναι αυτή η λύση.

Η λύση είναι να καθίσουμε σε ένα τραπέζι και να πούμε ποιο τμήμα θα λειτουργήσει σε αυτό το νοσοκομείο και το άλλο θα κάνει εξωτερικά ιατρεία. Δηλαδή, θα εξυπηρετείται ο κόσμος και στη μία πόλη και στην άλλη. Κλινική, όμως, θα είναι στη μία πόλη, γιατί αυτό είναι το λογικό. Το λογικό δεν είναι να γκρεμίζουμε καινούργια νοσοκομεία και να κάνουμε άλλο στη μέση. Το Άργος δεν είναι παλιό νοσοκομείο. Τα περισσότερα νοσοκομεία της Αθήνας είναι πενήντα χρόνια πιο παλιά από το Άργος.

Άρα οι λύσεις βρίσκονται σε μια λογική, σε μια συνεργατική λογική. Πραγματικά, ελπίζω ότι θα την έχουμε, γιατί έτσι μόνο μπορεί να προχωρά η χώρα. Δεν μπορεί να προχωρά η χώρα «Δεν θα πάω στη διπλανή πόλη». Εγώ γιατί άμα χτυπήσω, πάω στο Παίδων ή στο «Τζάνειο» ή οπουδήποτε εφημερεύει; Δηλαδή, κάποια στιγμή πρέπει να το αφήσουμε αυτό πίσω μας.

Δεν είναι θέμα πολιτικού κόστους. Είναι θέμα εθνικής υγείας και αυτή πρέπει να τη δούμε όλοι μαζί με το ίδιο μάτι.

Πραγματικά, θεωρώ ότι είναι σημαντικό να προσφέρεις καλές υπηρεσίες. Υπάρχουν καλοί γιατροί. Δεν θέλω να ξεχωρίζω κανέναν συνάδελφο. Υπάρχουν καλοί γιατροί στο δημόσιο σύστημα υγείας και καλοί γιατροί στο ιδιωτικό σύστημα υγείας και νομίζω ότι όλοι έχουν προσφέρει κάτι. Έχω πολλούς συναδέλφους παλιούς ειδικευόμενους που είναι στον ιδιωτικό τομέα. Ορκίζομαι στο όνομά τους και θεωρώ ότι είναι πολύ καλοί και αναλαμβάνουν τις ευθύνες τους. Για να μην βάζουμε φράσεις -πώς να το πω;- που καλύπτουν όλους τους γιατρούς.

Άρα, πιστεύω, πραγματικά, στον διάλογο. Πιστεύω ότι πρέπει να δούμε το σύστημα υγείας με βάση τον δημόσιό του χαρακτήρα: Προσφορά υπηρεσιών υγείας από όλους τους εμπλεκόμενους στο δημόσιο σύστημα υγείας και αυτοί που θέλουν ιδιωτικό τομέα, ας κρατήσουν τον ιδιωτικό τομέα. Είναι σημαντικό, όμως, να περιχαρακώσουμε και να φροντίσουμε το δημόσιο σύστημα υγείας. Αυτό γίνεται με συνεργατικότητα, με καλή διάθεση και έναν σωστό σχεδιασμό.

Σας λέω και πάλι, όμως, ότι δεν μπορούμε πιθανότατα να έχουμε δύο παιδιατρικές κλινικές σε έναν νομό. Μπορούμε να έχουμε ιατρεία και στο ένα νοσοκομείο και στο άλλο και να πηγαίνουμε για τις μισές κλινικές στο ένα νοσοκομείο και για τις μισές στο άλλο, με συνεργατικότητα όμως και με γιατρούς που είναι κοντά και σε μικρή απόσταση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Κύριοι συνάδελφοι, δεν θα συζητηθούν, κατόπιν συνεννόησης, οι εξής επίκαιρες ερωτήσεις και ερωτήσεις και αίτηση κατάθεσης εγγράφων:

Η δεύτερη με αριθμό 669/10-5-2022 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Ξανθόπουλου προς τον Υπουργό Εθνικής Άμυνας με θέμα: Η Κυβέρνηση κωλυσιεργεί προκλητικά δυόμισι χρόνια να θεσμοθετήσει το νέο πλαίσιο λειτουργίας της στρατιωτικής δικαιοσύνης, όπως επιτάσσει η συνταγματική αναθεώρηση του 2019.

Η πρώτη με αριθμό 4732/192/15-4-2022 ερώτηση και αίτηση κατάθεσης εγγράφων του κύκλου αναφορών- ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Φάμελλου προς τον Υπουργό Περιβάλλοντος και Ενέργειας με θέμα: Προκλητική αύξηση των αμοιβών της διοίκησης της ΔΕΗ εν μέσω ακραίων αυξήσεων των λογαριασμών ρεύματος.

Η τέταρτη με αριθμό 4700/14-4-2022 ερώτηση του κύκλου αναφορών - ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Φάμελλου προς τον Υπουργό Περιβάλλοντος και Ενέργειας με θέμα: Στοιχεία για τους ωφελούμενους του Ταμείου Επανασυνδέσεων.

Η τέταρτη με αριθμό 679/15-5-2022 επίκαιρη ερώτηση δευτέρου κύκλου της Βουλευτού Β΄ Πειραιώς του ΜέΡΑ25 Φωτεινής Μπακαδήμα προς τον Υπουργό Ναυτιλίας και Νησιωτικής Πολιτικής με θέμα: Οικονομικές ατασθαλίες και κακοδιαχείριση στην ΠΝΟ.

Και τέλος, η όγδοη με αριθμό 678/14-5-2022 επίκαιρη ερώτηση δευτέρου κύκλου του Βουλευτή Επικρατείας του Κινήματος Αλλαγής κ. Καμίνη προς τον Υπουργό Εξωτερικών με θέμα: Κύρωση μνημονίων με τη Δημοκρατία της Βόρειας Μακεδονίας.

Η έβδομη με αριθμό 686/16-5-2022 επίκαιρη ερώτηση δευτέρου κύκλου του Βουλευτή Β΄2 Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας και η ένατη με αριθμό 688/16-5-2022 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, οι οποίες αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Πρόεδρε, επί της διαδικασίας.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, σας ακούω.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Πρόεδρε, προφανώς το αντικείμενο είναι το ίδιο και εμένα και του εκπροσώπου του ΜέΡΑ25. Όμως, υπάρχει ένα κακό προηγούμενο και θέλω να το καταθέσω.

Πρώτον, με αυτόν τον τρόπο υποβαθμίζονται και οι δύο επίκαιρες ερωτήσεις του ίδιου αντικειμένου. Έχει ξανασυμβεί στο παρελθόν.

Δεύτερον, μπορεί να είναι το ίδιο αντικείμενο, αλλά με εντελώς διαφορετική φιλοσοφία. Άρα, λοιπόν, έχει πολύ μεγάλη σημασία το κάθε κόμμα, όταν ρωτάει και καταθέτει μία άποψη, να εστιάζει σε αυτό που θέλει και αντίστοιχα να απαντάει ο Υπουργός.

Θεωρώ ότι στην προκειμένη περίπτωση είναι εντελώς διαφορετικό το περιεχόμενο της ερώτησης του κυρίου εκπροσώπου του ΜέΡΑ25 και εντελώς διαφορετικό το περιεχόμενο του κειμένου και των ερωτήσεων που καταθέτουμε εμείς, το ΚΚΕ.

Από αυτή την άποψη, λοιπόν, θεωρώ ότι πρέπει να συζητηθούν χωριστά. Το αν η μία είναι δίπλα στην άλλη και την ίδια ημέρα, δεν ευθύνομαι εγώ και το ΚΚΕ για αυτό, υποθέτω ούτε ο κύριος εκπρόσωπος του ΜέΡΑ25.

**ΠΡΟΕΔΡΕΥΟΥΣΑ (Σοφία Σακοράφα):** Εγώ, κύριε συνάδελφε, δεν έχω αντίρρηση σε αυτό που μου λέτε. Αν συμφωνεί και ο κύριος Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είχαμε και την έγκαιρη ενημέρωση, σε σχέση με αυτό. Έπρεπε να είχαμε προειδοποιηθεί λίγο πιο νωρίς, έγκαιρα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα πω ότι και οι δύο επίκαιρες ερωτήσεις αφορούν στο ίδιο θέμα και είναι συμπληρωματικές, σε ό,τι αφορά τον προβληματισμό και τα ερωτήματα. Για να μην επαναλαμβάνομαι δύο φορές, γιατί πρέπει να τα επαναλάβω και γιατί θέλω να δώσω συνολικές απαντήσεις, γνωρίζοντας όλους τους προβληματισμούς και τα ερωτήματα που έχουν τεθεί από τους αγαπητούς συναδέλφους, θα ήθελα να μπορώ και θα απαντήσω -να είστε βέβαιοι και σας το λέω εκ των προτέρων- στα πάντα και σε αυτά που γράφετε και σε αυτά τα οποία χρειάζεται να συμπληρώσω, για να υπάρχει απάντηση ολοκληρωμένη, συγκεκριμένη για το θέμα αυτό.

Θα ήθελα να παρακαλέσω, λοιπόν, μόνο γι’ αυτόν τον λόγο, για να μην επαναλαμβάνομαι, γιατί είναι πολλά τα θέματα, να απαντήσω συνολικά, γιατί στον χρόνο των έξι λεπτών θα μου δοθεί η δυνατότητα να μπορώ να είμαι πιο ασφαλής και πιο συγκεκριμένος και να απαντήσω σε όλα τα ερωτήματα. Γιατί σε όλα αυτά που έχουν τεθεί, η ανάλυση είναι μεγάλη. Άρα εξυπηρετεί στο να μου επιτρέπει ο χρόνος και να μην τον υπερβώ, να μπορώ να δώσω όλες τις απαντήσεις -και δεσμεύομαι εκ των προτέρων ότι θα είναι όλες οι απαντήσεις- σε όλα τα ερωτήματα που έχουν θέσει συνάδελφοι και όχι μόνο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, καταλαβαίνω τον προβληματισμό σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν θα συμφωνήσω. Επαφίεται στο Προεδρείο.

**ΠΡΟΕΔΡΕΥΟΥΣΑ (Σοφία Σακοράφα):** Έχετε απόλυτο δίκιο. Θα σας παρακαλέσω και εγώ, μιας και ο κύριος Υπουργός το ζητάει σήμερα. Θα έχετε λίγο παραπάνω χρόνο για να μπορέσετε να διαφοροποιηθείτε, αν θέλετε, όπως τοποθετηθήκατε προηγουμένως.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν είναι θέμα χρόνου. Προφανώς ο καθένας μας θα πάρει τον χρόνο που χρειάζεται και με βάση τον Κανονισμό κ.λπ.. Εγώ έθεσα άλλο ζήτημα, δηλαδή ότι υπάρχει μια προϊστορία ταυτόχρονων συζητήσεων ενός αντικειμένου όπου υποβαθμίζονται τα ερωτήματα και το περιεχόμενο που θέτει η κάθε Κοινοβουλευτική Ομάδα. Ο Υπουργός λέει: «Θα απαντήσω ταυτόχρονα και στους δύο». Όπως και να το κάνουμε, όλο και κάτι θα παραλείψετε από τον έναν και από τον άλλον.

Σε κάθε περίπτωση, εγώ δεν συμφωνώ εκ μέρους του ΚΚΕ. Επαφίεται στην ευχέρεια του Προεδρείου να αποφασίσει το τι θα γίνει.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ειδικά για σήμερα, ακριβώς επειδή το ζήτησε ο κύριος Υπουργός για τους δικούς του λόγους, θα γίνει έτσι η διαδικασία και θα θέσουμε το θέμα και στη Διάσκεψη των Προέδρων, κύριοι συνάδελφοι, για να μην επαναληφθεί το φαινόμενο αυτό.

Πάμε στην έβδομη με αριθμό 686/16-5-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Μπουλντόζες αλλοιώνουν ανεπανόρθωτα το εμβληματικό τοπόσημο του Πλακιά, τον Παλίγκρεμνο στο Ρέθυμνο».

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Είπε ο Υπουργός ότι θα απαντήσει αναλυτικά και ότι θα δώσει όλες τις απαντήσεις. Όμως, ήδη στην τελευταία επίκαιρη ερώτηση που είχε κατατεθεί, δεν προσκόμισε στο Προεδρείο τα έγγραφα που είχαν αιτηθεί. Κύριε Υπουργέ, δεν ξέρω αν με ακούτε. Επικαλέστηκε απόρρητο.

Θα ήθελα να τον ρωτήσω κάτι, επειδή είναι διαδικασία πρωτοφανής για το Κοινοβούλιο να μην προσκομίζονται τα έγγραφα. Δεν έχει ξαναγίνει σε καμμιά άλλη επίκαιρη ερώτηση που έχω καταθέσει και έχω καταθέσει πάνω από τετρακόσιες -νομίζω- συνολικά. Πείτε μας σε ποιον νόμο στηρίζεται η μη κατάθεση εγγράφων. Είναι κάτι το απαράδεκτο. Θα σας το φέρνω σε κάθε συζήτηση που έχουμε, κύριε Ταγαρά. Πού τεκμηριώνεται το απόρρητο των συγκεκριμένων εγγράφων; Δεν υπάρχει. Πρέπει να τα φέρετε στη Βουλή.

Τέλος, όσον αφορά στο Παλίγκρεμνο, είχαμε την απόφαση του Συμβουλίου Αρχιτεκτονικής Ρεθύμνου ότι το ξενοδοχείο που πήγε να χτιστεί στο Παλίγκρεμνο στο Ρέθυμνο δεν αποτελεί σε καμμία περίπτωση ήπια επέμβαση, αλλά αντίθετα -διαβάζω το κείμενο- «θα επιφέρει ανεπανόρθωτες βλάβες που θα αλλοιώσουν καθοριστικά το ιδιαίτερα σημαντικό, εμβληματικό και παγκόσμιου ενδιαφέροντος τοπίο».

Γιατί είναι τόσο σημαντικό το Παλίγκρεμνο; Διότι είναι ένας από τους σημαντικότερους γεωτόπους της Κρήτης, έχει συμπεριληφθεί στον Άτλαντα των γεωλογικών μνημείων του Αιγαίου. Η Εφορεία Παλαιοανθρωπολογίας και Σπηλαιολογίας λέει ότι είναι ένας από τους σημαντικότερους γεωτόπους της Κρήτης. Εκεί πέρα βρισκόταν η αρχαία πόλη για άλλους Ολάμων και για άλλους Φοίνικας Λαμπαίων και έχει κηρυχθεί αρχαιολογικός χώρος. Έχει γίνει, όμως, κάτι περίεργο. Επειδή η κήρυξη έγινε το ’73, δεν υπάρχει το σχεδιάγραμμα και εκεί «πατήσατε» για να εγκρίνετε αυτό το ξενοδοχείο. Τέσσερις μελέτες, ειδική χωροταξική μελέτη νοτίων ακτών Νομού Ρεθύμνης το ’95, το ΣΧΟΟΑΠ Φοίνικα Νομού Ρεθύμνης το ’15, μελέτη περιβαλλοντικού πλαισίου χωροταξικού σχεδιασμού και εφ’ όρου ανάπτυξης Περιφέρειας Κρήτης το 2003, μελέτη περιφερειακού χωροταξικού πλαισίου της Περιφέρειας Κρήτης το ’17, οι οποίες όμως ποτέ δεν θεσμοθετήθηκαν, γιατί σ’ αυτό το κράτος ζούμε. Χαρακτηρίζουν ως αδόμητη περιοχή τη συγκεκριμένη.

Μετά την ομόφωνη απόφαση του Συμβουλίου Αρχιτεκτονικής του Ρεθύμνου για την προστασία της περιοχής, για να μη γίνει το ξενοδοχείο, έρχεται το Κεντρικό Συμβούλιο Αρχιτεκτονικής και τι κάνει; Χωρίς να καλέσει κανέναν φορέα, ούτε καν τον δήμο, απαντά στην ένσταση των εργολάβων μ’ ένα θέμα το οποίο ήταν εντελώς αδιαφανές. Ούτε ο ίδιος ο Δήμος Αγίου Βασιλείου εκλήθη ούτε αναφέρεται εδώ πέρα το Παλίγκρεμνο. Λέει ότι δεν υπήρχε καμία επιστημονική τεκμηρίωση, μη λαμβάνοντας υπ’ όψιν ούτε τα έγγραφα του Πανεπιστημίου Κρήτης με το Μουσείο Φυσικής Ιστορίας που συγκλονιστικά περιγράφουν τη σημασία του τόπου, ούτε της Ελληνικής Εταιρείας Περιβάλλοντος και Πολιτισμού και λέει ότι ακυρώνει την απαγόρευση δόμησης από το Αρχιτεκτονικό Συμβούλιο Ρεθύμνου ως μη τεκμηριωμένη επαρκώς επιστημονικά, όταν υπάρχει η πλείστη τεκμηρίωση επιστημονικά.

Είναι προφανής εξυπηρέτηση αυτό που έχει συμβεί. Μας θυμίζει αυτό που έκανε μονοπρόσωπα ο Υπουργός Περιβάλλοντος, ακυρώνοντας την απόφαση του συντονιστή της Περιφέρειας Αιγαίου, επιτρέποντας το αιολικό στο Φραγκάκι, χωρίς να περιμένει τίποτα, μονοπρόσωπα, χωρίς καν τη Νομική Υπηρεσία να έχει γνωμοδοτήσει, χωρίς να έχει καν τον φάκελο του έργου. Βλέπουμε ξανά να γίνεται αυτό εδώ πέρα.

Σας ζητάμε πραγματικά να προστατευθεί αυτός ο τόπος. Το ορίζει κάθε επιστημονική μελέτη, κάθε επιστημονικός φορέας. Δεν μπορεί χωρίς να λαμβάνετε υπ’ όψιν κανέναν, να ακυρώνετε την ομόφωνα ακυρωτική απόφαση του Συμβουλίου Αρχιτεκτονικής του Ρεθύμνου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ.

Πάμε στην ένατη με αριθμό 688/16-5-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Να σταματήσει η καταστροφή του Παλίγκρεμνου Αγίου Βασιλείου Ρεθύμνου».

Κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, είναι ανάστατοι οι κάτοικοι και οι επισκέπτες τουρίστες, ντόπιοι και ξένοι, του Πλακιά, αλλά και της ευρύτερης περιοχής του Δήμου Αγίου Βασιλείου Ρεθύμνου, εξαιτίας αυτής της σχεδιαζόμενης επένδυσης για κατασκευή υπόσκαφου τουριστικού συγκροτήματος στο Παλίγκρεμνο στην ανατολική πλευρά της παραλίας του Πλακιά. Είναι δικαιολογημένες οι αντιδράσεις των κατοίκων και των φορέων και εκφράστηκαν μάλιστα με μια πολύ μεγάλη κινητοποίηση στις 15 Μαΐου ενάντια στα σχέδια καταστροφής ενός από τους σημαντικότερους γεωτόπους της Κρήτης.

Να σημειωθεί ότι προκειμένου να προχωρήσει η συγκεκριμένη τουριστική επιχειρηματική δραστηριότητα, η αρνητική γνωμοδότηση του Συμβουλίου Αρχιτεκτονικής Περιφερειακής Ενότητας Ρεθύμνου αγνοήθηκε σκανδαλωδώς, «φωτογραφικά», για λογαριασμό του επενδυτή από το Κεντρικό Συμβούλιο Αρχιτεκτονικής στην Αθήνα. Έτσι εγκρίθηκε η αρχιτεκτονική μελέτη κατασκευής υπόσκαφων κτηρίων, ανοίγοντας τον δρόμο στους επιχειρηματίες όχι μόνο να ισοπεδώσουν το Παλίγκρεμνο, αλλά και να οικοδομήσουν πάνω σε τρία ενεργά ρήγματα, όπως επισημαίνεται σε γεωλογικές μελέτες και υπό την άμεση έκθεση σε κίνδυνο καταπτώσεων από τα ανάντη πρανή, βάζοντας μ’ αυτόν τον τρόπο σε κίνδυνο την ασφάλεια της ανθρώπινης ζωής.

Η άδεια οικοδόμησης για λογαριασμό του επενδυτή εν μέσω εκβιασμών και εξωδίκων εκδόθηκε στο όνομα της ήπιας παρέμβασης, τη στιγμή που ακόμα και αυτό το αντιλαϊκό χωροταξικό πλαίσιο της Περιφέρειας Κρήτης, αλλά και πλήθος μελετών και υπουργικών αποφάσεων, καθορίζουν τη συγκεκριμένη περιοχή του Παλίγκρεμνου και της παραλίας ως αδόμητη για λόγους προστασίας τοπίου ιδιαίτερου φυσικού κάλλους.

Επίσης, παρά την επιστημονική τεκμηρίωση του Συλλόγου Αρχιτεκτόνων του Μουσείου Φυσικής Ιστορίας του Πανεπιστημίου Κρήτης και άλλων φορέων από το 2019 προκειμένου να κηρυχθεί ο Παλίγκρεμνος ως προστατευόμενο τοπίο και φυσικός σχηματισμός – μνημείο της φύσης και παρά τις σχετικές προτάσεις στο Υπουργείο Περιβάλλοντος να προχωρήσει στη θεσμοθέτηση του καθεστώτος προστασίας της περιοχής, η διαδικασία αυτή δεν έχει υλοποιηθεί και έχει αγνοηθεί εδώ και χρόνια, διότι εκτός από τις κυβερνήσεις του ΣΥΡΙΖΑ και της Νέας Δημοκρατίας που σφύριζαν και σφυρίζουν αδιάφορα -γιατί είναι μια υπόθεση από το 2016, δεν είναι τωρινή- «κάνοντας πλάτη» στους επενδυτές, ευθύνες έχει και ο Δήμος Αγίου Βασιλείου βέβαια, που παρά τις εκκλήσεις της Λαϊκής Συσπείρωσης από τα μέσα του 2020 στο Δημοτικό Συμβούλιο για να προχωρήσει ο δήμος στον χαρακτηρισμό, η πλειοψηφία αγρόν ηγόρασε.

Μόνο τώρα, λίγες μέρες πριν και αφού ξεσηκώθηκε ο λαός της περιοχής, εδέησε η Δημοτικό Αρχή του Αγίου Βασιλείου να πάρει απόφαση για τη σύναψη προγραμματικής σύμβασης με το Μουσείο Φυσικής Ιστορίας του Πανεπιστημίου Κρήτης για τη σύνταξη μελέτης για τον χαρακτηρισμό της περιοχής ως προστατευόμενο τοπίο.

Εν τω μεταξύ, η πρόσφατη θετική απόφαση του Ειρηνοδικείου Ρεθύμνου πριν από λίγες μέρες που κάνει δεκτό το αίτημα του δήμου για τη χορήγηση προσωρινής διαταγής που απαγορεύει οποιαδήποτε εργασία επί της οδού που οδηγεί στο οικόπεδο πάνω στο οποίο θα ανεγερθεί ξενοδοχειακή μονάδα, βάζει μόνο ένα προσωρινό φρένο στο έγκλημα της καταστροφής του Παλίγκρεμνου.

Η παράδοσή του στους επενδυτές καταδεικνύει το γεγονός ότι ο σχεδιασμός με κριτήριο το κέρδος θυσιάζει και το περιβάλλον και συνολικά τις ανάγκες των εργαζομένων και του λαού για τα κέρδη των επιχειρηματικών ομίλων.

Σας ρωτάμε -και να κλείσω με αυτό- κύριε Υπουργέ, ποια μέτρα προτίθεται να πάρει η Κυβέρνηση, ώστε να ικανοποιηθούν τα δίκαια αιτήματα των κατοίκων του Δήμου Αγίου Βασιλείου, δηλαδή να ανακληθεί άμεσα η απαράδεκτη απόφαση του Κεντρικού Συμβουλίου Αρχιτεκτονικής όπως και η άδεια οικοδόμησης για κατασκευή υπόσκαφου τουριστικού συγκροτήματος και να εξασφαλιστεί η προστασία του περιβάλλοντος και της περιοχής με την κήρυξη του Παλίγκρεμνου από το Υπουργείο ως προστατευόμενο τοπίο-μνημείο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριοι συνάδελφοι, άκουσα με προσοχή τις παρατηρήσεις σας. Έχω διαβάσει και τα δημοσιεύματα -γιατί είναι πολλά- το τελευταίο διάστημα που αναφέρονται στην περιοχή του Παλίγκρεμνου στο Ρέθυμνο. Θέλω να βάλουμε σε τάξη όλα τα πράγματα και να αναφερθώ στο τι έχει εξελιχθεί, γιατί και πώς.

Μιλάμε κατ’ αρχάς για ένα όμορφο τοπίο -συμφωνούμε όλοι μας- για το οποίο όμως, μέχρι αυτή τη στιγμή που συζητάμε, δεν έχει υπάρξει και δεν έχει χαρακτηριστεί ως προστατευόμενη περιοχή, που να βάλει κανόνες αν και τι επιτρέπεται και με ποιους όρους. Έχει υπάρξει ένα αίτημα αδειοδότησης από την ΥΔΟΜ του Δήμου Ρεθύμνου για μια μικρή ξενοδοχειακή μονάδα επτά δωματίων δεκατεσσάρων κλινών στη θέση που αναφέρεστε, για την οποία όπως είπα δεν υπάρχει θεσμικό πλαίσιο που να απαγορεύει αυτά τα οποία εξελίσσονται εκεί.

**ΚΡΙΤΩΝ - ΗΛΙΑΣ ΑΡΣΕΝΗΣ:** Αρχαιολογικός χώρος είναι.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σωστά. Όμως, η Αρχαιολογία έχει απαντήσει θετικά σε όλα τα θέματα που έθεσε ο ενδιαφερόμενος ιδιοκτήτης και τα νεότερα μνημεία. Θα σας τα πω τώρα όλα.

Ξεκίνησε λοιπόν ο ενδιαφερόμενος, σύμφωνα με το θεσμικό πλαίσιο που ίσχυε τη στιγμή που εξεδόθη η οικοδομική άδεια. Γιατί αν υπήρχε κάτι που απαγορευόταν, να είστε βέβαιος ότι θα είχε σταματήσει. Δεν θα εκδίδετο. Πήρε τις εγκρίσεις. Το Δασαρχείο είναι από παλιά. Οι εγκρίσεις από το Υπουργείο Πολιτισμού είναι αρκετές και είναι από την Υπηρεσία Νεωτέρων Μνημείων και Τεχνικών Έργων Κρήτης, από την Εφορεία Παλαιοανθρωπολογίας-Σπηλαιολογίας και από την Εφορεία Αρχαιοτήτων Ρεθύμνου. Άρα σε ό,τι αφορά το Υπουργείο Πολιτισμού και θέματα αρχαιοτήτων, έχει πάρει τις εγκρίσεις που όφειλε και του δόθηκαν.

Στη συνέχεια απαραίτητη έγκριση -με την έννοια της γνωμοδότησης- ήταν και από το Συμβούλιο Αρχιτεκτονικής. Αναφερθήκατε και οι δύο συνάδελφοι και λέτε ότι παρ’ όλο που ομόφωνα το Συμβούλιο Αρχιτεκτονικής Ρεθύμνου ανέφερε ότι καταστρέφει το περιβάλλον και τα λοιπά, ήρθε το Κεντρικό Συμβούλιο Αρχιτεκτονικής, το ΚΕΣΑ, όταν υπεβλήθη το αίτημα -όπως προβλέπει το θεσμικό πλαίσιο και είχε δικαίωμα ο ιδιοκτήτης να προσφύγει-, και αποφάσισε ύστερα από αρκετό διάστημα και μετά δυο αναβολές -και την τρίτη αποφασίστηκε-ακριβώς για να εκτιμήσει τα πάντα και να λάβει υπ’ όψιν τα πάντα.

Λέτε ότι το Συμβούλιο Αρχιτεκτονικής Ρεθύμνου ήταν ομόφωνα αρνητικό. Μάλιστα. Κοιτάξτε, το κάθε συμβούλιο και το συγκεκριμένο Συμβούλιο Αρχιτεκτονικής έχει ως αρμοδιότητα αποκλειστική και μόνο να τοποθετηθεί επί του θέματος που καλείται να αποφασίσει, όχι επί όλων. Υπάρχουν τα αρμόδια όργανα που το κάθε ένα από την πλευρά του αποφασίζει. Εδώ όφειλε να αποφασίσει επί της αρχιτεκτονικής μελέτης των σχεδίων.

Όμως, αν θα δείτε, στο Συμβούλιο Αρχιτεκτονικής Ρεθύμνου αναφέρονται γεωλογικά θέματα –μπορεί να υπάρχουν-, αναφέρεται επικινδυνότητα λόγω ρηγμάτων –μπορεί να υπάρχουν-, αναφέρονται θέματα ασφάλειας καταπτώσεων –μπορεί να υπάρχουν-, αλλά δεν είναι αρμοδιότητα του Συμβουλίου Αρχιτεκτονικής να τα κρίνει. Αυτό είναι αρμοδιότητα του στατικού, πέρα από την αρχιτεκτονική μελέτη, ο οποίος οφείλει να κάνει τη στατική μελέτη, να λάβει υπ’ όψιν και τα ρήγματα, να λάβει υπ’ όψιν και οποιαδήποτε άλλη επικινδυνότητα, ανάλογα με τη μελέτη που χρειάζεται να γίνει, για την άρση –εφόσον υφίσταται επικινδυνότητα- άρση επικινδυνότητας.

Όμως, το Συμβούλιο Αρχιτεκτονικής σε αυτά αναφέρθηκε, πέραν της αρμοδιότητάς τους Ήρθε στο Κεντρικό Συμβούλιο Αρχιτεκτονικής που ομόφωνα αποφάσισε –ασχολούμενο μόνο με την αρχιτεκτονική μελέτη και όχι με τα υπόλοιπα, δεν έχει αρμοδιότητα- ότι είναι μια ήπια επέμβαση στην περιοχή τη συγκεκριμένη.

Ήρθε ο Σύλλογος Αρχιτεκτόνων Ελλάδας –και αυτά είναι γραπτά- και ο ίδιος ο Σύλλογος αναφέρει ότι η απόφαση του Συμβουλίου Αρχιτεκτονικής Ρεθύμνου ήταν εκτός αρμοδιότητας, στα πλαίσια που αναφέρθηκα πριν.

Εκδόθηκε λοιπόν και η απόφαση του Κεντρικού Συμβουλίου Αρχιτεκτονικής. Στη συνέχεια, υπεβλήθη για άδεια στην ΥΔΟΜ και εξεδόθη η άδεια, αφού μάζεψε όλες τις άλλες εγκρίσεις που είναι απαραίτητες για να εκδοθεί η άδεια.

Διαβάζω τώρα για τον δρόμο που αναφέρατε που οδηγεί στην έκθεση αυτή. «Δεν γνωρίζω θέματα που αφορούν στην έκδοση οικοδομικής άδειας. Η αρμόδια ΥΔΟΜ έχει την ευθύνη να ελέγξει και να ξαναελέγξει, αν θέλει, αν υπάρχουν στοιχεία καινούργια, τα οποία επηρεάζουν τη νομιμότητα έκδοσης οικοδομικής άδειας», …

**ΕΜΜΑΝΟΥΗΛ ΣΥΝΤΥΧΑΚΗΣ:** Βοά ο κόσμος. Δεν το ξέρετε;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** …«αλλά μόνο η ΥΔΟΜ, μόνο ο φορέας που την εξέδωσε».

Και επειδή αναφέρθηκε πριν και για την απόφαση του ΚΕΣΑ, ξέρετε ότι το Συμβούλιο της Επικρατείας στην προσφυγή που έγινε κατά της απόφασης του Κεντρικού Συμβουλίου Αρχιτεκτονικής, που είναι γνωμοδοτικό όργανο, απάντησε ότι δεν μπορεί να πάρει απόφαση επί γνωμοδότησης. Όμως, η οικοδομική άδεια είναι διοικητική πράξη και θα μπορούσε να κινηθεί, αν κάποιος ήθελε, σε ό,τι αφορά τη νομιμότητα της οικοδομικής άδειας, αν τίθεται θέμα νομιμότητας.

Αυτά τα αναφέρω και επειδή αναφερθήκατε και σε θέματα σχεδιασμών, κανένας σχεδιασμός μέχρι σήμερα δεν προβλέπει απαγόρευση αυτών που εξελίσσονται αυτή τη στιγμή στην περιοχή. Το αν υπήρχε δυνατότητα και τι θα έπρεπε να είχε γίνει, θα τα πούμε όλα στην πορεία, είπα θα σας απαντήσω.

Και σε ό,τι αφορά το ΣΧΟΟΑΠ της δημοτικής ενότητας του πρώην δήμου που αναφερθήκατε πριν, θέλω να σας πω ότι το 2020, όταν υπεβλήθη από την εταιρεία φυσικού περιβάλλοντος προς τον αρμόδιο Υπουργό να κινηθεί η διαδικασία προστασίας και απαντήθηκε το έγγραφο αυτό –θα σας τα πω τώρα όλα-, δόθηκε η δυνατότητα –αναγράφεται μέσα στο έγγραφο αυτό, θα σας διαβάσω επί λέξει, είναι από την ελληνική εταιρεία, με ημερομηνία 13 Μαρτίου 2020- «για τους παραπάνω λόγους στην από 2015 ολοκληρωμένη (β2΄ στάδιο πρόταση), πλην όμως μη εγκεκριμένη μελέτη ΣΧΟΟΑΠ Φοίνικα, νυν Δήμου Αγίου Βασιλείου».

Το 2015 λέει ότι είχε υποβληθεί η β2΄ φάση που προέβλεπε όρους, αλλά δεν ήταν εγκεκριμένη. Δεν είναι εγκεκριμένη ούτε μέχρι σήμερα, επτά χρόνια μετά. Και αν δεν υπάρχει εγκεκριμένος σχεδιασμός, δεν ισχύει. Προτάσεις υπάρχουν πολλές, διαχρονικά πάμπολλες, αλλά θεσμική ισχύ και ισχύ ασφάλειας δικαίου είναι όταν είναι εγκεκριμένη.

Άρα δεν υπήρξε σχεδιασμός, για να μπορέσει να βάλει τάξη, κανόνες και όρους, για να αποφύγουν, σύμφωνα με τα χαρακτηριστικά της περιοχής και να προστατευθεί η περιοχή. Δεν υπάρχει μέχρι σήμερα αυτός ο σχεδιασμός ούτε προστασία. Δεν είναι προστατευόμενη περιοχή και δεν είναι στην αρμοδιότητα των φορέων διαχείρισης της Κρήτης αυτός ο χώρος.

Είναι όμορφο σαν τοπίο, σέβομαι τον χώρο, σέβομαι τις ιδιαιτερότητες, σέβομαι τους προβληματισμούς, αλλά υπάρχει και ένα θεσμικό πλαίσιο που οφείλουμε να ακολουθούμε. Αυτό για να είμαστε όλοι συγκεκριμένοι γιατί εξελίχθηκε αυτό που εξελίχθηκε.

Και ένα άλλο θέμα –και θα σταματήσω εδώ, θα τοποθετηθώ στη δευτερολογία μου, κυρία Πρόεδρε και σας ευχαριστώ για την ανοχή σας- είναι το πώς μπορεί, αν θέλει κάποιος, να προστατεύσει την περιοχή του ή να βάλει κανόνες και όρους, όχι εκ των υστέρων, όχι καθυστερημένα, όχι γιατί πήγαμε κάτι να φτιάξουμε και δεν λάβαμε τα μέτρα μας την ώρα που έπρεπε, γιατί δεν μπορεί να ερχόμαστε εκ των υστέρων να καλύπτουμε κενά, διότι τίθενται και θέματα ασφάλειας και νομικά ζητήματα και διεκδικήσεις.

Θα τοποθετηθώ –και δεσμεύομαι από τώρα- πολύ συγκεκριμένα. Δεν θα αφήσω τίποτα αναπάντητο και στο ερώτημα που τέθηκε το 2020 και απαντήθηκε, σύμφωνα με το θεσμικό πλαίσιο και για το αν υπάρχει δυνατότητα χαρακτηρισμού ως προστατευόμενου χώρου και σε ό,τι αφορά την αναστολή έκδοσης οικοδομικών αδειών, διότι και τα δυο για να γίνουν πρέπει να προηγηθούν κινήσεις από την περιφέρεια. Θα τα πω όλα αυτά και από την πλευρά του δήμου και θα είμαι συγκεκριμένος για να καλύψω και αυτό το κομμάτι σε ό,τι αφορά την έλλειψη σχεδιασμού, για να μπουν κανόνες τους οποίους οφείλει να τηρήσει οποιοσδήποτε θέλει να επενδύσει οπουδήποτε.

Ευχαριστώ πολύ, κυρία Πρόεδρε, για την ανοχή σας. Θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Τον λόγο τώρα έχει ο κ. Αρσένης από το ΜέΡΑ25.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, εγώ σας καταθέτω ξανά το κείμενο της ελληνικής εταιρείας, γιατί φαίνεται ότι ίσως να έχετε ξεχάσει μέρη του. Σας ζητάει ξεκάθαρα να κηρύξετε ως προστατευόμενο τοπίο και φυσικό σχηματισμό το Παλίγκρεμνο. Εσείς απαντάτε προς τον συντονιστή της Αποκεντρωμένης Διοίκησης να το κηρύξουν αυτοί. Ο νόμος είναι ξεκάθαρος, έχετε ξεκάθαρη αρμοδιότητα για την κήρυξη. Γιατί δεν το κάνετε; Ένα, το καταθέτω για τα Πρακτικά.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον –το καταθέτω και αυτό- στις 17-4-2018 -πέρασε ο καιρός, αλλά το υπογράφει ο κ. Αμυράς, που είναι Υφυπουργός μαζί σας- καταθέτει ερώτηση για τη θέσπιση νομικού πλαισίου για την προστασία των γεωτόπων. Ελπίζω να μην το ξεχάσατε.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα μας λέτε ότι το Συμβούλιο Αρχιτεκτονικής του Ρεθύμνου δεν έχει αρμοδιότητα. Ο έλεγχος της ένταξης ενός οικοδομήματος στο τοπίο ποιανού είναι αρμοδιότητα; Δεν έχει ξεκάθαρη αρμοδιότητα για να κρίνει αν αρχιτεκτονικά ταιριάζει με ένα τοπίο μια οικοδομή; Και ποια άλλη είναι η δουλειά του; Αυτή ακριβώς είναι! Έχει πλήρη αρμοδιότητα.

Όμως, πείτε μου, κύριε Ταγαρά -ως εκπρόσωπος της Κυβέρνησης, δεν μιλάω σε εσάς προσωπικά- τι Κεντρικό Συμβούλιο Αρχιτεκτονικής είναι αυτό που εξετάζει –μάλιστα, όπως μας είπατε, πολύ ενδελεχώς- το ζήτημα και έκανε τρεις αναβολές; Φαντάζομαι έκανε τρεις αναβολές γιατί δεν το συζητούσε, στην τρίτη το εξέτασε. Όμως, ας πούμε ότι το συζητούσε. Συζητούσε μόνο του και με τον υποψήφιο κατασκευαστή; Γιατί δεν κλήθηκε ο δήμος; Γιατί δεν κλήθηκαν όλοι οι φορείς, όπως το Πανεπιστήμιο Κρήτης, που τεκμηρίωσαν το ζήτημα; Γιατί δεν κλήθηκαν τα αρμόδια όργανα; Γιατί ακόμα και στην ατζέντα το θέμα είχε συσκότιση, γράφατε «Θέμα: Δήμος Αγίου Βασιλείου». Το Παλίγκρεμνο εδώ πέρα δεν ήταν και επίσης, δεν ήταν και ο Δήμος Αγίου Βασιλείου στην αίθουσα.

Οπότε απαντήστε μας, αφού μας λέτε ότι οι άλλες δεν ήταν θεσμοθετημένες, ό,τι μελέτη έγινε για αυτόν τον τόπο έλεγε «αδόμητο». Γιατί εσείς δεν τις θεσμοθετήσατε; Γιατί δεν προχωρήσατε στη θεσμοθέτησή τους; Δεν ήταν όλες εκτός δικής σας αρμοδιότητας. Όμως, πείτε μας για αυτά που είναι δικής σας αρμοδιότητας, έτσι λειτουργεί το κεντρικό συμβούλιο, με αδιαφάνεια, αποκλείοντας τους ειδικούς, αποκλείοντας αυτούς που έχουν διαφορετική άποψη; Μόνο με τον άνθρωπο ο οποίος κάνει την ένσταση; Έτσι λαμβάνονται οι αποφάσεις;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα έχει ο κ. Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, ειλικρινά δεν μας εκπλήσσει η τοποθέτησή σας. Ήταν μία τοποθέτηση ως τοποθέτηση εντολοδόχου για λογαριασμό του επενδυτή και είναι πολύ ήπιος ο χαρακτηρισμός. Από τη στιγμή που ανεβήκατε στο Βήμα μέχρι που κατεβήκατε, προσπαθήσατε, επιχειρήσατε να επιχειρηματολογήσετε για λογαριασμό του επενδυτή, δηλαδή αυτά που λέει ο επενδυτής, αυτά μας είπατε εδώ μέσα. Ας έχουν γνώση οι φύλακες, ας έχει γνώση ο λαός της περιοχής για τη στάση σας!

Σέβεστε –λέτε- την περιοχή. Μεγαλύτερη αξία έχουν οι αρχές σας, όχι η προστασία του περιβάλλοντος, δηλαδή το δίκιο του ισχυρού, η ανάπτυξη των λίγων σε βάρος των πολλών που καταστρέφει το περιβάλλον και την ανθρώπινη ζωή. Γιατί αυτή είναι η ανάπτυξή σας, η καπιταλιστική ανάπτυξη. Έτσι εξηγείται και η αδιαφορία, οι εγκληματικές ευθύνες και της δικής σας Κυβέρνησης και της προηγούμενης κυβέρνησης, που δείχνει ότι ταυτίζεστε ακριβώς στον ίδιο δρόμο, δηλαδή σε αυτό τον δρόμο ανάπτυξης που εξηγήσατε πριν από λίγο για λογαριασμό του επενδυτή, που δεν προχωρήσατε ως οφείλατε στον χαρακτηρισμό της περιοχής ως προστατευόμενο τοπίο και φυσικού σχηματισμού.

Τώρα, βέβαια, τσακώνεστε κάτω στην Κρήτη, η Νέα Δημοκρατία με τον ΣΥΡΙΖΑ, αλλά μαλώνετε σε ξένο αχυρώνα. Αυτή είναι η αλήθεια.

Και τα λέω όλα αυτά διότι πρέπει να γνωρίζει και ο κόσμος ότι έχετε κάνει κόσκινο την περιβαλλοντική νομοθεσία προς χάριν αυτής της ανάπτυξης, της πράσινης ανάπτυξης δήθεν. Πέστε μου τι σχέση έχουν τώρα με την πράσινη ανάπτυξη όλα αυτά τα οποία μας είπατε, με τις «πράσινες» μπίζνες, τις ήπιες δήθεν παρεμβάσεις, τις οικιστικές πυκνώσεις και πάει λέγοντας. Έχετε αποχαρακτηρίσει χιλιάδες στρέμματα δασικών εκτάσεων, δρομολογήσατε τη σύνταξη δασικών χαρτών, όχι για να προστατεύσετε τον πολύπαθο δασικό πλούτο της χώρας, αλλά για να εξοστρακίσετε τον λαό και να προσφέρετε στο πιάτο των ΑΠΕ, των εναλλακτικών μορφών τουρισμού και της καπιταλιστικής ανάπτυξης.

Και βέβαια, σε αυτό το παιχνίδι έπαιξαν και οι τοπικές αρχές –έτσι;- επιρρίπτοντας ο ένας ευθύνη στον άλλον. Και εδώ το κάνατε προς την περιφέρεια και τα λοιπά. Βέβαια, όλοι σας έχετε το μαχαίρι και το πεπόνι, όλο τον χρόνο και όλα τα μέσα τουλάχιστον από το 2019 -δεν σας λέω από το 2016- που θα μπορούσε να έχει αποτραπεί αυτή η καταστροφή. Και εδώ ταυτίζεστε.

Είπα στην πρωτολογία μου ότι θα μπορούσε από το 2016 να μπει φρένο στις βλέψεις της επένδυσης. Το Υπουργείο Πολιτισμού τότε -σας ενδιαφέρει αυτό- σε έγγραφό του επί κυβέρνησης ΣΥΡΙΖΑ, απαντώντας στην ιδιοκτήτρια του οικοπέδου, άφηνε ανοιχτό παράθυρο για το ενδεχόμενο οικοδόμησης ξενοδοχειακής μονάδας με τα γνωστά «εάν και εφόσον», «αν βρεθούν αρχαιότητες, θα εξαρτηθεί η περαιτέρω πορεία του έργου», αυτά τα γνωστά που λένε όλες οι κυβερνήσεις.

Ξέχασε, όμως, τότε ο ΣΥΡΙΖΑ, όπως ξεχάσατε και εσείς σήμερα από Βήματος και το θέσατε δύο φορές ως ερώτημα προς εμένα, ότι υπάρχει υπουργική απόφαση με ΦΕΚ 1242/1973, κύριε Υπουργέ, που χαρακτηρίζει την περιοχή Πλακιά τόπο ιδιαίτερου φυσικού κάλλους και χρήζει ειδικής κρατικής προστασίας. Τον ξέρετε; Ψάξτε τον! Γιατί δεν τον ψάχνετε;

Δηλαδή, τι θέλω να πω; Ότι η προηγούμενη κυβέρνηση σας δίνει την πάσα τώρα σ’ εσάς, όπως φαίνεται από το έγγραφο του Υπουργείου Πολιτισμού της δικής σας Κυβέρνησης -γιατί εμπλέκεται και το Υπουργείο Πολιτισμού σε αυτό το παιχνιδάκι- έγγραφο και του 2019 και του 2020 και του 2021 που δίνει το «πράσινο» φως για την επένδυση και μάλιστα επί λέξει λέει ότι δεν υπάρχει αντίρρηση για την επένδυση, ότι η ιδιοκτησία στην οποία θα γίνει η επένδυση δεν είναι εντός χαρακτηρισμών ιστορικού τόπου, δηλαδή αυτά τα οποία μας είπατε εδώ πέρα. Και ζητάτε -εν πάση περιπτώσει- και τα ρέστα.

Προχθές το θέσαμε στο Περιφερειακό Συμβούλιο το ζήτημα. Η δική σας παράταξη, αλλά και οι υπόλοιποι και ο ΣΥΡΙΖΑ και το ΠΑΣΟΚ έστριψαν διά του αρραβώνος, διά της άγνοιας έστριψαν, μίλησαν για ήπια ανάπτυξη, για ήπια επένδυση, για να δικαιολογήσουν προφανώς τα αδικαιολόγητα.

Και το λέω αυτό διότι τι θα πει «ήπιας επένδυσης»; Η προτεινόμενη ανάπτυξη θα απαιτήσει σημαντικές εκσκαφές που θα καταστήσουν αδύνατη την αποκατάσταση του εδάφους -έτσι δεν είναι;- σημαντικές, απαραίτητες για την προφύλαξη και ασφάλεια των χρηστών στο έντονο γεωμορφολογικά και κλιματικά τοπίο, που θα χρειαστούν σημαντικά μέτρα αντιστήριξης.

Ποια ήπια επένδυση, λοιπόν; Για ποια ήπια και για ποια μικρή μονάδα; Αυτό το «μικρή ξενοδοχειακή μονάδα» πού το βρήκατε;

Δεύτερον, η Υπηρεσία Πολεοδομικού Σχεδιασμού του Υπουργείου Περιβάλλοντος, του δικού σας Υπουργείου, από τον Απρίλη του 2020 ξεκάθαρα αναφέρει σε έγγραφό της –μιλάμε για υπηρεσία δική σας, της Ελληνικής Εταιρείας Περιβάλλοντος- ότι η πράξη χαρακτηρισμού ως προστατευόμενη περιοχή είναι δυνατή με απόφαση του συντονιστή της Αποκεντρωμένης Διοίκησης Κρήτης, τη γνώμη του περιφερειάρχη και την υποβολή ειδικής έκθεσης που να τεκμηριώνει την οικολογική ή άλλη φυσική αξία του προστατευόμενου αντικειμένου.

Επίσης, το ίδιο έγγραφο, το δικό σας, λέει ότι είναι δυνατή μια απόφαση του Υπουργού για την αναστολή χορήγησης οικοδομικής άδειας και εργασίας στην περιοχή, αφού προηγηθεί η έναρξη εκπόνησης μελέτης και υποβληθεί σχετικό αίτημα από την Αποκεντρωμένη Διοίκηση. Εν τούτοις, τέτοιο αίτημα φυσικά δεν υποβλήθηκε ποτέ και εσείς αυτό που θέλατε να πετύχετε, το πετύχατε και δώσατε χρόνο. Δηλαδή, ουσιαστικά αδιαφορήσατε για ένα έγγραφο της υπηρεσίας του Υπουργείου σας, για να δώσετε χρόνο στον ιδιώτη επενδυτή να τρέξει την έκδοση οικοδομικής άδειας για την επένδυση. Αδιαφορήσατε. Συνειδητά αδιαφορήσατε. Κι όχι μόνο αυτό, αλλά έτρεξε ο επενδυτής, ο ιδιοκτήτης δηλαδή του οικοπέδου, να στείλει εξώδικο στους υπαλλήλους των Υπηρεσιών Δόμησης του Δήμου Ρεθύμνου γιατί καθυστερούσαν την έκδοση της άδειας.

Τι λέτε εσείς γι’ αυτό; Να, λοιπόν, οι ένοχοι ποιοι είναι που τσακώνονται σήμερα σε ξένο αχυρώνα. Εσείς ευθύνεστε και παίζετε το παιχνίδι του επενδυτή.

Σε κάθε περίπτωση και κλείνοντας εδώ, υπηρετείτε την ανάπτυξη για τους λίγους. Θεωρούμε, όμως, ότι ποτέ δεν είναι αργά. Θα ανατραπεί το σκεπτικό σας. Θα ανατραπεί ο σχεδιασμός του επενδυτή, του μεγαλοεπιχειρηματία και της Κυβέρνησης και όλων όσων απεργάζονται την καταστροφή του περιβάλλοντος και της περιοχής του Πλακιά. Δεν θα το επιτρέψουμε και οι κάτοικοι πριν από όλα θα είναι σε επαγρύπνηση, έτσι ώστε αυτή η επένδυση να πάει στο καλάθι των αχρήστων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ και πάλι, κυρία Πρόεδρε.

Κύριοι συνάδελφοι, το ότι ασχολούμαστε με αυτόν τον τρόπο και τόση ώρα –και δεν είναι η πρώτη φορά- με τέτοια θέματα, ξέρετε τίνος απόρροια είναι; Είναι απόρροια της έλλειψης σχεδιασμού, τάξης και κανόνων στα πράγματα, για να μη χρειάζεται να συζητάμε μεμονωμένα κάθε φορά και για κάθε περιοχή. Καθένας το μεταφράζει όπως νομίζει. Εμείς είμαστε υποχρεωμένοι να εφαρμόσουμε τον νόμο, το θεσμικό πλαίσιο που ισχύει τη στιγμή που αιτείται ο οποιοσδήποτε και στην περίπτωση αυτή ο επενδυτής. Η δόμηση είναι διακόσια πενήντα επτά τετραγωνικά μέτρα, πιο μικρή απ’ ό,τι αν θα έκανε κατοικία στα τριάντα τέσσερα στρέμματα για την εκτός σχεδίου δόμηση. Το λέω απλώς για να αναφερθώ στο μέγεθος, γιατί ακούω για «μεγάλα», «τεράστια», κ.λπ.. Αναφέρω απλώς αυτά που ισχύουν, ούτε εννοώ ούτε υπονοώ τίποτα άλλο.

**ΕΜΜΑΝΟΥΗΛ ΣΥΝΤΥΧΑΚΗΣ:** Σ’ αυτή τη φάση είναι τριάντα τέσσερα μέτρα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σ’ αυτή τη φάση.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι να μην ανοίξει η όρεξη! Έχει πολύ οικόπεδο δίπλα!

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ακούστε με, αγαπητέ συνάδελφε.

Μπορεί πολλά να υπάρξουν στην πορεία. Εγώ όμως αναφέρομαι σε αυτό που συζητάμε και είναι γεγονός. Το τι έχει στο πίσω μέρος του μυαλού του κάποιος δεν μπορώ να το ξέρω. Εκείνο, όμως, που είμαι υποχρεωμένος να κάνω είναι να εφαρμόσω ό,τι τίθεται προς διερεύνηση ή προς αδειοδότηση με το θεσμικό πλαίσιο που ισχύει. Και να εφαρμόσουν οι πάντες βεβαίως. Το αν δεν μας αρέσει κάτι ή το βλέπουμε εκ των υστέρων και δεν μας αρέσει είναι ένα θέμα.

Τι αναδεικνύει όμως αυτό; Αναδεικνύει αυτό που είπα πριν, δηλαδή την έλλειψη κανόνων και σχεδιασμού. Το λέω επειδή το περάσαμε πολύ γρήγορα. Το ΣΧΟΟΑΠ αναφερόταν και αναφέρεται σε περιορισμούς ή απαγορεύσεις και ήταν ολόκληρο και τελειωμένο από το 2015. Γιατί δεν υπεγράφη να ισχύσει και να μη γίνει η μονάδα; Το ερώτημα δεν είναι προς εσάς. Το ερώτημα, όμως, είναι για να δούμε σε ποια πλαίσια συζητάμε. Ο κάθε επενδυτής, ο κάθε ενδιαφερόμενος, αυτός που θέλει να φτιάξει κάτι –δεν θέλω να βάλω ταμπέλα- οφείλει να εφαρμόσει και οι υπηρεσίες οφείλουν να ελέγξουν αυτά που ισχύουν με το θεσμικό πλαίσιο της στιγμής εκείνης. Αν εμάς δεν μας αρέσει κάτι και το βλέπουμε εκ των υστέρων –το σέβομαι- πρέπει να δούμε τι δεν κάναμε καλά και τι πρέπει να κάνουμε για να μην υπάρξουν κι άλλα στην πορεία.

Άρα, θα σας πω για τον σχεδιασμό, στη συγκεκριμένη περίπτωση για το Σχέδιο Χωρικής Οικιστικής Οργάνωσης Ανοικτής Πόλης, αγαπητέ συνάδελφε, που μου λέτε ότι πρότεινε. Από το «πρότεινε» μέχρι το «ισχύει» έχει μια διαφορά και έχουν περάσει επτά χρόνια. Θα μπορούσε η περιοχή να είχε προστατευθεί, αν είχαν εγκριθεί αυτά τα σχέδια. Και η ευθύνη δεν είναι δική μας.

Σε ό,τι αφορά τα υπόλοιπα που αναφέρθηκαν πριν, γιατί μίλησα για συνολικό σχεδιασμό, θα σας πω το εξής: Ποιος έχει την αρμοδιότητα σε αυτά που είπατε; Το 2020 απαντήθηκε από τη Διεύθυνση του ΥΠΕΝ, τη Διεύθυνση Πολεοδομίας και Πολεοδομικού Σχεδιασμού. Είπε, λοιπόν, στην απάντησή της προς την ελληνική εταιρεία, που αναφέρετε, ότι είναι δυνατή η έκδοση πράξης χαρακτηρισμού ως προστατευόμενου τοπίου ή ως προστατευόμενου φυσικού σχηματισμού τής εν λόγω περιοχής με απόφαση του συντονιστή της Αποκεντρωμένης Διοίκησης Κρήτης και τη γνώμη του αιρετού περιφερειάρχη κατ’ εφαρμογή του άρθρου 6, παράγραφος 3, του 3937/2011 -ως ίσχυε τη στιγμή εκείνη, γιατί άλλαξε μετά, θα τα πω τώρα- βάσει ειδικής έκθεσης, κ.λπ..

Έγινε αυτό, αγαπητέ συνάδελφε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχει αποκλειστική αρμοδιότητα;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητέ συνάδελφε, καταλάβατε τι διάβασα; Είναι δυνατή να κινηθεί με απόφαση του συντονιστή…

**ΚΡΙΤΩΝ - ΗΛΙΑΣ ΑΡΣΕΝΗΣ: …**(Δεν ακούστηκε)

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Είναι συγκεκριμένο. Διαβάστε το κι εσείς. Ακούστε, αγαπητέ συνάδελφε. Τι πάει να πει «αποκλειστική αρμοδιότητα»; Δηλαδή, λέτε σ’ αυτά που δεν παίρνουν αποφάσεις οι τοπικοί που τους ενδιαφέρουν, να τα παίρνει το κέντρο και μετά να κατηγορούμε το κέντρο γιατί αποφασίζει για την περιφέρεια; Αυτό μου λέτε;

Αγαπητέ συνάδελφε, είμαι πολύ συγκεκριμένος και είναι πολύ συγκεκριμένα. Δεν χρειάζονται ερμηνείες. Άρα αυτό δεν έχει γίνει.

Τι αναφέρει στο επόμενο; Όσον αφορά την έκδοση απόφασης Υπουργού για αναστολή χορήγησης οικοδομικών αδειών και οικοδομικών εργασιών στην περιοχή ή σε τμήματα -παράγραφος 3, άρθρο 6, ν.2242/1994- είναι δυνατή μετά από την έναρξη εκπόνησης της μελέτης και θα εξεταστεί από την υπηρεσία μας κατόπιν αιτήματος της Αποκεντρωμένης Διοίκησης.

Υπήρξε τέτοιο αίτημα προς το ΥΠΕΝ; Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Εσείς δεν έπρεπε να χτυπήσετε καμπανάκι;

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε συνάδελφε.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Μα, δεν είναι καμπανάκι αυτό, αγαπητέ συνάδελφε; Τι άλλο πρέπει να κάνουμε;

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ένα λεπτό, ένα λεπτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Διορισμένος είναι, δικός σας!

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Τώρα το «δικός μας» δεν θέλω να το απαντήσω, γιατί δεν έχει νόημα να το απαντήσω. Ξέρετε και δεν χρειάζεται.

Λέω ότι πέρα από τους «δικούς μας» και τους «δικούς σας» και τους «δικούς τους» -εμένα δεν με ενδιαφέρει ο χαρακτηρισμός αυτός- όποιος και αν είναι, όπου και αν ανήκει, οφείλει να εφαρμόσει τον νόμο. Και εδώ είναι συγκεκριμένες οι ενέργειες που έπρεπε να γίνουν και δεν έγιναν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ζητώ λίγο την ανοχή σας, κυρία Πρόεδρε.

Είπα προηγουμένως σε ό,τι αφορά τα του χαρακτηρισμού ως προστατευόμενου. Ήρθε, λοιπόν, ο ν.4685/2020 ο οποίος άλλαξε το άρθρο αυτό και λέει για τους χαρακτηρισμούς των καταφυγίων άγριας ζωής και των προστατευόμενων τοπίων και φυσικών σχηματισμών ότι όταν αυτές δεν εμπίπτουν σε περιοχές προστασίας της βιοποικιλότητας και εθνικά πάρκα -δεν εμπίπτει η περιοχή εδώ- γίνεται με απόφαση του αρμοδίου οργάνου του Υπουργείου Περιβάλλοντος και Ενέργειας μετά από γνώμη της οικείας Περιφέρειας. Με την ίδια απόφαση είναι δυνατή η επιβολή όρων και περιορισμών. Δεν έχει φτάσει κάποια γνώμη για το θέμα στο ΥΠΕΝ για να εξελίξει τη διαδικασία.

Ξαναλέω πως ό,τι θεσμικό πλαίσιο υπάρχει οφείλει να τηρηθεί. Φανταστείτε να εκδίδονται άδειες που η υπηρεσία, η κάθε υπηρεσία, είναι αρμόδια να εκδίδει σύμφωνα με το πλαίσιο που ισχύει και να ερχόμαστε εμείς μετά και να λέμε ότι δεν μας αρέσει αυτό για τον άλφα, τον βήτα, τον ωμέγα λόγο. Αν υπάρχουν ψευδή στοιχεία, θα ελεγχθούν. Φανταστείτε, όμως, σ’ αυτόν που νόμιμα ό,τι του ζητήθηκε, κατατέθηκε, εγκρίθηκε και εκτελείται, να έρθουμε εκ των υστέρων και να πούμε εμείς: «Ξέρετε, αυτό εμείς το θέλουμε για κάτι άλλο. Σταματήστε να εκτελείτε εργασίες. Φύγετε».

Φαντάζεστε τι θα γίνει; Θα είμαστε σοβαροί τότε;

Για να μη βρισκόμαστε, λοιπόν, σε αυτή τη θέση επαναλαμβάνω ότι η έλλειψη σχεδιασμού, κανόνων, αρχών και τάξης στο τι επιτρέπεται, με ποιους όρους και τι απαγορεύεται παντού, και στην εκτός σχεδίου περιοχή και στη συγκεκριμένη περιοχή, είναι απόρροια θεσμικού πλαισίου που εξελίσσεται. Γι’ αυτό και για πρώτη φορά τα τοπικά πολεοδομικά σχέδια και τα ειδικά πολεοδομικά σχέδια στο 70% της επικράτειας -λόγω διαχρονικής στέρησης κανόνων και τάξης στον χώρο- έρχονται να λύσουν αυτά τα προβλήματα που συζητάμε σήμερα, αγαπητοί συνάδελφοι. Είναι απόρροια έλλειψης σχεδιασμού. Αν είχε μπει τάξη, αν είχε ψηφιστεί το ΣΧΟΟΑΠ, δεν θα ήμασταν σήμερα εδώ ούτε θα χρειαζόταν ο καθένας να ερμηνεύσει όπως νομίζει από την πλευρά του με τον καλύτερο τρόπο. Όπου χρειάζονται ερμηνείες σημαίνει λάθος της διοίκησης και θεσμικά κενά. Αυτά ερχόμαστε να καλύψουμε σήμερα.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Προχωρούμε στην τρίτη με αριθμό 672/11-5-2022 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων, με θέμα: «Σε "γεφύρι της Άρτας" εξελίσσεται το έργο "Ρουφράκτης Γυρτώνης"».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κυρία συνάδελφε, έχετε τον λόγο για δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Έχουμε ένα πολύ σημαντικό θέμα το οποίο φέρνουμε σήμερα εδώ και πρέπει από το αρμόδιο Υπουργείο να λάβουμε απάντηση. Και είναι και ένα θέμα πολύ ιδιαίτερο, ιδιόρρυθμο θα τολμούσα να το χαρακτηρίσω.

Έχει δημιουργηθεί, λοιπόν, εδώ και πολλά χρόνια για την άρδευση της περιοχής ένα πολύ σημαντικό για τη Θεσσαλία φράγμα, το φράγμα της Γυρτώνης ή αλλιώς «Ρουφράκτης Γυρτώνης», όπως είναι η τυπική του ονομασία. Και τι έχει συμβεί; Ουσιαστικά έχει εξελιχθεί σε «γεφύρι της Άρτας», διότι στην πραγματικότητα, ενώ έχουν σπαταληθεί δεκάδες εκατομμύρια για την κατασκευή του -και το λέω αυτό γιατί έχουν γίνει έργα συμπληρωματικά, έργα διορθωτικά, έργα που δεν άντεξαν μέσα στον χρόνο και έπρεπε να ξαναγίνουν και ούτω καθεξής, εκτός από τα έργα κατασκευής περίπου 40 εκατομμυρίων ευρώ-, ακόμη το συγκεκριμένο έργο δεν έχει πλήρες και οριστικό πλαίσιο λειτουργίας. Και καλά από το 2011 μέχρι σήμερα όπου το συντηρούσαν οι διάφορες εργολαβίες, αλλά τώρα δυστυχώς δεν υπάρχει απολύτως τίποτα για να μπορεί να συντηρήσει το έργο αυτό.

Το «διά ταύτα» ποιο είναι; Είναι το ότι το φράγμα δεν λειτουργεί κι ότι εκατοντάδες χιλιάδες κυβικά νερού χάνονται κάθε εβδομάδα και απολήγουν στον Πηνειό και από εκεί στη θάλασσα, ενώ εμείς έχουμε πρόβλημα άρδευσης στον Θεσσαλικό Κάμπο και γενικότερα συζητάμε για τους υδατικούς πόρους και το πρόβλημα της λειψυδρίας, το πρόβλημα που υπάρχει συνολικά στη χώρα και για το πώς πρέπει να διαχειριστούμε το πολύτιμο, πλέον, νερό. Και, δυστυχώς, αυτού του είδους τα έργα δεν τα χρηματοδοτεί η Κυβέρνηση και το αρμόδιο Υπουργείο. Πρέπει ταυτόχρονα να υπάρξει συνύπαρξη με το Υπουργείο Περιβάλλοντος -η συνύπαρξη πρέπει να είναι εκεί από ό,τι γνωρίζουμε, σαν καλή πρακτική, γιατί έτσι λειτουργεί το έργο του Σμοκόβου- και στη συνέχεια με το αρμόδιο Υπουργείο σας, προκειμένου να δώσετε λύση στο θέμα.

Δεν μπορεί, όμως, να συνεχιστεί η κατάσταση και αυτή τη στιγμή οι ΤΟΕΒ όλης της Θεσσαλίας και του Νομού της Λάρισας εγκαλούν στην πραγματικότητα την Κυβέρνηση για το ότι έχει αφήσει ένα έργο εκατομμυρίων να βρίσκεται αναξιοποίητο, με σοβαρότατο πρόβλημα στις αρδεύσεις του νομού. Ζητούνται εξηγήσεις, λοιπόν, για κάτι που φαίνεται και τόσο παράλογο μαζί.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):**  Ευχαριστώ πολύ, κυρία Πρόεδρε.

Θα ήθελα να ενημερώσω και εσάς και το Σώμα και τους Βουλευτές γενικότερα και τη συνάδελφο Βουλευτή κ. Λιακούλη ότι θα μπορούσαμε να έχουμε μια επικοινωνία και έναν διάλογο ούτως ώστε να απευθύνει την ερώτηση στο Υπουργείο που θα μπορούσε να της δώσει και τις απαντήσεις.

Ξεκαθαρίζω, λοιπόν, τα εξής. Έχουμε έργα εγγειοβελτιωτικά και φράγματα αρδευτικά τα οποία κατασκευάζονται από το δημόσιο. Από ποιον από το δημόσιο; Από πολλούς και διαφορετικούς φορείς: από το Υπουργείο Υποδομών, από το Υπουργείο Αγροτικής Ανάπτυξης και Τροφίμων, από τις περιφέρειες, από δήμους, από μια σειρά από φορείς. Και έχουμε και τη λειτουργία αυτών των έργων σε δεύτερη φάση, αφού ολοκληρωθεί η κατασκευή των έργων. Άρα κρατάμε ότι θα μπορούσε να υπάρχει μια προεργασία. Δεν θέλουμε να αποφύγουμε τον κοινοβουλευτικό έλεγχο σε καμμία περίπτωση, αλλά να απευθυνθεί στο Υπουργείο που πρέπει, για να είναι ωφέλιμη και χρήσιμη η ερώτηση για τους πολίτες και σίγουρα βέβαια για τους παραγωγούς και τους αγρότες.

Καταλαβαίνω και την ανάγκη για γενικές κρίσεις και για αντιπολίτευση ότι «δεν χρηματοδοτεί η Κυβέρνηση», «δεν δίνει η Κυβέρνηση» κ.λπ., τα οποία φυσικά δεν ισχύουν, αλλά ξεφεύγουν και από τη συγκεκριμένη ερώτηση.

Λέω, λοιπόν, τα εξής: Το δημόσιο -με τα Υπουργεία- έχει την ευθύνη του σχεδιασμού και κατασκευής των έργων. Η τοπική αυτοδιοίκηση, δηλαδή οι περιφέρειες, έχουν την ευθύνη του οικονομικού και τεχνικού ελέγχου των Τοπικών Οργανισμών Εγγείων Βελτιώσεων. Οι Τοπικοί Οργανισμοί Εγγείων Βελτιώσεων, νομικά πρόσωπα ιδιωτικού δικαίου μη κερδοσκοπικού χαρακτήρα, έχουν την ευθύνη διαχείρισης, λειτουργίας και συντήρησης των έργων.

Όσον αφορά το Υπουργείο Αγροτικής Ανάπτυξης και Τροφίμων, ο ρόλος του είναι θεσμικός, διαμορφώνει το θεσμικό πλαίσιο. Συμβάλλει στην κατασκευή, κατασκευάζει φράγματα και χρηματοδοτεί την κατασκευή, μέσα από τα πολλά προγράμματα τα οποία έχουμε.

Πάμε, λοιπόν, τώρα στο συγκεκριμένο έργο. Για το συγκεκριμένο έργο εμείς ανατρέξαμε να πάρουμε πληροφορίες για να βοηθήσουμε τη Βουλευτή και να μάθει κι ο κόσμος.

Το συγκεκριμένο έργο ξεκίνησε το 2012 από το Υπουργείο Υποδομών και Μεταφορών, το οποίο ήταν υπεύθυνο για τη μελέτη, τον σχεδιασμό και την υλοποίησή του. Χρηματοδοτήθηκε από το ΕΠΠΕΡΑΑ, το Επιχειρησιακό Πρόγραμμα «Περιβάλλον - Αειφόρος ανάπτυξη 2007 - 2013» και αποπερατώθηκε στις 31-12-2021 με τρεις εργολαβίες. Είναι μία κακοδαιμονία που υπάρχει στη χώρα όπου τα έργα ξεκινούν και παίρνουν παράταση και ξανά άλλη παράταση και ξανά επιπλέον χρηματοδότηση. Αυτό το φαινόμενο είναι κάτι που συνέβαινε, οφείλουμε να το διορθώσουμε και εργαζόμαστε προς αυτή την κατεύθυνση συνολικά.

Από το 2012, λοιπόν, έως σήμερα η λειτουργία του φράγματος πραγματοποιούνταν μέσω των εργολαβιών. Ο συγκεκριμένος ΤΟΕΒ ανέλαβε και δεσμεύτηκε ότι θα είναι ο φορέας λειτουργίας και συντήρησης και υπέγραψε τη συγκεκριμένη αποδοχή, υπογράφοντας και υποβάλλοντας το απαραίτητο τεχνικό δελτίο. Το Υπουργείο Υποδομών και Μεταφορών βρίσκεται στη φάση σύνταξης απόφασης για διοικητική παραλαβή για χρήση, χωρίς το αντλιοστάσιο, ενώ έχει ζητηθεί από τον τοπικό ΤΟΕΒ ο ορισμός εκπροσώπου. Η οριστική παραλαβή του έργου από τον ΤΟΕΒ, όπως προκύπτει από τον ν.4782/2021, άρθρο 40 παράγραφος 5, θα πραγματοποιηθεί -σύμφωνα με τα οριζόμενα στον ν.4903/2022- είκοσι πέντε μήνες μετά την περαίωσή του.

Οι υπηρεσίες, λοιπόν, του Υπουργείου μας, του Υπουργείου Αγροτικής Ανάπτυξης και Τροφίμων δεν έχουν λάβει καμμία περαιτέρω ενημέρωση για το αν μεταβιβάστηκε στον ΤΟΕΒ και για την πορεία υλοποίησης ή ολοκλήρωσης του έργου ή για λοιπά θέματα που αφορούν το εν λόγω έργο.

Εδώ τελειώνει η τοποθέτησή μου σε σχέση με το συγκεκριμένο έργο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υφυπουργέ.

Κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, με συγχωρείτε που θα σας το πω, αλλά με έχετε εκπλήξει δυσάρεστα. Το λέω με πολύ σεβασμό στο πρόσωπό σας, αλλά δεν μου έχει ξανατύχει αυτό, δεν μου έχει ξανατύχει, δηλαδή, από τα τρία λεπτά που είχατε να απαντήσετε στην πρωτολογία σας τα δύο λεπτά και σαράντα να τα αναλώνετε στο να πείτε ότι δεν είστε το σωστό Υπουργείο. Και δεν παίρνατε ένα τηλέφωνο στη γραμματεία μου να μου πείτε να την απευθύνουμε την επίκαιρη ερώτηση σε ένα άλλο Υπουργείο;

Δεν το κάνατε. Γιατί δεν το κάνατε; Γιατί είστε το σωστό Υπουργείο, γι’ αυτό δεν το κάνατε. Μια χαρά το σωστό Υπουργείο είστε. Απλά τον Πόντιο Πιλάτο θέλετε να κάνετε, να νίψετε τας χείρας σας. Διότι πού καταλήξατε στα λίγα δευτερόλεπτα που σας έμειναν και σας έδωσε άλλα τόσα η κυρία Πρόεδρος; Στο ότι τελικά δεν ξέρετε αν μεταβιβάστηκε από το Υπουργείο σας στις αρμόδιες υπηρεσίες το αίτημα να ορίσει ο εκπρόσωπος -λέει- του ΤΟΕΒ άτομο για να συνθέσετε τον φορέα διαχείρισης -φαντάζομαι- μετά τη δικιά μου ερώτηση. Και δεν επαίρομαι γι’ αυτό. Πόσο κρίμα να χρειάζονται ερωτήσεις για 40 εκατομμύρια έργο ώστε να δουλέψει φράγμα με εκατοντάδες χιλιάδες κυβικά νερού που χάνονται κάθε μέρα στη θάλασσα!

Και ήρθατε να μας το πείτε, κιόλας, "φόρα παρτίδα" στη Βουλή αυτό. Αλήθεια; Μα, αλήθεια τα λέτε αυτά; Και αλήθεια τα λέτε λες και είστε εν κρυπτώ στον δημόσιο βίο; Στις 20 Μαΐου του 2022, την Παρασκευή προχθές δηλαδή, ο κύριος Πρωθυπουργός επισκέφτηκε τον τόπο μας, τη Θεσσαλία και πήγε στη λίμνη Κάρλα. Εκεί ξέρετε τι είπε, κύριε Υπουργέ; Το διαβάζω, για να μη λέτε ότι είναι δικά μου. «Είμαστε εδώ για να επιβλέψουμε τα μεγάλα έργα τα οποία εκτελεί η περιφέρεια» -πρέπει να είναι η εισαγωγή σε όλα αυτή- «εκταμιεύουμε 16 εκατομμύρια προκειμένου να επεκτείνουμε τα αρδευτικά δίκτυα της Κάρλας για να ποτίζουμε είκοσι έξι χιλιάδες στρέμματα ακόμα στην ευρύτερη περιοχή, κοιτάζοντάς σας στα μάτια» -συγκλονιστικό- «και οδηγώντας τη χώρα και την κοινωνία σε έναν καλύτερο δρόμο». Αυτά είπατε την Παρασκευή, προχθές και μας λέτε ότι δεν μπορείτε να ορίσετε τον διαχειριστικό φορέα του ΤΟΕΒ, επειδή δεν σας έχουν δώσει τον εκπρόσωπο; Ένα είναι αυτό.

Και, δεύτερον, για την ταμπακιέρα, κύριε Υπουργέ, θα μας μιλήσετε; Διότι ο εκπρόσωπος ούτως η άλλως θα έρθει, το πρόβλημα άλλο είναι: Ποιος θα χρηματοδοτήσει τη διαχείριση του συγκεκριμένου έργου από τον ΤΟΕΒ. Έχω εδώ και δημοσιεύματα -τα οποία θα αφήσω στα Πρακτικά, παρακαλώ- τα οποία είναι από έγκριτες εφημερίδες τοπικές και οι οποίες μιλάνε πλέον "από τον Άννα στον Καϊάφα", διότι δεν υπάρχουν χρήματα. Τα δημοσιεύματα το λένε. «Έργο 40 και πλέον εκατομμυρίων ευρώ ρημάζει» είναι οι πηχυαίοι τίτλοι των εφημερίδων κι εσείς ψάχνετε τον εκπρόσωπο του ΤΟΕΒ. Κι αυτό το λέτε στη Βουλή, στους χιλιάδες φορολογούμενους ανθρώπους, με τα 40 εκατομμύρια ευρώ συν του έργου, με εργολαβίες που σας έσωζαν μέχρι πέρσι -δηλαδή σας έκρυβαν οι εργολαβίες που γίνονταν στο έργο για να το συμπληρώσουν και να τελειώσουν, ήταν αυτές που έκαναν τον ίδιο τον εργολαβικό ιστό, φορέα διαχείρισης- και τώρα είναι γυμνός ο βασιλιάς, λοιπόν. Δεν το διαχειρίζεται κανένας. Στοπ το έργο, ρημάζει το έργο, εκατοντάδες χιλιάδες κυβικά νερού στο ποτάμι. Και μετά μας λέτε ότι μας κοιτάζετε στα μάτια -κοιτάζετε τον λαό, δηλαδή, τον κόσμο, στα μάτια- για τα έργα πνοής στην περιφέρεια, τα οποία φτιάχνετε.

Κοιτάξτε, βρισκόμαστε σε μία πολύ κρίσιμη φάση μετά από μία τέτοια περιπέτεια στο σταυροδρόμι της ζωής που μας έφερε την πανδημία, την οικονομική κρίση, την ενεργειακή κρίση. Και τώρα περισσότερο από ποτέ, πρέπει να δείξουμε την ευαισθησία μας απέναντι στον κόσμο που χειμάζεται, όπως είναι οι αγρότες ή οι κτηνοτρόφοι -ναι γι’ αυτούς- που δεν πήρατε καμμία μέριμνα ούτε μέσα στην πανδημία και δεν ανήκαν στις τάξεις ενίσχυσης λοιπόν. Ούτε αυτό; Ούτε το φράγμα που πλήρωσαν από την ίδια τους την τσέπη; Γιατί δεν μπορείτε να κάνετε φορέα διαχείρισης που θα το χρηματοδοτήσετε, γιατί μας λέτε ότι δεν μπορείτε να βρείτε τον έναν εκπρόσωπο για να τον βάλετε στο ΤΟΕΒ;

Ευχαριστώ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θέλω να ζητήσω από τη συνάδελφο να διαβάσει πάλι τα Πρακτικά, στη συνέχεια, για να είναι ξεκάθαρα ορισμένα ζητήματα, για την ίδια κατ’ αρχάς και αν την ενδιαφέρει βέβαια και για τους ψηφοφόρους της ίδιας και της παράταξής της.

Είπα, λοιπόν, στην πρωτολογία μου το εξής: Εγώ είμαι Υφυπουργός του Υπουργείου Αγροτικής Ανάπτυξης και Τροφίμων. Από το Υπουργείο Υποδομών αποπερατώθηκαν οι τρεις εργολαβίες στις 31-12-2021. Τέλος αυτό, δεν αμφισβητείται αυτό. Ποιος θα αναλάβει τη διαχείριση του έργου; Θα το αναλάβει το ΤΟΕΒ. Την εποπτεία την έχουν οι περιφέρειες και το θεσμικό πλαίσιο του Υπουργείου, για να τα ξεκαθαρίζουμε. Για να μην μπερδευόμαστε. Μας πήγατε και στην Κάρλα, βάλατε και λίγο από τον Πρωθυπουργό για να έχει μια αντιπολίτευση την τοποθέτησή σας και στη δευτερολογία. Αλλά καλό είναι να μιλάμε στην ουσία, διότι οι πολίτες από αυτό θα μας κρίνουν στο τέλος.

Τι άλλο είπαμε; Είπαμε ότι εκκρεμεί να ορίσει το ΤΟΕΒ εκπρόσωπο. Είναι απαραίτητη προϋπόθεση για την παραλαβή του έργου από το ΤΟΕΒ ο ορισμός του εκπροσώπου; Όχι. Σας είπαμε ότι εκκρεμεί. Ποιος θα αναλάβει τη λειτουργία του συγκεκριμένου έργου; Έχει υπογράψει το ΤΟΕΒ ότι θα αναλάβει τη λειτουργία του συγκεκριμένου έργου, στη συνέχεια και όπως ο νόμος προβλέπει όχι γι’ αυτό μόνο το έργο, αλλά για όλα τα έργα τα οποία κατασκευάζονται προς όφελος των ΤΟΕΒ και μιλάμε πάντοτε για αρδευτικά έργα.

Θυμίζω και κάτι άλλο: Πόσους μήνες μετά -πολλούς μήνες μετά- είπαμε θα γίνει η παραλαβή του έργου από το Υποδομών, από τον εργολάβο; Εικοσιπέντε μήνες μετά. Άρα, λοιπόν, εσείς ήρθατε να μας πείτε για το τι θα πρέπει να γίνει εικοσιπέντε μήνες μετά. Μας βάζετε το θέμα με το ΤΟΕΒ, που το ΤΟΕΒ είναι σε εμάς γνωστό, στο Υπουργείο Αγροτικής Ανάπτυξης και Τροφίμων. Μέχρι τώρα δεν χρηματοδοτεί το Υπουργείο και δεν έχει χρηματοδοτήσει τη λειτουργία των ΤΟΕΒ, διότι είναι νομικά πρόσωπα ιδιωτικού δικαίου. Το δικό μας το Υπουργείο χρηματοδοτεί την κατασκευή. Επειδή στηρίζουμε, λοιπόν, τα ΤΟΕΒ έχουμε σε εξέλιξη ανοιχτή πρόσκληση στο μέτρο 4 3 1 όπου δικαιούχοι είναι οι δήμοι και οι περιφέρειες της χώρας για έργα μέχρι 2.200.000 ευρώ. Από εκεί και πάνω, τα έργα που απαιτούν περισσότερα χρήματα χρηματοδοτούνται και εκτελούνται από το δικό μας το Υπουργείο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επομένως ο σχεδιασμός των έργων -γενικότερα των αρδευτικών- είναι στις προτεραιότητες της Κυβέρνησής μας. Έχουμε εξαγγείλει ένα πολύ μεγάλο πρόγραμμα, το «ΥΔΩΡ 2.0», το οποίο έχουμε εντάξει στο Ταμείο Ανάκαμψης και έχουμε εξασφαλίσει πόρους 2 δισεκατομμυρίων ευρώ και έχουμε σχεδιάσει σε όλη τη χώρα κοντά στα είκοσι μεγάλα έργα, οκτώ εκ των οποίων έχουν ήδη ανακοινωθεί, παρουσία του ίδιου του Πρωθυπουργού. Από αυτά τα οκτώ, έχουν εγκριθεί από τη διυπουργική επιτροπή τα δύο, ΣΔΙΤ, για να κατασκευάσουμε έργα άρδευσης σημαντικά, διότι γνωρίζουμε τη σημασία και την αξία που έχει η άρδευση για τη βελτίωση και της παραγόμενης ποσότητας αλλά και της ποιότητας των παραγωγών.

Σας λέω, λοιπόν, ότι το πρόγραμμα με τα δύο δισεκατομμύρια είναι σε εξέλιξη. Σας λέω ότι η πρόσκλησή μας για τα εγγειοβελτιωτικά είναι της τάξης των 45 εκατομμυρίων ευρώ και θα επανέλθει το Υπουργείο την επόμενη χρονιά, το 2023. Και σας λέω και σας ενημερώνω να γνωρίζετε ότι έχουμε σε εξέλιξη έργα εγγειοβελτιωτικά και αρδευτικά, καθώς κάθε χρόνο εκτελούνται έργα της τάξης των 40 εκατομμυρίων ευρώ.

Αυτά είχα να πω.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Ο Υφυπουργός Αγροτικής Ανάπτυξης κ. Στύλιος θα απαντήσει επίσης στην τρίτη με αριθμό 682/16-5-2022 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Να μην επιστραφεί το επίδομα των 176 ευρώ από τους εργαζόμενους του ΕΛΓΟ - “ΔΗΜΗΤΡΑ”».

Κυρία συνάδελφε, έχετε δύο λεπτά να αναπτύξετε την ερώτησή σας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κυρία Πρόεδρε.

Είναι γεγονός ότι υπήρξαν δύο αποφάσεις το 2014 του Ειρηνοδικείου Αμαρουσίου και επιδικάστηκε επίδομα 176 ευρώ σε τετρακόσιους δεκατέσσερις εργαζόμενους του ΕΛΓΟ - «ΔΗΜΗΤΡΑ». Ήταν περίπου 1,5 εκατομμύριο ευρώ. Δεν είναι πολλά. Και μάλιστα σε εποχές μνημονίων, το 2014, σκληρές εποχές.

Στη συνέχεια η διοίκηση του ΕΛΓΟ άσκησε έφεση στο πρωτοδικείο και κρίθηκε ότι ο οργανισμός δεν ήταν υποχρεωμένος στην καταβολή του συγκεκριμένου επιδόματος. Έτσι άνοιξε το δικαίωμα του οργανισμού να ζητήσει την επιστροφή των ποσών αυτών από το 2014, που βεβαίως είχε καταβάλει σε εκτέλεση πρωτόδικων αποφάσεων, δηλαδή νόμιμα.

Οι εργαζόμενοι διεκδικούν να μην αναζητηθεί η επιστροφή των ποσών, γιατί βεβαίως από τότε ο μισθός έχει μειωθεί τουλάχιστον κατά 30% την τελευταία δεκαετία και ο δέκατος τρίτος μισθός έχει καταργηθεί. Έκαναν και κινητοποιήσεις και οι διοικήσεις και οι Υπουργοί που πέρασαν, εξέφρασαν κατανόηση, για να δώσουν μία λύση σε αυτό το δίκαιο αίτημα των εργαζομένων. Ωστόσο το 2020 ο τότε Υπουργός Αγροτικής Ανάπτυξης προχώρησε σε νομοθετική ρύθμιση, επιδιώκοντας να δημιουργήσει νομική υποχρέωση και οι εργαζόμενοι να καταβάλουν το ποσό, αν και δεν περισσεύει σε κανέναν, αν και ο ίδιος είχε υποσχεθεί ότι δεν θα το έκανε.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Σύμφωνα με τη συγκεκριμένη, λοιπόν, διάταξη, αν εφαρμοστεί, τον Ιούλιο του 2022 οι τετρακόσιοι δεκατέσσερις εργαζόμενοι θα δουν μια επιπλέον μείωση, γύρω στο 10% με 15% του μισθού τους. Αν δούμε και τις καταστάσεις σήμερα, το κύμα ακρίβειας, τις συνέπειες και από τον ιμπεριαλιστικό πόλεμο στην Ουκρανία και τον πληθωρισμό να βρίσκεται πάνω από 10%, καταλαβαίνουμε ότι οποιαδήποτε μείωση επιπλέον των μισθών θα είναι ζήτημα επιβίωσης. Ήδη κόβουν από τις ανάγκες τους οι εργαζόμενοι. Έχουν κάνει προτάσεις για να δοθεί άμεσα μία νομοθετική λύση και να απαλλαγούν από την επιστροφή αυτών των χρηματικών ποσών και μάλιστα τη στιγμή που δεν προκαλεί επιβάρυνση στον κρατικό προϋπολογισμό, γιατί είναι από ίδια έσοδα του οργανισμού.

Τι σας ζητάμε; Να προχωρήσετε σε συγκεκριμένα μέτρα που έχουν προταθεί, που να προβλέπουν ότι τα χρηματικά ποσά που καταβλήθηκαν πρωτοδίκως δεν αναζητούνται.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κύριος Υπουργός για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Ισχύουν αυτά που ανέφερε η κυρία συνάδελφος στην ερώτησή της. Ισχύουν, όμως, και ορισμένα άλλα πράγματα επιπλέον:

Το εφετείο έκρινε ότι η παροχή αυτή δεν συνιστά ευθεία και γενική αύξηση των αποδοχών όλων των υπαλλήλων, την οποία λαμβάνουν με μόνη την προϋπόθεση της υπαγωγής αυτών στο ενιαίο μισθολόγιο του προσωπικού της δημόσιας διοίκησης, αλλά παρέχεται υπό συγκεκριμένες προϋποθέσεις.

Σύμφωνα, λοιπόν, με τις εφετειακές αποφάσεις 8902/2018 και 8904/2018 κρίθηκε πως ο οργανισμός δεν υποχρεούταν στην καταβολή του συγκεκριμένου επιδόματος. Το εφετείο προέκυψε, διότι ο οργανισμός προσέφυγε σε δεύτερο βαθμό. Αυτά είναι σε γνώση του Υπουργείου αυτή τη στιγμή.

Άρα έχουμε μία απόφαση εφετείου, η οποία είναι σεβαστή και αποδεκτή από τη δημόσια διοίκηση και από το Υπουργείο και από τη διοίκηση του ΕΛΓΟ - «ΔΗΜΗΤΡΑ». Είχε όντως καταβάλει η διοίκηση του οργανισμού το επίδομα το οποίο πρωτόδικα είχε δώσει το δικαστήριο. Σε δεύτερο βαθμό, όμως, λέει ότι δεν το δικαιούνταν και η απόφαση έλεγε ότι έπρεπε τα χρήματα αυτά να επιστραφούν στο ελληνικό δημόσιο. Αυτό έχει συμβεί.

Είμαστε, λοιπόν, στο σημείο που θα πρέπει οι εργαζόμενοι, σύμφωνα με τις δικαστικές αποφάσεις, να επιστρέψουν τα χρήματα. Δεν είναι σε γνώση μας -δεν ξέρω εάν ξέρετε εσείς- εάν υπάρχει μία δίκη που εκκρεμεί σε σχέση με το συγκεκριμένο ζήτημα. Και όταν λέω «σε γνώση μας», εννοώ τις υπηρεσίες του Υπουργείου και βέβαια και του ΕΛΓΟ - «ΔΗΜΗΤΡΑ». Σε αυτό το σημείο είμαστε. Τα χρήματα δόθηκαν, η απόφαση έχει ληφθεί -και κατ’ εμάς είναι τελεσίδικη- ότι δεν έπρεπε να δοθούν. Άρα πρέπει τα χρήματα να επιστραφούν.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Μανωλάκου, έχετε τον λόγο για τρία λεπτά.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κύριε Υπουργέ, θέλω να θυμίσω τα εξής:

Πρώτον, νόμιμα έλαβαν το επίδομα με αποφάσεις, με δύο αποφάσεις του ειρηνοδικείου, που σαφώς έγραφε ότι είναι άμεσα καταβλητέο και δόθηκε εφάπαξ. Ήταν περίπου 3 χιλιάρικα κατά μέσο όρο ανά εργαζόμενο. Αυτό έγινε πριν από οκτώ χρόνια. Μην περιμένετε ότι αυτά τα χρήματα αποταμιεύτηκαν, γιατί από το 2012 μέχρι σήμερα οι εργαζόμενοι έχουν περάσει από χίλια κύματα. Ο μισθός έχει μειωθεί και στην κυριολεξία δεν φτάνει και το ξέρετε και εσείς. Άρα αποταμιεύσεις δεν υπάρχουν για να δοθούν ούτε με δόσεις. Δεν περισσεύει τίποτα. Ξέρουμε καλά όλοι μας ότι κόβουν από βασικές ανάγκες.

Δεύτερον, η έφεση του μονομελούς το 2018 έλεγε -έτσι όπως τα είπατε- ότι κακώς δόθηκε το επίδομα. Αυτό όμως δεν σημαίνει ούτε μπορεί να ερμηνευθεί ότι πρέπει να επιστραφεί υποχρεωτικά. Το λέω αυτό γιατί υπάρχουν και τέτοιες περιπτώσεις παρόμοιες και σε άλλους οργανισμούς -δεν θέλω να τους αναφέρω- και τέτοιες αποφάσεις δεν οδήγησαν ούτε ερμηνεύθηκαν σε επιστροφή. Και σας το λέω γιατί και εσείς έχετε δεκαετή κοινοβουλευτική εμπειρία. Τα ξέρετε.

Με αυτή την έννοια δεν μπορεί να ερμηνευθεί ότι υπάρχει σύγκρουση εξουσιών. Αυτό είναι άλλοθι άρνησης και εμείς το χαρακτηρίζουμε προκλητικά απαράδεκτο σε μια τέτοια περίοδο, που το τσουνάμι της ακρίβειας δεν έχει τέλος, είναι αδύνατον να πληρωθούν τα τιμολόγια ενέργειας, που συνεχώς αυξάνονται από μία τέτοια αντιλαϊκή πολιτική απελευθέρωσης ενέργειας, χρηματιστηρίου ρύπων κ.λπ., και όποιες επιδοτήσεις έδωσε η Κυβέρνηση έχουν εξανεμιστεί. Δεν μπορούν να πληρωθούν και αφορούν μισθωτούς. Πόσο δε δυσκολότερο θα είναι για τους άνεργους.

Συνεπώς, τέτοια ώρα, τέτοια λόγια για επιστροφή, είναι απαράδεκτα, δείχνουν ταξική πολιτική, γιατί δισεκατομμύρια δίνονται από κοινοτικά προγράμματα σε επιχειρηματικούς ομίλους και από το Ταμείο Ανάκαμψης ήδη έχουν μοιραστεί. Με τροπολογία, λοιπόν, θα μπορούσε να λυθεί το ζήτημα, τη στιγμή που υπάρχουν προτάσεις συγκεκριμένες, τις έχετε στα συρτάρια σας και μπορείτε να τις χρησιμοποιήσετε.

Υπάρχουν, λοιπόν, λύσεις νόμιμες -τις πρότειναν και οι εργαζόμενοι και εγώ θα τις καταθέσω και στα Πρακτικά-, που δείχνουν ότι, εάν θέλετε, μπορείτε. Μην τα αρπάζετε από μισθωτούς, που δεν τα έχουν. Το 1,5 εκατομμύριο δεν είναι μεγάλο ποσό, τη στιγμή που μέσα από τον προϋπολογισμό έχετε δώσει εκατοντάδες εκατομμύρια φοροαπαλλαγές στους επιχειρηματίες.

Εμείς σας καλούμε να το κάνετε πράξη. Οι εργαζόμενοι του ΕΛΓΟ δεν θα μείνουν με σταυρωμένα τα χέρια, να το ξέρετε, και εμείς θα είμαστε μαζί τους. Εμείς τους καλούμε, όχι μόνο τους εργαζόμενους του ΕΛΓΟ, αλλά όλους τους εργαζόμενους, όταν πηγαίνουν στην κάλπη, αυτά να τα θυμούνται.

Ευχαριστώ.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Κύριε Στύλιο, έχετε να προσθέσετε κάτι;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ναι, κύριε Πρόεδρε, ευχαριστώ.

Να κάνω μια συνολική επισκόπηση του τι έχει συμβεί. Είχαμε την πρωτόδικη απόφαση το 2014. Είχαμε την απόφαση του εφετείου το 2018. Από το 2018 εκκρεμούσε τι θα γίνει με τη συγκεκριμένη υπόθεση. Τα χρήματα είχαν καταβληθεί το 2014. Άρα από το 2018 και μετά έχουμε την απόφαση του δικαστηρίου. Οι αποφάσεις πρέπει να είναι σεβαστές, δεν ξέρουμε κάποια άλλη απόφαση αυτή τη στιγμή.

Τι έπραξε η διοίκηση από εκεί και μετά, για να διευκολύνει τους εργαζόμενους; Ήρθε, λοιπόν, η διοίκηση, ο νομοθέτης, το Υπουργείο Αγροτικής Ανάπτυξης και Τροφίμων το 2020 και προχώρησε σε μια νομοθετική ρύθμιση -στον ν.4711/2020, στο άρθρο 6, παράγραφος 5- όπου διευκόλυνε τους εργαζόμενους στο να επιστρέψουν τα χρήματα που οφείλουν να επιστρέψουν στο ελληνικό δημόσιο.

Πώς είναι αυτή η διευκόλυνση; Κατ’ αρχάς, να επιστραφούν άτοκα. Δεύτερον, θα επιστραφούν σε εκατόν είκοσι δόσεις. Και από πότε ξεκινά αυτή η καταβολή των χρημάτων που έχουν εισπραχθεί; Δίνει μια περίοδο χάριτος δύο χρόνων. Τον Ιούλιο του 2020 έγινε η νομοθετική ρύθμιση, άρα από τον Ιούλιο του 2022 θα χρειαστεί να καταβάλλουν οι εργαζόμενοι τα χρήματα. Θυμίζω πάλι ότι είναι εκατόν είκοσι δόσεις, άρα μιλούμε για τα επόμενα δέκα χρόνια, σε μηνιαίες δόσεις, για να μπορέσουν με αυτόν τον τρόπο να διευκολυνθούν οι εργαζόμενοι.

Σε σχέση με όλα τα υπόλοιπα, με το κόστος ζωής, πρόσφατες είναι οι ανακοινώσεις από την Κυβέρνηση διά στόματος του ίδιου του Πρωθυπουργού κ. Κυριάκου Μητσοτάκη, για την κάλυψη στην αύξηση του ρεύματος, που φτάνει μέχρι και το 50%. Στα αγροτικά μάλιστα φτάνει μέχρι και το 80%, σε ορισμένες περιπτώσεις και το 90%.

Κάτι παραπάνω δεν μπορώ να προσθέσω στην ερώτηση.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Θα συζητηθεί τώρα η πέμπτη με αριθμό 4546/8-4-2022 ερώτηση του κύκλου των αναφορών και ερωτήσεων του Βουλευτή Ηρακλείου του ΠΑΣΟΚ - Κινήματος Αλλαγής κ. Βασιλείου Κεγκέρογλου, προς τον Υπουργό Εργασίας Και Κοινωνικών Υποθέσεων, με θέμα: «Να αρθεί η κατάφωρη αδικία που υφίστανται οι μητέρες επιστημονικοί συνεργάτες των Βουλευτών του Ελληνικού και Ευρωπαϊκού Κοινοβουλίου με τη μη χορήγηση της ειδικής παροχής προστασίας μητρότητας που δικαιούνται».

Θα απαντήσει η Υφυπουργός Εργασίας και Κοινωνικών Υποθέσεων κ. Μαρία Συρεγγέλα.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε, δεν θα υπήρχε ερώτηση αν χορηγούταν, έχετε δίκιο!

Με το άρθρο 142, κυρία Υπουργέ, του ν.3655/2008 θεσπίστηκε και παρέχεται ειδική παροχή προστασίας μητρότητας. Και μάλιστα, με νόμο αυτής της Κυβέρνησης, τον ν.4808, τα άρθρα 33 και 36, προς άρση αμφιβολιών και δυσερμηνείας διευκρινίστηκε ότι η ειδική παροχή προστασίας μητρότητας αποτελεί δικαίωμα κάθε εργαζόμενης μητέρας, τόσο στον ιδιωτικό όσο και στον δημόσιο τομέα. Εκδόθηκε, μάλιστα, και εγκύκλιος, η 19379/8-10-21 ερμηνευτικά από το Υπουργείο Εσωτερικών, που επεξηγεί αναλυτικά τις δικαιούχους εργαζόμενες μητέρες και αναφέρει ρητά και χαρακτηριστικά ότι συμπεριλαμβάνονται τόσο οι εργαζόμενες μητέρες του ιδιωτικού τομέα όσο και οι εργαζόμενες μητέρες σε υπηρεσίες του δημόσιου τομέα, κατά το μέρος που εφαρμόζεται σε αυτούς η εργατική νομοθεσία. Παρ’ όλα αυτά, οι επιστημονικοί συνεργάτες συνεχίζουν να εξαιρούνται από αυτό το δικαίωμα και αυτό είναι ντροπή να υπάρχει σαν εξαίρεση.

Η αρμόδια υπηρεσία της Βουλής λέει: «Μα, δεν είναι επιχειρήσεις ή εκμεταλλεύσεις για να εφαρμοστεί, σύμφωνα με τη διατύπωση του α΄ εδαφίου του ν.142/18.».

Όμως, επειδή, κυρία Υπουργέ, είναι ξεκάθαρη η πραγματική βούληση του νομοθέτη, ο οποίος, στο πλαίσιο της εναρμόνισης οικογενειακής και επαγγελματικής ζωής για τις εργαζόμενες μητέρες, σκοπεί να χορηγείται ειδική παροχή προστασίας μητρότητας και στις μητέρες επιστημονικούς συνεργάτες, που έχουν σύμβαση με τον Βουλευτή ή Ευρωβουλευτή -και παρεμβαίνει η Βουλή για την καταβολή των αμοιβών και των μισθών-, για ποιους λόγους δεν εφαρμόζεται καθολικά η νομοθεσία; Υπάρχει νόμος δύο ταχυτήτων, όταν, μάλιστα, κατά τη συζήτηση του ν.4808 -ακόμα οι διαβεβαιώσεις σας ηχούν σε αυτή τη Βουλή- λέγατε ότι, επιτέλους, η ειδική παροχή προστασίας μητρότητας θα είναι πλέον καθολική και χωρίς διακρίσεις. Εξαιρούσατε τότε, αυτονοήτως, ορισμένες κατηγορίες, αυτούς που υπάγονται στους Βουλευτές - Ευρωβουλευτές, αλλά και την ίδια τη Βουλή των Ελλήνων, που ψήφισε αυτόν τον νόμο;

Παρακαλώ για την απάντησή σας, με δεδομένο ότι έχει απαντήσει το Υπουργείο Εσωτερικών, που λέει ότι αρμόδιο να απαντήσει είναι το Υπουργείο Εργασίας. Έχουμε την απάντηση του Υπουργείου Εσωτερικών.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο για τρία λεπτά.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Συμπληρώνοντας τρία χρόνια διακυβέρνησης, αυτό που έχουμε αποδείξει ως Κυβέρνηση και ως Υπουργείο Εργασίας και Κοινωνικών Υποθέσεων είναι ότι και ακούμε και αναγνωρίζουμε τα προβλήματα των εργαζομένων και δεν διστάζουμε να κάνουμε όλες τις απαραίτητες και αναγκαίες μεταρρυθμίσεις για την πραγματική και την ουσιαστική στήριξή τους.

Υπήρχε, όντως, αδικαιολόγητη εξαίρεση συγκεκριμένων κατηγοριών εργαζόμενων μητέρων από την ειδική παροχή προστασίας μητρότητας και είναι ένα πρόβλημα που υπήρχε εδώ και πάρα πολλά χρόνια. Παρά και τις συστάσεις του Συνηγόρου του Πολίτη, το πρόβλημα έμενε άλυτο και αυτό σαφώς ήταν μια κατάφωρη αδικία για αυτές τις γυναίκες.

Ως Κυβέρνηση έχουμε αποδείξει, επίσης, ότι αναγνωρίζουμε και λάθη και παραλείψεις του παρελθόντος, ακόμη και αν δεν ευθυνόμαστε εμείς γι’ αυτά, και πάντα εγκύπτουμε στα προβλήματα, προσπαθώντας να βρούμε λύση. Αλλάζουμε αντιλήψεις, αλλάζουμε κακώς κείμενες διοικητικές πρακτικές και διορθώνουμε προβλήματα, που χρόνιζαν και ταλαιπωρούσαν τους πολίτες και πολύ περισσότερο τους εργαζόμενους γονείς και γι’ αυτό φέραμε τον ν.4808. Σε αυτή την κατεύθυνση κινήθηκε ο εργασιακός νόμος που ψηφίστηκε από την Κυβέρνησή μας.

Εισήχθησαν για πρώτη φορά στην έννομη τάξη σημαντικές και καινοτόμες διατάξεις, που και διόρθωσαν κενά και γεφύρωσαν χάσματα στην προστασία των εργαζόμενων γονέων.

Γνωρίζετε πάρα πολύ καλά, κύριε Βουλευτά, ότι για πάρα πολλά χρόνια υπήρχαν εργαζόμενες μητέρες πολλών ταχυτήτων. Αυτές, λοιπόν, τις διατάξεις το Υπουργείο Εργασίας έφερε άμεσα σε ισχύ, μετά την ψήφιση του νόμου. Για πρώτη φορά, άμεσα, έγινε και η εφαρμογή του νόμου και με τις κατάλληλες υπουργικές αποφάσεις και με την έκδοση εγκυκλίων, ώστε και οι εργαζόμενες και οι εργαζόμενοι του ιδιωτικού και του δημοσίου να αρχίσουν να απολαμβάνουν τα ευεργετήματα του νόμου αυτού άμεσα. Γνωρίζουμε πολλές φορές στο παρελθόν ότι οι νόμοι ψηφίζονταν και πολύ αργότερα έρχονταν οι εφαρμοστικές εγκύκλιοι και οι υπουργικές αποφάσεις.

Όλες αυτές οι μεταρρυθμίσεις που επέφερε ο ν.4808 υπερβαίνουν και τα ελάχιστα όρια που ζητούσε η ευρωπαϊκή οδηγία για τις άδειες των γονέων και των φροντιστών. Για πρώτη φορά φέραμε άδειες πατρότητας και για τον λόγο αυτό η χώρα μας πλέον ανήκει στις δώδεκα χώρες που νομοθετικά έχουν κατοχυρώσει την ισότητα παγκόσμια. Και αυτό δεν το λέω εγώ προσωπικά. Το λέει η Παγκόσμια Τράπεζα στην έκθεση που έκανε πρόσφατα για το «Women Business and the Law» για το 2022, μαζί με άλλες χώρες, κυρίως της Ευρωπαϊκής Ένωσης.

Κυρίως, όμως, φέρνουν την ελληνική κοινωνία πολύ κοντά στην πραγματική και στην ουσιαστική ισότητα των φύλων. Πλέον οι γυναίκες δεν έχουν να διαλέξουν αν θα κάνουν καριέρα ή οικογένεια. Αν θελήσουν να κάνουν και τα δύο, να μπορούν να έχουν και εργασία και οικογένεια.

Είναι γνωστό, λοιπόν, ότι με το άρθρο 142 του 2008, θεσπίστηκε το δικαίωμα ειδικής άδειας προστασίας έως έξι μηνών για τις μητέρες που είναι ασφαλισμένες στον ΕΦΚΑ και απασχολούνται στον ιδιωτικό τομέα με σχέση εξαρτημένης εργασίας.

Είναι επίσης γνωστό ότι στο παρελθόν, κατά την εφαρμογή της ως άνω διάταξης, υπήρχαν πολλές φορές -και αυτό, σίγουρα, θα το γνωρίζετε και εσείς, γιατί ήσασταν και Υφυπουργός στο Υπουργείο Εργασίας, τότε Κοινωνικών Ασφαλίσεων- πρακτικές από τη διοίκηση, που είχαν ως αποτέλεσμα να αποκλείονται αδικαιολόγητα από το πεδίο της αρκετές κατηγορίες εργαζομένων γονέων.

Και για πρώτη φορά μετά από δώδεκα χρόνια, από το 2008, πάλι επί Κυβερνήσεως Νέας Δημοκρατίας, το Υπουργείο Εργασίας σε συνεργασία με το Υπουργείο Εσωτερικών διόρθωσαν αυτή την κατάφωρη αδικία και πλέον, μετά τον ν.4808, η ειδική παροχή προστασίας μητρότητας χορηγείται από τη ΔΥΠΑ, από τον πρώην ΟΑΕΔ, στις ασφαλισμένες που έχουν λάβει ειδική άδεια προστασίας μητρότητας, σύμφωνα με το άρθρο 142 του ν.3655/2008 και μετά την εκδοθείσα κατά την περίοδο εκείνη υπουργική απόφαση.

Οπόταν, αφού έγινε αντικατάσταση του ενάτου εδαφίου με τον ν.4808, έχουν πλέον ενταχθεί στους δικαιούχους της ειδικής άδειας προστασίας μητρότητας όλες οι εργαζόμενες μητέρες του ιδιωτικού τομέα και του δημοσίου τομέα με το άρθρο 33. Και αυτές οι διατάξεις υλοποιούνται στην πράξη και αν οι ανωτέρω εργαζόμενοι που πληρούν τα κριτήρια του νόμου λαμβάνουν την παροχή.

Κατά την εφαρμογή, λοιπόν, των νέων διατάξεων σαφώς δημιουργήθηκαν κάποια ερωτήματα για τις συγκεκριμένες κατηγορίες εργαζομένων, τα οποία χρήζουν διευκρινίσεων. Και είναι γνωστό ότι, ενώ η σύμβαση εργασίας τους συνάπτεται με τον Βουλευτή -το γνωρίζετε πολύ καλά, γιατί σίγουρα έχετε επιστημονικό προσωπικό-, η καταβολή των αποδοχών τους γίνεται μέσω της Βουλής για λογαριασμό του Βουλευτή, του εργοδότη τους.

Λέγατε, λοιπόν, ότι πρόκειται για ένα ιδιόμορφο σχήμα. Προέκυψαν κάποια ερωτήματα συστημικής φύσεως όσον αφορά στη διαδικασία χορήγησης της ειδικής παροχής προστασίας της μητρότητας από τη ΔΥΠΑ, πρώην ΟΑΕΔ.

Από την πρώτη στιγμή, λοιπόν, που δημιουργήθηκε το θέμα και επειδή δεν θέλουμε σε καμμία περίπτωση να αμφισβητείται το γεγονός ότι αυτές οι εργαζόμενες δικαιούνται προστασίας και επειδή θέλουμε να τηρήσουμε το γράμμα του νόμου, που λέει ότι όλες οι εργαζόμενες που πληρούν τις προϋποθέσεις του νόμου δεν θα πρέπει να μένουν απροστάτευτες, προς αυτή την κατεύθυνση, μαζί με τον Υπουργό, τον κ. Χατζηδάκη, άμεσα, στο επόμενο χρονικό διάστημα θα δοθεί λύση στις εν λόγω εργαζόμενες, στις οποίες χορηγείται ειδική άδεια προστασίας μητρότητας από τον εργοδότη τους Βουλευτή και θα λαμβάνουν την αντίστοιχη παροχή από τη ΔΥΠΑ, από τον πρώην ΟΑΕΔ.

**ΠΡΟΕΔΡΕΥΩΝ (Δημήτριος Βίτσας):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Πρέπει να πούμε ότι είναι θετική η ανταπόκριση της κυρίας Υπουργού, γιατί, πράγματι, είναι κάτι το οποίο δεν θα μπορούσε να το αντέξει κανείς η ίδια η Βουλή που νομοθετεί και βεβαίως, μετά από πρωτοβουλία της Κυβέρνησης, να είναι καθολική η εφαρμογή και η απόδοση της ειδικής παροχής μητρότητας και να εξαιρούνται μια σειρά εργαζόμενες στη Βουλή, είτε θεωρείται ιδιωτικού δικαίου η σύμβαση είτε δημοσίου από τη στιγμή που είναι καθολική. Διότι εδώ υπάρχει η εξής αντινομία. Είναι ευκαιρία να το πω. Θα μπορούσα να σταματήσω εδώ, περιμένοντας τη νομοθετική πρωτοβουλία σας.

Όμως, λέω το εξής. Το Υπουργείο Εσωτερικών ξέρετε τι μας λέει; Ότι αυτή είναι μεταξύ Βουλευτών και συνεργατών, ιδιωτικού τομέα σύμβαση. Αν ήταν ιδιωτικού τομέα, ξέρετε πολύ καλά από την ιδιότητά σας ή ξέρουν στο Υπουργείο Εργασίας -γιατί νομίζω ότι δεν έχετε την αρμοδιότητα εσείς- ότι θα έπρεπε να παίρνουν δεκατέσσερις μισθούς, δηλαδή δώδεκα συν τα δώρα. Αυτό, αν ήταν ιδιωτικού τομέα. Δεν τα παίρνουν, όμως. Παίρνουν δώδεκα, όπως παίρνει όλος ο δημόσιος τομέας, άρα είναι δημοσίου τομέα.

Θεωρώ, όμως, θετικό ότι εντοπίζεται έστω κενό. Εγώ δεν θα έλεγα ότι υπάρχει κενό. Η ερμηνευτική εγκύκλιος θα μπορούσε να το δώσει. Ίσως και με εγκύκλιο και εσείς να το κάνετε. Δεν το γνωρίζω. Να μας το πείτε στη δευτερομιλία, προκειμένου να μην υπάρχει αυτή η άνιση αντιμετώπιση για τις συγκεκριμένες μητέρες, γνωρίζοντας μάλιστα ότι, όπως και όλοι οι εργαζόμενοι της Βουλής, αλλά ειδικά οι επιστημονικοί συνεργάτες, είναι από το πρωί μέχρι το άλλο πρωί στη διάθεσή μας για να μας στηρίξουν στο κοινοβουλευτικό έργο και στη δράση μας. Επομένως θα ήταν άδικο να συνεχίσει να υπάρχει αυτή η εξαίρεση ή η παράλειψη.

Οπότε θα ήθελα στη δευτερομιλία σας να μας πείτε το εξής: Με ποιον τρόπο θα αποκατασταθεί αυτή η αδικία, με νομοθετική πρωτοβουλία, με υπουργική απόφαση ή με ερμηνευτική εγκύκλιο; Και πότε σκοπεύετε να το κάνετε, μιας και είναι, από τα λεγόμενα σας, ώριμα; Γνωρίζετε το θέμα, γνωρίζετε και τη λύση. Πείτε μας πότε θα τη δώσετε. Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Κυρία Υπουργέ, έχετε τον λόγο.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Η όλη διαδικασία είπαμε από την πρώτη στιγμή -σας το είπα και στην πρωτολογία μου- ότι θα γίνει άμεσα. Στόχος του ν.4808 ήταν να μην υπάρχουν εργαζόμενες και εργαζόμενοι πολλών ταχυτήτων, πολύ περισσότερο δε για τις εργαζόμενες που έχουν να κάνουν με την ειδική παροχή της μητρότητας. Και αυτό ήρθαμε από την πρώτη στιγμή να λύσουμε και αυτό ακριβώς κάνουμε. Δεν ενδιαφερόμαστε μόνο για τους συνεργάτες μας. Αυτό αφορά και όλες τις μητέρες εργαζόμενες, πολύ περισσότερο τις νέες μητέρες, που εκεί θέλουμε να δώσουμε τη μεγαλύτερη βαρύτητα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Θα συζητηθεί η πέμπτη με αριθμό 676/13-5-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Διαγραφή της επιστρεπτέας προκαταβολής και αυτόματη απαλλαγή από την καταβολή του ΕΝΦΙΑ για τους σεισμόπληκτους».

Στην ερώτηση θα απαντήσει ο Υφυπουργός Οικονομικών, ο κ. Απόστολος Βεσυρόπουλος.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, είναι πολύ σοβαρό θέμα άνισης και άδικης αντιμετώπισης και γι’ αυτό επανερχόμαστε. Ωστόσο, προέκυψε το θέμα του ΕΝΦΙΑ. Δυστυχώς η ΑΑΔΕ, ενώ το Υπουργείο έχει εκφράσει τη βούληση ο ΕΝΦΙΑ των σεισμόπληκτων και αυτός του 2022, αλλά και δύο ετών ακόμα, να ανασταλεί, να μην καταβληθεί, στέλνει τα ειδοποιητήρια. Και τον προηγούμενο χρόνο το ίδιο έκανε για όλους τους σεισμόπληκτους. Και αναφέρομαι στην περιοχή της Περιφερειακής Ενότητας Ηρακλείου και του Δήμου Οροπεδίου Λασιθίου, που από τον σεισμό της 27ης Σεπτεμβρίου έχουν πληγεί.

Θα έπρεπε στον προηγούμενο ΕΝΦΙΑ να γίνει αίτηση-ειδική διαδικασία για τους σεισμοπλήκτους για να εξαιρεθούν. Εντάξει, ήταν η πρώτη χρονιά τότε. Τώρα γιατί αναρτήθηκαν; Γνωρίζουμε ποιοι είναι οι σεισμόπληκτοι. Έχει τα στοιχεία το Υπουργείο. Γιατί τους έστειλε; Θα σας καταθέσω στα Πρακτικά ένα από τα σημειώματα που αναρτήθηκε προσδιορισμός φόρου για τον ΕΝΦΙΑ.

Παρακαλώ, στο πλαίσιο της βούλησης του Υπουργείου, όπως την εκφράσατε διά των νομοθετικών σας παρεμβάσεων, τις οποίες και επαινέσαμε και ψηφίσαμε, να εφαρμοστεί το δίκαιο.

Τώρα έρχομαι στην επιστρεπτέα προκαταβολή. Κατέθεσα και την προηγούμενη φορά το ΦΕΚ της Κυβερνήσεως 16 Νοεμβρίου του 2021, που αφορά στην απαλλαγή των πυρόπληκτων επιχειρήσεων, των επιχειρήσεων στις πυρόπληκτες περιοχές που επλήγησαν, την απαλλαγή από την επιστρεπτέα προκαταβολή. Η επιστρεπτέα προκαταβολή, όπως ξέρουμε, σε ένα ποσοστό ανάλογο με την κατηγορία, πρέπει να επιστραφεί.

Στις πυρόπληκτες περιοχές πολύ σωστά νομοθετήσατε ότι δεν πρέπει να επιστραφεί, πρέπει να διαγραφεί, διότι οι πυρόπληκτες επιχειρήσεις δεν μπορούν να αντεπεξέλθουν. Το ίδιο είναι και οι σεισμόπληκτες επιχειρήσεις. Δεν είναι δυνατόν για τις σεισμόπληκτες επιχειρήσεις να μη λαμβάνεται μέριμνα να μην υπάρξει η ίδια αντιμετώπιση, όπως στις πυρόπληκτες.

Δεν ικανοποιήσατε το αίτημα αυτό στην προηγούμενη ερώτηση. Θεώρησα ότι έπρεπε να επανέλθω, για να το μελετήσετε καλύτερα. Είναι θέμα δικαιοσύνης και ισονομίας. Ποια διαφορά έχει μια επιχείρηση που καταστράφηκε από πυρκαγιά από μια επιχείρηση που καταστράφηκε από σεισμό, με οριοθετημένη την περιοχή και στη μια περίπτωση από το κράτος, οριοθετημένη και στην περίπτωση των σεισμόπληκτων πάλι από το κράτος; Γιατί αυτή η διαφορετική αντιμετώπιση;

Θα θέλαμε, λοιπόν, στα δύο αυτά θέματα να μας απαντήσετε.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, γνωρίζετε πολύ καλά ότι η Κυβέρνηση επέδειξε άμεσα αντανακλαστικά για τη στήριξη των πολιτών και των επιχειρήσεων που επλήγησαν από τους σεισμούς της 24ης Ιουλίου 2021 και της 27ης Σεπτεμβρίου 2021 στην Κρήτη.

Άλλωστε τους τελευταίους μήνες έχω απαντήσει εκ μέρους της Κυβέρνησης και του Υπουργείου Οικονομικών σε αρκετές ερωτήσεις που έχετε καταθέσει για τις αποζημιώσεις που χορηγήθηκαν σε πολίτες, νοικοκυριά και επιχειρήσεις στις σεισμόπληκτες περιοχές.

Στη σημερινή σας ερώτηση θέτετε δύο ζητήματα και θα απαντήσω για το καθένα ξεχωριστά. Όπως όλοι γνωρίζουν, διενεργήθηκε μεγάλη προσπάθεια για τη στήριξη των επιχειρήσεων την περίοδο της πανδημίας. Ένα από τα όπλα τόνωσης και ενίσχυσης της ρευστότητας των επιχειρήσεων ήταν οι επτά κύκλοι των επιστρεπτέων προκαταβολών. Υπήρξαν επτά κύκλοι επιστρεπτέων προκαταβολών και διατέθηκαν συνολικά 8,3 δισεκατομμύρια ευρώ σε εξακόσιες πέντε χιλιάδες πεντακόσιες ογδόντα έξι επιχειρήσεις και επαγγελματίες.

Αναγνωρίζοντας τις δυσκολίες που υπάρχουν και θέλοντας να διευκολύνει ακόμη περισσότερο επαγγελματίες και επιχειρήσεις που έκαναν χρήση του μέτρου της επιστρεπτέας προκαταβολής, η Κυβέρνηση προχώρησε στη μείωση του ποσοστού επιστροφής όλων των κύκλων της επιστρεπτέας προκαταβολής, ανάλογα με την πτώση των ακαθάριστων εσόδων κάθε επιχείρησης. Πρόκειται για ένα ορθολογικό και οριζόντιο μέτρο που ισχύει για όλους.

Συγκεκριμένα, με την προϋπόθεση της τήρησης της ρήτρας διατήρησης εργαζομένων, που προβλεπόταν σε κάθε κύκλο επιστρεπτέας προκαταβολής, παρέχεται η δυνατότητα επιστροφής των κάτωθι ποσοστών της ενίσχυσης:

Πρώτον, για επιχειρήσεις που έχουν κάνει έναρξη εργασιών πριν από την 1η Ιανουαρίου 2019, δεν άνοιξαν υποκατάστημα από την 1η Απριλίου 2019 έως την 31η Δεκεμβρίου 2020 και έχουν θετικά ακαθάριστα έσοδα το 2019, θα υπάρξει επιστροφή ποσοστού 25% της ενίσχυσης, εφόσον η μείωση των ακαθάριστων εσόδων του 2020 της επιχείρησης ξεπερνά το 70% σε σχέση με το 2019 και η επιχείρηση παρουσιάζει ζημίες προ φόρων ή ποσοστού 33,3% της ενίσχυσης, εφόσον η μείωση των ακαθάριστων εσόδων του 2020 της επιχείρησης ανέρχεται τουλάχιστον σε 30% και έως 70%, σε σχέση με το 2019 και παρουσιάζει ζημίες προ φόρων ή τέλος ποσοστού 50% της ενίσχυσης για τις λοιπές επιχειρήσεις.

Δεύτερον, για τις νέες επιχειρήσεις που έχουν κάνει έναρξη εργασιών μετά την 1η Ιανουαρίου 2019 ή για επιχειρήσεις που άνοιξαν υποκατάστημα από την 1η Απριλίου 2019 έως την 31η Δεκεμβρίου 2020 ή έχουν μηδενικά ακαθάριστα έσοδα το 2019, θα υπάρξει επιστροφή ποσοστού 25% της ενίσχυσης, εφόσον η μείωση των ακαθάριστων εσόδων του 2020 της επιχείρησης ξεπερνά το 30%, σε σχέση με τα έσοδα του 2019, και η επιχείρηση παρουσιάζει ζημίες προ φόρων ή ποσοστού 33,3% της ενίσχυσης για τις λοιπές επιχειρήσεις.

Παράλληλα, η αποπληρωμή γίνεται πλέον σε ενενήντα έξι ισόποσες μηνιαίες δόσεις, οι οποίες είναι άτοκες, με την πρώτη δόση να καθίσταται πληρωτέα μέχρι τα τέλη Ιουλίου 2022, ενώ εναλλακτικά δίνεται η δυνατότητα εφάπαξ καταβολής του επιστρεπτέου ποσού της ληφθείσας ενίσχυσης με έκπτωση 15% επί του επιστρεπτέου ποσού, επίσης στα τέλη Ιουλίου 2022.

Τα μέτρα αυτά συνιστούν ένα πλαίσιο που διευκολύνει ήδη όσους έλαβαν την επιστρεπτέα προκαταβολή. Σε κάθε περίπτωση το Υπουργείο Οικονομικών και η Κυβέρνηση του Κυριάκου Μητσοτάκη εξετάζει κάθε φορά όλα τα δεδομένα και, όπως έχω αναφέρει πολλές φορές, δεν διστάζει, εφόσον χρειαστεί, να επικαιροποιεί τις παρεμβάσεις της για τη στήριξη των πολιτών και των επιχειρήσεων.

Στη δευτερολογία μου θα σας απαντήσω για το ζήτημα του ΕΝΦΙΑ.

**ΠΡΟΕΔΡΕΥΩΝ (Δημήτριος Βίτσας):** Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΑΓΚΕΡΟΓΛΟΥ:** Ευχαριστώ, κύριε Πρόεδρε.

Το Κίνημα Αλλαγής, το ΠΑΣΟΚ και εγώ προσωπικά δεν διστάζουμε να επαινέσουμε και να στηρίξουμε πρωτοβουλίες της Κυβέρνησης που είναι σε θετική κατεύθυνση, όπως έκανα προηγουμένως, κύριε Πρόεδρε, με το θέμα της παροχής προστασίας της μητρότητας, που η κυρία Υπουργός αναγνώρισε ότι υπάρχει κενό και δεσμεύτηκε ότι θα το αποκαταστήσει.

Δεν μπορώ, όμως, όταν η Κυβέρνηση αδιαφορεί για ένα θέμα και απαντάει περί παντός επιστητού, αλλά όχι στο ερώτημά μας, να μην την κατακρίνω, να μην την ελέγξω και να μην επιμείνω. Και έρχομαι, κύριε Υπουργέ, προσωπικά να σας πω ότι και σε εσάς έχω πει πολλές φορές επαινετικά λόγια για θετικές πρωτοβουλίες και στο θέμα των σεισμοπλήκτων.

Εδώ, όμως -με συγχωρείτε πάρα πολύ- έχουμε μια επιχείρηση που καταστράφηκε από την πυρκαγιά στην πυρόπληκτη περιοχή, η οποία εξαιρείται της επιστροφής της επιστρεπτέας προκαταβολής και έχουμε και μία σεισμόπληκτη επιχείρηση που καταστράφηκε από τον σεισμό, σε μία επίσης οριοθετημένη από το κράτος περιοχή στην οποία λέτε: «Όχι, θα σας πω με ποιες δόσεις θα τη δώσετε πίσω».

Με συγχωρείτε πάρα πολύ, δεν το καταλαβαίνω αυτό. Είναι επιλογή της Κυβέρνησης οι πυρόπληκτες επιχειρήσεις που καταστράφηκαν να μην πληρώσουν, ενώ οι σεισμόπληκτες να πληρώσουν; Τι είδους διάκριση είναι αυτή; Δεν το καταλαβαίνω. Θα ήθελα, λοιπόν, να το επανεξετάσετε και να μη μας πείτε σε πόσες δόσεις θα πληρώσουν, αλλά ότι δεν θα πληρώσουν και θα είναι σε ίση μοίρα.

Καταθέτω στα Πρακτικά τη ρύθμιση που έχετε κάνει για τις πυρόπληκτες περιοχές, μήπως τη δείτε και θυμηθείτε ότι είναι μια δίκαιη ρύθμιση, την οποία όμως πρέπει να επεκτείνετε και στις σεισμόπληκτες επιχειρήσεις. Τη στηρίξαμε κι εμείς, τη στήριξαν και άλλα κόμματα. Παρακαλώ πάρα πολύ!

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι έρχομαι στο θέμα του ΕΝΦΙΑ. Καταλαβαίνω ότι αν είναι στο ίδιο μήκος κύματος η απάντηση και γι’ αυτό, θα μου πείτε να κάνουν αίτηση οι άνθρωποι για να εξαιρεθούν. Όχι, είναι υποχρέωση της πολιτείας να αντλεί τα στοιχεία το ένα Υπουργείο από το άλλο και να προβαίνει στην εφαρμογή του νόμου. Έχει, λοιπόν, και η ΑΑΔΕ τα στοιχεία και το Υπουργείο Υποδομών για όλα τα κτήρια τα οποία έχουν υποστεί από τον σεισμό είτε κατάρρευση είτε βαριές ή ελαφρύτερες βλάβες. Τα έχει τα στοιχεία.

Άρα λοιπόν, εάν δεν είστε έτοιμοι να αναστείλετε την πληρωμή του ΕΝΦΙΑ για όλους και να ξεκαθαρίσετε ποιοι πρέπει να πληρώσουν. Και όταν το ξεκαθαρίσετε, να τους στείλετε σημειώματα. Όχι να στέλνετε σε ανθρώπους που έχουν τον πόνο τους που δεν μπορούν να αντεπεξέλθουν, που έχουν χάσει τη δουλειά τους, έχουν χάσει το σπίτι τους και μένουν στους οικίσκους, στους καταυλισμούς και τους έρχεται και ο ΕΝΦΙΑ. Αυτό είναι η δικαιοσύνη.

Θα σας παρακαλούσα πάρα πολύ για άλλη μια φορά. Έχετε κάνει κάποια πράγματα σημαντικά -και προσωπικά- αλλά δεν μπορούμε και για αυτά, τα επίσης σημαντικά, να αδιαφορούμε. Λέω και το ένα και το άλλο. Θα ήθελα τουλάχιστον να επανεξετάσετε και το θέμα της μη επιστροφής της επιστρεπτέας προκαταβολής και το θέμα που έχει να κάνει με τον ΕΝΦΙΑ.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, στην πρωτολογία μου απάντησα για το θέμα που αφορά στην επιστρεπτέα προκαταβολή.

Τώρα ως προς τον ΕΝΦΙΑ, κύριε συνάδελφε, η συνέπεια και οι παρεμβάσεις της Κυβέρνησης στη μείωση του ΕΝΦΙΑ αναγνωρίζονται συνολικά από όλους τους πολίτες. Ειδικότερα, σας αναφέρω ότι βάσει στοιχείων από την εκκαθάριση του ΕΝΦΙΑ, τα οποία καταθέτω στα Πρακτικά, προκύπτουν τα εξής:

Στην Περιφέρεια Κρήτης ο ΕΝΦΙΑ που βεβαιώθηκε το 2022 ανέρχεται σε 95.040.809,44 ευρώ, μειωμένος κατά 56.801.004 ευρώ σε σχέση με το 2018 που βεβαιώθηκε ΕΝΦΙΑ ύψους 151.841.813,44 ευρώ. Ειδικότερα, στον Νομό Ηρακλείου -στον οποίο εκλέγεσθε- ο ΕΝΦΙΑ που βεβαιώθηκε το 2022 ανέρχεται σε 44.680.489,94 ευρώ, μειωμένος κατά 25.246.519,91 ευρώ σε σχέση με το 2018 που βεβαιώθηκε ΕΝΦΙΑ ύψους 69.927.009,85 ευρώ. Τα ποσά μιλούν από μόνα τους για το μέγεθος της φορολογικής ελάφρυνσης των πολιτών.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην περίπτωση των σεισμόπληκτων, που επλήγησαν από τους σεισμούς της 24ης Ιουλίου 2021 και της 27ης Σεπτεμβρίου 2021, αντιμετωπίσαμε με διακριτό τρόπο το ζήτημα της απαλλαγής τους από τον ΕΝΦΙΑ.

Αναφέρομαι σε ακίνητα που βρίσκονται σε περιοχές που κηρύχθηκαν σε κατάσταση έκτακτης ανάγκης πολιτικής προστασίας, λόγω του σεισμού και έχουν αποδεδειγμένα ολοσχερώς καταστραφεί ή υποστεί λειτουργικές ζημιές που τα καθιστούν μη κατοικήσιμα.

Για όλους αυτούς τους ανθρώπους θεσπίσαμε απαλλαγή από τον ΕΝΦΙΑ, όχι μόνο για το έτος που συνέβη η καταστροφή, αλλά και για τα δύο επόμενα χρόνια. Αυτό σημαίνει ότι για το 2021, το 2022 και το 2023 οι ιδιοκτήτες των ακινήτων αυτών δεν θα πληρώσουν ΕΝΦΙΑ. Η απαλλαγή αυτή από τον ΕΝΦΙΑ ισχύει εφόσον οι ιδιοκτήτες των ακινήτων: α) είναι κάτοχοι δελτίου επανελέγχου ή έκθεσης αυτοψίας, σύμφωνα με το οποίο το κτήριο έχει χαρακτηριστεί επικίνδυνο ή ακατάλληλο για χρήση ή β) είναι κάτοχοι πρωτοκόλλου αυτοψίας επικινδύνως ετοιμόρροπου κτηρίου του Υπουργείου Υποδομών και Μεταφορών, που εκδίδονται έως τις 30-6-2022 και κατά τον κρίσιμο χρόνο η κυριότητα ή τα λοιπά εμπράγματα δικαιώματα στο ακίνητο ανήκουν στον υπόχρεο σε φόρο για τα έτη αυτά.

Σε ό,τι αφορά στο ζήτημα που αναφέρετε, θα πρέπει να τονίσω ότι επειδή για το 2021 είχε ήδη γίνει η εκκαθάριση, όπως γινόταν μέχρι πέρυσι τον μήνα Σεπτέμβριο και είχαν αποσταλεί οι πράξεις διοικητικού προσδιορισμού, διενεργήθηκε νέα εκκαθάριση κεντρικά, με βάση πρώτον, τις αιτήσεις που είχαν υποβληθεί στην πλατφόρμα arogi.gr για τη χορήγηση πρώτης αρωγής έναντι στεγαστικής συνδρομής και δεύτερον, την κατάσταση με τους ΑΦΜ και τους ΑΤΑΚ των φορολογουμένων που εστάλη από τη Διεύθυνση Κρατικής Αρωγής. Με βάση τα στοιχεία αυτά, έγινε κεντρικά και η εκκαθάριση του ΕΝΦΙΑ για το 2022.

Συγκεκριμένα, κεντρικά χορηγήθηκε απαλλαγή στο σύνολο των αιτήσεων που ελέγχθηκαν από την αρμόδια επιτροπή της Γενικής Γραμματείας Οικονομικής Πολιτικής του Υπουργείου Οικονομικών και ειδικότερα για το 2021 σε τρεις χιλιάδες εκατόν σαράντα δύο ακίνητα που αντιστοιχούν σε δύο χιλιάδες τριακόσιους εξήντα οκτώ φορολογουμένους, ενώ το 2022 σε τρεις χιλιάδες εκατόν τριάντα ακίνητα που αντιστοιχούν σε δύο χιλιάδες τριακόσιους εξήντα δύο φορολογουμένους.

Για τις περιπτώσεις που δεν χορηγήθηκε αυτή η απαλλαγή κεντρικά, ο φορολογούμενος υπέβαλε αίτηση μέσω της εφαρμογής «Τα αιτήματά μου» στην ψηφιακή πύλη myAADE και στη συνέχεια έγινε νέα εκκαθάριση του φόρου. Οι απαλλαγές σε αυτές τις περιπτώσεις χορηγούνται με την υποβολή αίτησης στον αρμόδιο προϊστάμενο ΔΟΥ, σύμφωνα με τα οριζόμενα στην Α.1272/2019 (Β΄ 2936) απόφαση του διοικητή της ΑΑΔΕ. Η αίτηση αυτή υποβλήθηκε για το έτος 2021 και ισχύει και για τα επόμενα δύο έτη.

Βάσει των στοιχείων που έχουμε στη διάθεσή μας από την ΑΑΔΕ, στον Νομό Ηρακλείου υποβλήθηκαν μόλις εκατόν είκοσι πέντε αιτήσεις. Είναι δεδομένο ότι παραμένουμε σε συνεχή επικοινωνία με την ΑΑΔΕ για την άμεση και ολοκληρωμένη εξυπηρέτηση όλων των φορολογουμένων. Να είστε βέβαιος ότι δεν θα αδικηθεί κανείς.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Τώρα θα συζητήσουμε τη δεύτερη με αριθμό 4554/8-4-2022 ερώτηση του κύκλου αναφορών – ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Άμεσες ενέργειες, προκειμένου να αρθούν άδικοι φορολογικοί καταλογισμοί για δωρεές ή γονικές παροχές». Στην ερώτηση θα απαντήσει ο Υφυπουργός Οικονομικών κ. Βεσυρόπουλος.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Επιτρέψτε μου στον χρόνο μου να πω ότι το 2021 σαφώς και υπήρξε η διαδικασία αυτή, γιατί είχαν ήδη εκδοθεί τα ενημερωτικά σημειώματα για τον φόρο, για τον ΕΝΦΙΑ. Σαφώς και αυτή η διαδικασία δεν μπορούσε να γίνει διαφορετικά, κατόπιν αιτήσεως.

Όμως για το 2022 κακώς εκδόθηκαν για τα σπίτια, για τα κτήρια, για τα μαγαζιά, για όλα όσα εκδόθηκαν, σημειώματα για τον ΕΝΦΙΑ. Δεν έπρεπε να εκδοθούν. Υποτίθεται ότι διαφημίζετε το ψηφιακό κράτος, ότι συνδέονται πλέον τα Υπουργεία μεταξύ τους κ.λπ. και έχουν γίνει βήματα. Όμως εδώ είναι οπισθοδρόμηση. Να ζητάτε από ένα κατεστραμμένο σπίτι να πληρώσει, είναι οπισθοδρόμηση ή και από ένα που έχει σοβαρές βλάβες ή ακόμα και ελαφρές βλάβες, θα έλεγα. Δείτε το.

Δεν γίνεται να λέτε ότι: «Επειδή έκαναν μόνο τόσοι αίτηση, τους απαλλάξαμε». Δεν είναι δικαίωμα που πρέπει να το ασκήσει. Είναι υποχρέωση του Υπουργείου Οικονομικών να εφαρμόσει τον νόμο. Ενώ εδώ εσείς το μεταφέρετε και λέτε: «Είναι δικαίωμά σου, αν το ζητήσεις». Όχι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αυτό είπα; Μα, δεν είπα αυτό.

**ΠΡΟΕΔΡΕΥΩΝ (Δημήτριος Βίτσας):** Θα απαντήσετε, κύριε Υπουργέ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εντάξει, το κλείνω εδώ. Μπορείτε να πείτε δυο λόγια στην ερώτηση που έχουμε.

Τώρα, η ερώτηση αυτή, κύριε Πρόεδρε, κύριε Υπουργέ, αφορά στην εφαρμογή μίας διάταξης νόμου, του ν.4839/2021 του άρθρου 56, η οποία απαλλάσσει ένα εφάπαξ αφορολόγητο ποσό 800.000 ευρώ από τον υπολογισμό με συντελεστή 10% του φόρου μεταβίβασης.

Ο νόμος προέβλεπε μεταφορά των χρημάτων για τη μεταβίβαση του ακινήτου, για τη μεταβίβαση της περιουσίας, μέσω των χρηματοπιστωτικών ιδρυμάτων. Πάρα πολλοί φορολογούμενοι, ύστερα από σωρεία πληροφοριών, προερχόμενες κυρίως από εξωτερικές πηγές βέβαια, εύλογα αντιλήφθηκαν ότι όλες οι δωρεές και οι γονικές παροχές που πραγματοποιούνται μέσα από το πιστωτικό ίδρυμα ή οποιοδήποτε χρηματοπιστωτικό ίδρυμα αναγνωρισμένο από την Τράπεζα της Ελλάδος είναι υπαγόμενες σε αυτήν τη διαδικασία. Θα γίνονται, δηλαδή, δεκτές από την εφορία και θα είναι αφορολόγητες μέχρι του ποσού των 800.000 ευρώ, ακόμα και όταν το δηλωθέν ποσόν αναληφθεί από τον λογαριασμό του δωρητή και κατατεθεί στον λογαριασμό του δωρεοδόχου ή όταν η δωρεά συντελεστεί με κατάθεση του δωρητή στον τραπεζικό λογαριασμό του δωρεοδόχου. Δεν υπήρχε υποχρέωση ηλεκτρονικής μεταφοράς.

Στην κατεύθυνση αυτή, πάρα πολλοί γονείς, που τελούσαν σε πλάνη προφανώς, προέβησαν καλόπιστα, ιδίως κατά το αρχικό διάστημα της εφαρμογής του νόμου αυτού, σε αναλήψεις χρηματικών ποσών και κατάθεσης. Δεν μιλάμε για μεγάλα ποσά. Μιλάμε για 30.000, 40.000 ευρώ κ.λπ.. Αντί να απαλλαγούν από τον φόρο -δεν μιλάμε για τα 800.000, μιλάμε για μικρά ποσά, επαναλαμβάνω-, δέχτηκαν και πρόστιμα.

Έχω εδώ ένα πρόστιμο κάποιου ανθρώπου, το οποίο είναι βέβαια με την άδειά του και μπορεί να το δει ο Υπουργός, μπορούμε να το δημοσιοποιήσουμε. Πλήρωσε και 2.000 ευρώ πρόστιμο για τη διαδικασία αυτή. Δεν γίνεται αυτό το πράγμα.

Εάν είναι ο νόμος που έχει ένα κενό και δεν το διευκρινίζει, να μας το πείτε. Όμως θεωρούμε νόμιμη και την ανάληψη και την κατάθεση και αν θέλετε πείτε, τουλάχιστον, ότι όσοι έκαναν την ανάληψη και φαίνεται αυτή και κατέθεσαν στη συνέχεια σε άλλο χρηματοπιστωτικό ίδρυμα, ότι θα το λύσετε.

Ελπίζω, κύριε Υπουργέ, επειδή σας είπα πως έχετε λύση και σε θέματα, ότι αυτό να είναι από τα θέματα που θα λύσετε και όχι από αυτά που δεν θα λύσετε. Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, για το ίδιο το θέμα που αναφέρατε, σε σχέση με την προηγούμενη επίκαιρη ερώτηση που συζητήσαμε, στον ΕΝΦΙΑ, σας είπα ότι κεντρικά χορηγήθηκε απαλλαγή στο σύνολο των αιτήσεων που ελέγχθηκαν από την αρμόδια επιτροπή της Γενικής Γραμματείας Οικονομικής Πολιτικής του Υπουργείου Οικονομικών και ειδικότερα, για το 2021 σε τρεις χιλιάδες εκατόν σαράντα δύο ακίνητα, που αντιστοιχούν σε δύο χιλιάδες τριακόσιους εξήντα οκτώ φορολογουμένους, ενώ το 2022 σε τρεις χιλιάδες εκατόν τριάντα ακίνητα, που αντιστοιχούν σε δύο χιλιάδες τριακόσιους εξήντα δύο φορολογουμένους και ότι οι περιπτώσεις που αναφέρετε, βάσει των στοιχείων που έχουμε στη διάθεσή μας από την ΑΑΔΕ, στον Νομό Ηρακλείου υποβλήθηκαν μόλις εκατόν είκοσι πέντε αιτήσεις, σε σύγκριση με τα τρεις χιλιάδες εκατόν τριάντα ακίνητα ή δύο χιλιάδες τριακόσιους εξήντα φορολογουμένους.

Είναι ένα πολύ μικρό ποσοστό, που για κάποιους λόγους δεν ελέγχθηκε από την αρμόδια επιτροπή της Γενικής Γραμματείας Οικονομικής Πολιτικής. Όμως, είμαστεσίγουροι ότι σχεδόν στο σύνολο ελέγχθηκαν και έμεινε ένα πολύ μικρό ποσοστό. Ελπίζω στην εκκαθάριση του φόρου του χρόνου να μην υπάρξουν αυτά τα προβλήματα. Να ξέρετε, όμως, ότι είναι μία εφαρμογή που έγινε για πρώτη φορά και λειτούργησε πρόσφατα.

Πάμε τώρα στη δεύτερη επίκαιρη ερώτηση. Κύριε συνάδελφε, δεν μπορεί κανείς να αμφισβητήσει το θετικό πρόσημο που είχε και έχει η παρέμβαση της Κυβέρνησης του Κυριάκου Μητσοτάκη, να αυξήσει το αφορολόγητο όριο από τις 150.000 στις 800.000 ευρώ για γονικές παροχές ή δωρεές προς συγγενείς πρώτης κατηγορίας, όπως αυτή ορίζεται στη φορολογία κεφαλαίου. Η πρώτη αυτή κατηγορία αφορά τους συζύγους, πρόσωπα που έχουν συνάψει σύμφωνο συμβίωσης, παιδιά, εγγόνια και γονείς.

Το αυξημένο αφορολόγητο όριο αφορά στη μεταβίβαση με γονική παροχή ή δωρεά κάθε είδους περιουσιακού στοιχείου από κάθε γονέα σε κάθε τέκνο, από παππού ή γιαγιά σε κάθε εγγόνι, μεταξύ συζύγων ή προσώπων που έχουν συνάψει σύμφωνο συμβίωσης και από κάθε τέκνο σε κάθε γονέα.

Θα πρέπει να υπενθυμίσουμε ίσως τι ίσχυε με το προηγούμενο φορολογικό καθεστώς. Σύμφωνα, λοιπόν, με αυτό, για κάθε δωρεάν μεταβίβαση εν ζωή περιουσίας σε μια από τις συγκεκριμένες κατηγορίες πολιτών υπήρχε φορολογικός συντελεστής 1% για περιουσίες με αξία από τα 150.000 ευρώ και 1 λεπτό έως τα 300.000 ευρώ, 5% για περιουσίες αξίας από τα 300.000 ευρώ και 1 λεπτό έως τα 600.000 ευρώ και 10% για περιουσίες αξίας πάνω από τα 600.000 ευρώ. Από την 1η Οκτωβρίου 2021 για μεταβίβαση περιουσίας με αξία έως 800.000 ευρώ οι πολίτες δεν καταβάλλουν φόρο. Το ίδιο αφορολόγητο ισχύει και για τις δωρεές ή γονικές παροχές χρημάτων με την προϋπόθεση, όμως, ότι αυτή γίνεται μέσω χρηματοπιστωτικού ιδρύματος, όπως αυτό ξεκάθαρα αναφέρεται και στον νόμο. Σε αντίθετη περίπτωση η δωρεά αυτή φορολογείται με συντελεστή 10%.

Και είναι σαφές ότι η συγκεκριμένη προϋπόθεση τέθηκε για τους εξής λόγους: Πρώτον, για τη διαφάνεια σε ό,τι αφορά τις συναλλαγές και την προέλευση των χρημάτων τους και δεύτερον, για την εύκολη και γρήγορη τεκμηρίωση της μεταφοράς των χρημάτων από το ένα πρόσωπο στο άλλο.

Όσον αφορά τα ζητήματα που θέτετε για τον καταλογισμό του φόρου και γενικότερα τη διαδικασία που ακολουθείται, θα σας απαντήσω στη δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν μπορώ να κάνω δευτερολογία γιατί δεν άκουσα ολοκληρωμένη απάντηση. Δεν έδωσε ολοκληρωμένη απάντηση ο Υπουργός. Ελπίζω να τη δώσει στη δευτερολογία του.

Θα πω, όμως, ότι μέσω πιστωτικού ιδρύματος, όπως αναφέρεται στον νόμο, είναι και η ανάληψη και η κατάθεση. Η ηλεκτρονική μεταφορά είναι άλλο, είναι τελείως διαφορετικό πράγμα. Άρα, λοιπόν, θα ήθελα να διευκρινίσει πλήρως ο Υπουργός, επειδή δεν θα έχω το δικαίωμα να ξαναμιλήσω, τι γίνεται σε αυτήν την περίπτωση ή τι γίνεται στις περιπτώσεις που είχε 20 χιλιάρικα, 10 χιλιάρικα και τα έδωσε και είναι από τα πρόσωπα που δεν είναι αφορολόγητη γονική παροχή, διότι μπορεί από τη μάνα στο παιδί να ήταν με τον προηγούμενο νόμο και τα 20 χιλιάρικα, αλλά δεν ήταν του παππού, νομίζω. Τώρα, λοιπόν, είναι. Αν έχει, λοιπόν, 20 χιλιάρικα και τα δώσει, αυτό το ποσό δεν θεωρείται τεράστιο που ντε και καλά πρέπει να περνάνε από την τράπεζα για να τα δώσει στο εγγόνι.

Θέλω, λοιπόν, στη δευτερομιλία σας, κύριε Υπουργέ, να μας διευκρινίσετε τι θα κάνετε με τις περιπτώσεις που έκαναν ανάληψη και κατάθεση στο πρόσωπο που έγινε η δωρεά ή στις περιπτώσεις που για μικρά ποσά δόθηκε απευθείας και χέρι με χέρι. Δεν απαγορεύεται αυτό για μικρά ποσά. Εδώ, λοιπόν, έχω ένα πρόστιμο 2 χιλιάρικα που μπήκε σε μια περίπτωση που ο άνθρωπος είχε κάνει ανάληψη και κατάθεση μέσω πιστωτικού ιδρύματος καθαρά, όπως το λέει ο νόμος και μπήκαν καπέλο 2 χιλιάδες. Πρέπει να το διευκρινίσετε και να διαγραφούν αυτά τα πρόστιμα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, με το άρθρο 56 του ν.4839/2021 τροποποιήθηκε το άρθρο 44 του κώδικα: «Διατάξεις φορολογίας και κληρονομιών, δωρεών, γονικών παροχών και κερδών από τυχερά παίγνια» και ορίστηκε μεταξύ άλλων ότι η γονική παροχή ή η δωρεά προς τα πρόσωπα που υπάγονται στην πρώτη κατηγορία της παραγράφου 1 του άρθρου 29 του ως άνω κώδικα. Οποιουδήποτε περιουσιακού στοιχείου, καθώς και η γονική παροχή ή η δωρεά χρηματικών ποσών προς τα ως άνω πρόσωπα, η οποία διενεργείται με μεταφορά χρημάτων μέσω χρηματοπιστωτικών ιδρυμάτων, υπόκειται σε φόρο ο οποίος υπολογίζεται με συντελεστή 10% μετά την αφαίρεση εφάπαξ αφορολόγητου ποσού 800.000 ευρώ.

Αντίθετα, η αιτία δωρεάς ή γονικής παροχής κτήση χρηματικών ποσών, πλην αυτών για τις οποίες συντρέχει η ανωτέρω προϋπόθεση, δηλαδή της μεταφοράς των χρημάτων μέσω χρηματοπιστωτικών ιδρυμάτων, υπόκειται σε φόρο ο οποίος υπολογίζεται αυτοτελώς με συντελεστή 10%.

Μάλιστα, οι διατάξεις του άρθρου 56 του ν.4839/2021 κοινοποιήθηκαν με την εγκύκλιο του διοικητή της Ανεξάρτητης Αρχής Δημοσίων Εσόδων με αριθμό Ε2193 από τις 19 Οκτωβρίου 2021.

Τώρα σε ό,τι αφορά στα δικαιώματα των πολιτών αν ο καταλογισμός φόρου είναι λανθασμένος, υπάρχει η Διεύθυνση Επίλυσης Διαφορών που έχει την αρμοδιότητα για την επανεξέταση των πράξεων της φορολογικής διοίκησης στο πλαίσιο ειδικής διοικητικής διαδικασίας κατόπιν υποβολής σχετικής ενδικοφανούς προσφυγής με τις προϋποθέσεις που ορίζουν οι σχετικές διατάξεις. Η Διεύθυνση Επίλυσης Διαφορών, εφόσον γίνει προσφυγή, εξετάζει όλα τα στοιχεία.

Αυτό που πρέπει να γνωρίζετε είναι ότι η Διεύθυνση Επίλυσης Διαφορών δεν μπορεί να εξετάσει υποθέσεις αυτεπαγγέλτως, χωρίς δηλαδή να έχει προηγηθεί η άσκηση ενδικοφανούς προσφυγής. Η ακύρωση καταλογισμού φόρου διενεργείται είτε με απόφαση επί της ενδικοφανούς προσφυγής είτε με δικαστική απόφαση επί προσφυγής. Υπάρχει, δηλαδή, η διαδικασία που μπορεί να ακολουθηθεί από τους πολίτες σε περιπτώσεις εσφαλμένου καταλογισμού φόρου.

Ως Υπουργείο Οικονομικών παρακολουθούμε την αποτελεσματική εφαρμογή της φορολογικής πολιτικής και μελετούμε όλες τις προτάσεις κάθε φορά. Εννοείται ότι οι αποφάσεις για πιθανές μεταβολές στη φορολογική νομοθεσία λαμβάνονται με γνώμονα την κοινωνική δικαιοσύνη, την ομαλή δημοσιονομική πορεία της χώρας και τη βιώσιμη ανάπτυξη.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Θα συζητηθεί η έκτη με αριθμό 684/16-5-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Την άδεια ανατροφής τέκνου των νεοδιόριστων εκπαιδευτικών».

Στην επίκαιρη ερώτηση του κυρίου συναδέλφου θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κυρία Υπουργέ, οι άδειες τις οποίες δικαιούνται οι εργαζόμενοι για την ανατροφή των παιδιών τους αποτελούν ασφαλώς μια κατάκτησή τους η οποία αντικειμενικά έχει και μια μεγάλη, μια κρίσιμη κοινωνική διάσταση. Το αντιλαμβάνεστε.

Το Υπουργείο Παιδείας, όμως, στις 21 Αυγούστου 2020 –πάνε κάποιοι μήνες δηλαδή- εξέδωσε μια εγκύκλιο με την οποία αφαιρούσε το δικαίωμα των νεοδιόριστων εκπαιδευτικών να κάνουν χρήση της εννεάμηνης άδειάς τους, την οποία και δικαιούνται σύμφωνα με τον νόμο, για την ανατροφή του παιδιού τους. Επρόκειτο φυσικά για μια αυθαίρετη εγκύκλιο, η οποία κατέπεσε από το Συμβούλιο της Επικρατείας –θα επανέλθω σε αυτό-, αφού φτάνει να υπολογίζει τις άδειες ανατροφής με εκείνη την απεχθή λογική, την αντιλαϊκή λογική του κόστους-οφέλους σε βάρος των νεοδιοριζόμενων εκπαιδευτικών.

Πιο συγκεκριμένα, για να μας καταλαβαίνουν όσοι μας ακούνε -εκτός απ’ αυτούς που το ζουν και το γνωρίζουν πάρα πολύ καλά και είναι πάρα πολλοί αυτοί- ενώ ένας μόνιμος εκπαιδευτικός μπορεί να κάνει χρήση της εννεάμηνης άδειας ανατροφής τέκνου μέχρι να κλείσει τα τέσσερα χρόνια το παιδί του, για τους νεοδιοριζόμενους με την εγκύκλιο του Υπουργείου Παιδείας που προανέφερα ορίστηκε εντελώς άδικα και αυθαίρετα ως ηλικιακό όριο όχι τα τέσσερα, αλλά τα δύο έτη του παιδιού.

Καταλαβαίνουμε πια τη λογική που κρύβεται πίσω απ’ αυτό. Ήλθε επιτέλους η ώρα που αυτοί οι εκπαιδευτικοί διορίζονται ύστερα από μια πολυετή εργασιακή τους περιπλάνηση σε όλη τη χώρα ως αναπληρωτές και εσείς τους περιμένατε με ένα πολύ πικρό δώρο, καθώς με χαρακτηριστική αναλγησία τούς περικόπτετε τα δικαιώματά τους, ακόμα και αυτά που είναι σε ισχύ σύμφωνα με τον νόμο, όπως αυτό της εννεάμηνης άδειας ανατροφής τέκνου.

Πρέπει να πω εδώ ότι υπάρχει για το θέμα αυτό σχετική απορριπτική απόφαση της εγκυκλίου αυτής από το Συμβούλιο της Επικρατείας που ακύρωσε φυσικά τη συγκεκριμένη εγκύκλιο.

Όμως το Υπουργείο Παιδείας –και εδώ δεν καταλαβαίνουμε λόγο της καθυστέρησης- δεν προχωρά ως οφείλει στην αναδρομική εφαρμογή της απόφασης του Συμβουλίου της Επικρατείας για όσους νεοδιόριστους είχαν παιδιά κάτω των τεσσάρων ετών την ημέρα του διορισμού τους και έχασαν αυτήν την άδεια εξαιτίας αυτής της απαράδεκτης εγκυκλίου.

Σας ρωτάμε λοιπόν τι προτίθεστε ως Υπουργείο να κάνετε, ώστε να ισχύσει αναδρομικά ο νόμος για όσους νεοδιόριστους είχαν παιδί κάτω των τεσσάρων ετών την ημερομηνία του διορισμού τους και δυστυχώς δεν την πήραν εξαιτίας αυτής της εγκυκλίου του Υπουργείου Παιδείας. Και βεβαίως υπάρχει και το γενικό ερώτημα, το οποίο τίθεται εδώ και χρόνια σε όλες τις κυβερνήσεις δυστυχώς –και απάντηση επί της ουσίας δεν παίρνουμε- γιατί δεν εξισώνεται το δικαίωμα της άδειας ανατροφής τέκνου και στους αναπληρωτές, όπως ισχύει για τους μόνιμους εκπαιδευτικούς.

Νομίζουμε ότι δεν μπορούν να διαχωρίζονται οι εργαζόμενοι στις άδειες ανατροφής. Δεν μπορεί να διαχωρίζονται οι άνθρωποι γενικότερα.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κυρία Μακρή, έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, θα συμφωνήσουμε ότι τα εργασιακά δικαιώματα είναι, οφείλουν να είναι, σεβαστά. Τα προασπίζει άλλωστε και το Σύνταγμα και η νομοθεσία και το δικό μας Υπουργείο δεν αποτελεί εξαίρεση σε αυτό. Και νομίζω ότι δεν είναι λογικό να αναφέρεστε σε εφαρμογή λογικών κόστους και ωφέλειας, να αναφέρεστε δηλαδή σε αριθμούς, όταν μιλάμε για το ανθρώπινο δυναμικό, μιλάμε για εκπαιδευτικούς των οποίων την προσφορά και το σημαντικό έργο σεβόμαστε και αναγνωρίζουμε και τις δυσκολίες τις οποίες αντιμετωπίζουν.

Θα απαντήσω, κύριε Πρόεδρε, στην πρωτολογία για την εννεάμηνη άδεια ανατροφής των νεοδιόριστων εκπαιδευτικών και στη δευτερολογία για τις αντίστοιχες ρυθμίσεις για τους αναπληρωτές.

Όπως ξέρουμε, κύριε συνάδελφε, με την ισχύουσα νομοθεσία, τον Κώδικα Δημοσίων και Πολιτικών Υπαλλήλων, όπως αντικαταστάθηκε και ισχύει, ο χρόνος εργασίας του υπαλλήλου που είναι γονέας μειώνεται κατά δύο ώρες ημερησίως, εφόσον έχει τέκνο ηλικίας έως δύο ετών, και κατά μία ώρα, εφόσον έχει τέκνο ηλικίας από δύο έως τεσσάρων ετών.

Εάν ένας γονέας δεν κάνει χρήση του μειωμένου ωραρίου που προβλέπεται σε αυτό το εδάφιο που ανέφερα, δικαιούται εννέα μήνες άδεια με αποδοχές για ανατροφή παιδιού. Το ίδιο ισχύει και για γονέα που υιοθετεί ή αναδέχεται τέκνο ηλικίας έως τεσσάρων ετών. Δικαιούται και αυτός κατ’ εξαίρεση τη χορήγηση του συνόλου της αδείας των εννέα μηνών που προβλέπεται, μέχρι το τέκνο να συμπληρώσει την ηλικία των τεσσάρων ετών και όταν αιτηθεί να του χορηγηθεί το δικαίωμα αυτό. Εάν μέχρι τη συμπλήρωση των τεσσάρων ετών το διάστημα είναι μικρότερο από εννέα μήνες, κύριε συνάδελφε, η άδεια χορηγείται για το διάστημα που υπολείπεται.

Τώρα, σε ό,τι αφορά την περίφημη εγκύκλιο στην οποία αναφερθήκατε, πράγματι, στις 21 Αυγούστου 2020 δημοσιεύθηκε εγκύκλιος της Γενικής Διεύθυνσης Προσωπικού. Το θέμα της ήταν: «Χορήγηση άδειας ανατροφής με αποδοχές σε νεοδιόριστο εκπαιδευτικό ή μέλος ειδικού εκπαιδευτικού και βοηθητικού προσωπικού» και εκεί παρείχε διευκρινίσεις, όσον αφορά στο κανονιστικό πλαίσιο για την άδεια ανατροφής τέκνου στους δημοσίους υπαλλήλους και στους εκπαιδευτικούς με αποδοχές.

Δεν είναι αυθαίρετη, όπως είπατε, κύριε συνάδελφε. Στηρίχθηκε στη με αριθμό 64/2008 γνωμοδότηση του Νομικού Συμβουλίου του Κράτους, η οποία ανέφερε ότι η διάρκεια της άδειας ανατροφής στην περίπτωση υπαλλήλου που κατά το χρόνο του διορισμού του έχει τέκνο κάτω των τεσσάρων ετών ποσοτικώς περιορίζεται και έχει τόση διάρκεια σε μήνες όσο και το άθροισμα των ωρών του μειωμένου ωραρίου που θα ελάμβανε ο γονέας μέχρι τη συμπλήρωση των ετών διευκόλυνσης με μειωμένο ωράριο.

Αυτή η γνωμοδότηση του Νομικού Συμβουλίου του Κράτους είχε γίνει αποδεκτή, κύριε συνάδελφε, από τον τότε Υπουργό Εσωτερικών και, σύμφωνα με όσα ισχύουν, οι γνωμοδοτήσεις του Νομικού Συμβουλίου του Κράτους μετά την αποδοχή τους είναι πράξεις που είναι υποχρεωτικές για τη διοίκηση.

Είναι ακριβές και αυτό που είπατε, ότι ένας εκπαιδευτικός προσέφυγε στο Συμβούλιο της Επικρατείας. Δημοσίευσε στις 16 Δεκεμβρίου 2021 απόφαση με την οποία ακύρωσε αυτή την εγκύκλιο ως ανυπόστατη, γιατί κρίθηκε ότι περιείχε νέο κανονιστικό πλαίσιο και δεν περιείχε διευκρινίσεις επί της υπάρχουσας νομοθεσίας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Μετά την κοινοποίηση της απόφασης, όπως οφείλαμε, κοινοποιήθηκε η απόφαση στη Γενική Διεύθυνση Προσωπικού του Υπουργείου. Εκδόθηκε εγκύκλιος στις 3 Φεβρουαρίου 2022, που αναφέρετε την ακύρωση της επίμαχης εγκυκλίου –για να μην κουράζω περισσότερο- λόγω της εκδόσεως της αποφάσεως του Συμβουλίου Επικρατείας και ισχύει το καθεστώς το προηγούμενο και τώρα οι Διευθύνσεις Εκπαίδευσης χορηγούν τις άδειες, σύμφωνα με το ισχύον νομοθετικό καθεστώς, παρά την εγκύκλιο αυτή που αποτέλεσε μια παρένθεση που δικαστικά ακυρώθηκε.

Σε ό,τι αφορά την αναδρομική χρήση αδειών, σας λέω κατηγορηματικά ότι όταν πληρούνται οι απαραίτητες νομικές προϋποθέσεις, οι άδειες δίνονται σε εκείνους που τις δικαιούνται.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας και καλή εβδομάδα.

Κύριε Δελή, έχετε τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ.

Κατ’ αρχάς, η λογική του κόστους - οφέλους χαρακτηρίζει την Κυβέρνησή σας, όπως και όλες τις προηγούμενες κυβερνήσεις, δεν χαρακτηρίζει την πολιτική του ΚΚΕ. Είναι μία λογική της Ευρωπαϊκής Ένωσης, η οποία εφαρμόζεται παντού και με ιδιαίτερη, μάλιστα, επιμονή στα κοινωνικά δικαιώματα. Αυτή η λογική του κόστους - οφέλους είναι τελικά και η λογική της εγκυκλίου που εξέδωσε το Υπουργείο Παιδείας, τότε το 2020. Δηλαδή, να εξοικονομηθεί προσωπικό, να εξοικονομηθούν χρήματα. Αυτή ήταν η λογική.

Η εγκύκλιος αυτή είπατε ότι στηρίχθηκε σε μια γνωμοδότηση του Νομικού Συμβουλίου του Κράτους. Έρχεται, όμως, κυρία Υπουργέ, το Συμβούλιο της Επικρατείας και λέει ότι αυτή η γνωμοδότηση του Νομικού Συμβουλίου του Κράτους είναι άκυρη, είναι αντισυνταγματική. Και εν πάση περιπτώσει, είναι παράνομη.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** …(Δεν ακούστηκε)

**ΙΩΑΝΝΗΣ ΔΕΛΗΣ:** Εσείς μιλάτε για μία γνωμοδότηση στην οποία στηρίχθηκε η εγκύκλιος του Υπουργείου κι εγώ σας λέω για μία απόφαση του Συμβουλίου της Επικρατείας η οποία ακύρωσε αυτή την εγκύκλιο του Υπουργείου. Άρα, δεν αποδέχθηκε την ακύρωση και τη γνωμοδότηση του Νομικού Συμβουλίου του Κράτους. Νομίζω ότι είναι ένα απολύτως λογικό συμπέρασμα.

Ανώτερη φυσικά απόφαση, είναι η απόφαση του Συμβουλίου της Επικρατείας και όχι η γνωμοδότηση του Νομικού Συμβουλίου του Κράτους. Αυτό αποδεικνύεται από το ότι εσείς ως Υπουργείο, εκδώσατε μια νέα εγκύκλιο με την οποία κυρώθηκε το θέμα. Αυτή είναι η ιστορία και ισχύει από εδώ και πέρα.

Γι’ αυτούς, όμως, οι οποίοι έπεσαν θύματα αυτής της παράλογης εγκυκλίου για έναν και περισσότερο χρόνο -και είναι πάρα πολλοί αυτοί- τι γίνεται; Υπάρχει εκπαιδευτικός στη Βοιωτία, εδώ κοντά, η οποία από το εννεάμηνο που δικαιούνταν από τον Απρίλη του 2021, πήρε τελικά δύο μήνες άδεια, σύμφωνα με την εγκύκλιο που ίσχυε τότε, πριν βγει, δηλαδή, η απόφαση του Συμβουλίου της Επικρατείας.

Γι’ αυτό σας καλούμε, να κάνετε την αναδρομική -αν θέλετε- διόρθωση αυτής της αδικίας που υπέστησαν αρκετοί και αρκετές συνάδελφοι με μικρά παιδιά, έτσι ώστε να έχουν τη δυνατότητα της εννεάμηνης άδειας που δικαιούνται ως γονείς. Δεν έχει περάσει πολύς καιρός, τα παιδιά τους δεν είναι μεγάλα, μικρά είναι ακόμα, τριών-τεσσάρων ετών. Δικαιούνται και νομίζουμε ότι θα πρέπει να το κάνετε αυτό. Αν κατάλαβα καλά, υπονοήσατε ότι δεν πρόκειται να γίνει. Να το πείτε, όμως, καθαρά ότι από εδώ και πέρα θα ισχύει το εννεάμηνο και γι’ αυτούς.

Αυτό για την ιστορία, νομίζω ότι έχετε ευθύνη να αποκαταστήσετε μία αδικία την οποία εσείς προκαλέσατε -όχι εσείς προσωπικά, η Κυβέρνησή σας. Δεν μπορούμε να λέμε: Ο γέγονε γέγονε και συνεχίζουμε από ’δω και πέρα.

Θέλω, όμως, να σταθώ λιγάκι στους αναπληρωτές, γι’ άλλη μια φορά, σε αυτούς που ζουν αυτή την πολυετή εργασιακή περιπλάνηση από νησί και από περιοχή της χώρας σε περιοχή, στη διάλυση των οικογενειών τους, στο κόστος της διαμονής τους. Αυτό δεν αφορά μόνο στη δική σας Κυβέρνηση για να είμαστε δίκαιοι, αφορά σε όλες τις κυβερνήσεις, γιατί την ίδια ερώτηση είχαμε κάνει και στην κυβέρνηση του ΣΥΡΙΖΑ.

Αυτοί οι άνθρωποι, λοιπόν, έχουν μειωμένα δικαιώματα σε σχέση με τους μόνιμους εκπαιδευτικούς. Γιατί; Είναι εκπαιδευτικοί δεύτερης κατηγορίας; Τα παιδιά τους δεν έχουν τα δικαιώματα που έχουν και τα άλλα παιδιά σε σχέση με τους γονείς τους και σε σχέση με όλα τα υπόλοιπα; Κι, όμως, αυτοί οι άνθρωποι εμποδίζονται στην πραγματικότητα, με την πολιτική που ισχύει εδώ και χρόνια, να δημιουργήσουν οικογένειες. Ξέρετε ότι υπάρχουν ελάχιστες άδειες κύησης, λοχείας και ελάχιστες άδειες ανατροφής. Για να μην σας πω ότι είχαμε και ένα κρούσμα παλαιότερα, επί ΣΥΡΙΖΑ, που έπρεπε να παραιτηθεί μια εκπαιδευτικός η οποία βρισκόταν σε επαπειλούμενη κύηση. Δεν είχε δικαίωμα άδειας, δηλαδή.

Καταλαβαίνετε ότι όλα αυτά καθόλου δεν συνηγορούν με αυτό το αφήγημα του δημογραφικού προβλήματος -που δεν είναι αφήγημα, είναι ένα πρόβλημα πραγματικό- αλλά είναι μια πολιτική η οποία υπονομεύει, τελικά, το δημογραφικό και εν πάση περιπτώσει αποδεικνύει ότι τα δάκρυα των αστικών κομμάτων για το δημογραφικό ζήτημα της χώρας είναι κροκοδείλια και τίποτε περισσότερο.

Εν πάση περιπτώσει, σας καλούμε για άλλη μια φορά να δώσετε διευκρινιστικές οδηγίες σε σχέση με τη νέα εγκύκλιο που ισχύει, έτσι ώστε -εγώ θα έλεγα και με μια ευρύτερη αντίληψη για την ομαλή λειτουργία των σχολείων- να πάρουν και όσοι στερήθηκαν άδικα αυτή την άδεια ανατροφής εξαιτίας της εγκυκλίου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Ορίστε, κυρία Μακρή, έχετε τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, την αναφορά που έκανα στην εγκύκλιο που στηρίχθηκε σε γνωμοδότηση του Νομικού Συμβουλίου του Κράτους την έκανα για λόγους ιστορικούς, επειδή τα αναφέρατε στην ερώτησή σας. Θέλω να διευκρινίσω σε όσους μας ακούν ότι δεν ήταν αυθαίρετη και να σας πω ότι αμέσως συμμορφωθήκαμε με την απόφαση. Σας είπα ότι μόλις κοινοποιήθηκε -και προφανώς είναι υπέρτερο το Συμβούλιο της Επικρατείας- και εννοείται ότι, όπως όλα τα Υπουργεία, έτσι και το δικό μας συμμορφώθηκε και εξέδωσε τη διευκρινιστική εγκύκλιο.

Σε ό,τι αφορά αυτό στο οποίο αναφέρεστε και επιμένετε, στην αναδρομική χορήγηση, σας το είπα σαφώς και θα το επαναλάβω αν δεν έγινα αντιληπτή. Όπου το επιτρέπει ο νόμος λαμβανομένων υπ’ όψιν και των συνταγματικών ρυθμίσεων, κύριε συνάδελφε, ναι, βεβαίως η άδεια δίδεται.

Πάμε στο δεύτερο θέμα το οποίο αναφέρατε που είναι οι αναπληρωτές εκπαιδευτικοί. Για τους μόνιμους και τους αναπληρωτές εκπαιδευτικούς ισχύουν τα προβλεπόμενα για όλους τους εργαζομένους ιδιωτικού δικαίου ορισμένου χρόνου για τους οποίους συμπληρωματικά εφαρμόζονται οι διατάξεις της εργατικής νομοθεσίας για τη σύμβαση εξαρτημένης εργασίας. Με νόμο, όμως, της δικής μας Κυβέρνησης, γιατί εμείς δεν χύνουμε κροκοδείλια δάκρυα, κάνουμε συγκεκριμένες ενέργειες.

Αναφερθήκατε πολύ γλαφυρά -και εγώ θα το συνυπογράψω αυτό- για την ταλαιπωρία των αναπληρωτών εκπαιδευτικών που γυρνούν όλη την Ελλάδα και προσφέρουν σημαντικό εκπαιδευτικό έργο. Αλλά θα σας θυμίσω, όπως κάνω κάθε φορά που είμαστε εδώ στη Βουλή για κοινοβουλευτικό έλεγχο μαζί, ότι εμείς περιορίσαμε τους αναπληρωτές μετά από πάρα πολλά χρόνια, χωρίς να σημαίνει ότι δεν υπάρχουν ακόμη αναπληρωτές που ταλαιπωρούνται. Πάντως, διορίσαμε και θα διορίσουμε κι άλλους και ας καταγραφεί αυτό.

Επίσης, όπως έλεγα, κάναμε ευμενέστερες ρυθμίσεις για τους εκπαιδευτικούς με σχέση εργασίας ιδιωτικού δικαίου ορισμένου χρόνου και κατά αναλογία και με βάση τη διάρκεια της σύμβασης μπορούν να πάρουν ειδική άδεια είκοσι δύο ημερών, ειδική άδεια έξι ημερών λόγω αναπηρίας, ειδικές άδειες σε δικαστικούς συμπαραστάτες, χορηγείται στους αναπληρωτές εκπαιδευτικούς άδεια ασθενείας τέκνου, άδεια για παρακολούθηση σχολικής επίδοσης, πάντα σε αναλογία με τη διάρκεια της σύμβασης.

Για τις άδειες για την ανατροφή τέκνου ο πατέρας ή η μητέρα που είναι αναπληρωτής εκπαιδευτικός και έχει παιδί μέχρι δύο ετών έχει δικαίωμα να κάνει χρήση του μειωμένου διδακτικού ωραρίου κατά δύο ώρες την εβδομάδα από το διδακτικό ωράριο που αναφέρεται στη σύμβαση και απαλλαγή από τις πρόσθετες εξωδιδακτικές υποχρεώσεις. Εναλλακτικά, ο φυσικός, θετός ή ανάδοχος γονέας -είτε μητέρα είτε πατέρας- αναπληρωτής εκπαιδευτικός ή μέλος του ειδικού εκπαιδευτικού ή βοηθητικού προσωπικού, εάν δεν κάνει χρήση του μειωμένου ωραρίου, μπορεί να πάρει άδεια για την ανατροφή του τέκνου με αποδοχές διάρκειας έως τριών μηνών και δεκαπέντε ημερών. Το διάστημα αυτό λογίζεται ως χρόνος διδακτικής υπηρεσίας, ως χρόνος ασφάλισης στους οικείους κλάδους κύριας σύνταξης, καθώς και στους οικείους φορείς επικουρικής ασφάλισης.

Επίσης, χορηγείται στους αναπληρωτές εκπαιδευτικούς -σε όλους τους εργαζόμενους μεταξύ αυτών και στους αναπληρωτές εκπαιδευτικούς- γονική άδεια για την ανατροφή παιδιού διάρκειας τεσσάρων μηνών χωρίς αποδοχές εκ μέρους του εργοδότη, που μπορεί ως εργαζόμενος να τη χρησιμοποιήσει είτε συνεχόμενα είτε τμηματικά μέχρι το παιδί να συμπληρώσει τα οκτώ χρόνια. Για τη χορήγηση αυτής της γονικής άδειας πρέπει ο εργαζόμενος γονέας να έχει συμπληρώσει ένα έτος συνεχόμενης ή με διαδοχικές συμβάσεις εργασίας ορισμένου χρόνου στον ίδιο εργοδότη. Τους δύο πρώτους μήνες της γονικής άδειας ο ΟΑΕΔ υποχρεούται να καταβάλλει επίδομα γονικής άδειας στον κάθε γονέα μηνιαίως ποσού ίσου με τον ελάχιστο νομοθετημένο μισθό, όπως ορίζεται κάθε φορά.

Επίσης, και με αυτό τελειώνω, κύριε Πρόεδρε, θέλω να σας πω πως ρυθμίσαμε πρόσφατα με νόμο που ψηφίσαμε το 2022 να υπάρχει έγκαιρος χρονικός προγραμματισμός να υποβάλλονται οι αιτήσεις άδειας σε περιπτώσεις κατά τις οποίες γνωρίζουν, όπως είναι στην περίπτωση της ανατροφής τέκνου, δηλαδή, οι αιτήσεις να υποβάλλονται το αργότερο μέχρι 31 Μαΐου, η χορήγηση να εκδίδεται μέχρι 30 Ιουνίου. Αυτό επιτρέπει και τα εργασιακά δικαιώματα των αναπληρωτών εκπαιδευτικών να ικανοποιούνται, αλλά και η εύρυθμη εκπαιδευτική διαδικασία να μην παρακωλύεται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Καλή συνέχεια, κύριε Δελή.

Προχωράμε στην πέμπτη με αριθμό 673/13-5-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Υπέρογκη ύλη τελευταία στιγμή στις προαγωγικές εξετάσεις των τάξεων του λυκείου εν μέσω πανδημίας».

Κύριε Αρσένη, καλησπέρα σας και καλή εβδομάδα. Έχετε τον λόγο για δύο λεπτά.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, είχατε πραγματικά μια μεγάλη ευκαιρία να χρησιμοποιήσετε αυτή τη σχολική χρονιά να επουλωθούν οι πληγές των παιδιών και της μαθητικής κοινότητας, πληγές που προέκυψαν μέσα από τα lockdown και την τηλεκπαίδευση.

Ήταν η μεγάλη ευκαιρία. Αντί γι’ αυτό, εσείς φροντίσατε, στην ουσία, ήδη πέρυσι με την ελάχιστη βάση εισαγωγής να μπουν σαράντα χιλιάδες μαθητές λιγότεροι, φέτος μειώνετε τους εισακτέους κατά εννιά χιλιάδες, η μεγαλύτερη ονομαστική μείωση εδώ και είκοσι χρόνια και βάζετε την τράπεζα θεμάτων σε αυτά τα παιδιά, τα οποία λόγω των μέτρων σας για τον COVID, το «50 +1» για να κλείσει μια αίθουσα το παιδί έχανε το μάθημα. Γινόταν η διάδοση του κορωνοϊού στα σχολεία, έχαναν και οι εκπαιδευτικοί ώρες διδακτικές. Δεν βάλατε τους αναπληρωτές στη θέση τους έγκαιρα. Δεν είχατε καθηγητές έγκαιρα σε μαθήματα. Σε μαθήματα της βάσης θεμάτων δεν υπήρχαν καθηγητές μέχρι το τέλος, στη δυτική Αθήνα τουλάχιστον, και φαντάζομαι δεν είμαστε οι μόνοι.

Τώρα, δύο εβδομάδες και λιγότερο πριν από τη σημερινή έναρξη των προαγωγικών εξετάσεων βάζετε νέα θέματα στη βάση θεμάτων. Να τα διδαχθεί ποιος; Πώς; Ιστορία γενικής παιδείας, μέχρι τις 6 Μαρτίου εβδομήντα εννιά ήταν τα θέματα, Βιολογία γενικής παιδείας είκοσι οκτώ νέα θέματα, Γεωμετρία γενικής παιδείας τριάντα έξι νέα θέματα, Φυσική προσανατολισμός σαράντα έξι νέα θέματα, Μαθηματικά προσανατολισμού είκοσι έξι νέα θέματα, Λατινικά προσανατολισμού είκοσι έξι νέα θέματα, Αρχαία προσανατολισμού εννέα νέα θέματα και μετά τις 6 του μήνα μέχρι τις 10, πριν δύο εβδομάδες, Γεωμετρία γενικής παιδείας εβδομήντα πέντε νέα θέματα, Άλγεβρα γενικής παιδείας εννέα νέα θέματα, Ιστορία γενικής παιδείας έξι νέα θέματα, Φυσική προσανατολισμού πενήντα νέα θέματα, Μαθηματικά προσανατολισμού σαράντα εννέα νέα θέματα, Λατινικά προσανατολισμού πέντε νέα θέματα. Τελευταία στιγμή! Να τα διδαχθεί ποιος, κυρία Υπουργέ; Πώς; Από ποιον;

Έχετε βάλει τους καθηγητές να γράφουν ψέματα στο βιβλίο της ύλης ότι συμπληρώνεται η ύλη. Έχετε λάβει επιστολές -τις έχω μαζί μου, αν αρνηθείτε, θα τις καταθέσω- από καθηγητές που σας εξηγούν τι γίνεται και ότι οι ίδιοι αρνούνται να το κάνουν και ας παραβιάσουν τον νόμο που τους υποχρεώνει να λένε ψέματα και να αφήνουν τα παιδιά να κόβονται.

Ο στόχος σας, τελικά, είναι να απογοητεύσετε αυτά τα παιδιά. Ο στόχος σας είναι το λύκειο, το πανεπιστήμιο να είναι προνόμιο για λίγους και για όλο και λιγότερους, να στείλετε αυτούς τους μαθητές στην προηλικία τεχνική εκπαίδευση. Ψυκτικούς θέλετε, όπως φαντασιώνεται ο κ. Μητσοτάκης ότι είναι οι κάτοικοι του Περιστερίου. Θέλετε κάστες, όπου ένας μαθητής, επειδή δεν είναι αρκετά δυνατός, δεν έχει αρκετά χρήματα, θα μείνει σε τεχνικό επάγγελμα και οι υπόλοιποι θα προχωρήσουν, είναι αυτοί που ξεφεύγουν, γιατί από μόνοι τους δεν μπορούν να τα καταφέρουν και οι άνθρωποι έχουν χρήματα. Αυξήθηκαν 10% οι μαθητές στα ιδιωτικά. Για τα κολέγια το αφήνω σε εσάς να μας πείτε ποια είναι η αύξηση από τότε που ανακοινώσατε όλα τα μέτρα σας, από το 2019, από το 2020, από το 2021. Πείτε μας πώς αυξήθηκαν οι μαθητές που πάνε στα κολέγια. Σταματήστε αυτή την πολιτική που ποδοπατά τα παιδιά. Θέλετε να αποκαρδιώσετε τα παιδιά. Σταματήστε την αποκαρδίωση των παιδιών. Σταματήστε τη διάλυση της μαθητικής κοινότητας. Αποσύρετε όλα αυτά τα ακραία μέτρα. Αποσύρετε, τουλάχιστον, αυτή τη στιγμή την ελάχιστη βάση εισαγωγής που θα κόψει άλλους δέκα χιλιάδες μαθητές από τα φετινά πανεπιστήμια και τις εισαγωγικές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Αρσένη.

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Μακρή, έχετε τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Νιώθω ότι δεν απαντώ σε επίκαιρη ερώτηση, αλλά ότι έχουμε προ ημερησίας συζήτηση για τα θέματα της παιδείας. Έχετε και ένα θέμα με τους αριθμούς, κύριε Αρσένη. Δεν μειώθηκαν κατά οκτώ χιλιάδες οι εισακτέοι στα πανεπιστημιακά ιδρύματα. Καθ’ υπόδειξη των ίδιων των ακαδημαϊκών ιδρυμάτων θα είναι φέτος οκτώ χιλιάδες περισσότεροι από πέρυσι. Και εμείς δεν θέλουμε καθόλου κάστες ανθρώπων που να πηγαίνουν στα πανεπιστήμια και να κατευθύνονται σε ορισμένες σπουδές. Εσείς θέλετε ανθρώπους που δίκην -δεν ξέρω τι να πω- πηγαίνουν στα πανεπιστήμια.

Έχουμε τον μεγαλύτερο αριθμό εισακτέων και τον δραματικά μικρότερο αριθμό αποφοίτων. Ούτε το 10% δεν αποφοιτά από τα δικά μας ιδρύματα, κύριε Αρσένη, όταν στην Ευρώπη είναι πάνω από 25% ο μέσος όρος. Άρα, λοιπόν, είναι ένα θέμα το οποίο συζητήθηκε και θέλω να πιστεύω ότι εξαντλήθηκε κατά τη συζήτηση του νομοσχεδίου, τότε που ήταν ο νόμος του κράτους. Και δεν χρειάζεται να επανερχόμαστε και να αφαιρούμε χρόνο από την ερώτηση σας που είναι για την τράπεζα θεμάτων, με τον πολύ ανακριβέστατο τίτλο «υπέρογκη ύλη τελευταία στιγμή».

Θα πω δυο κουβέντες για την τράπεζα θεμάτων. Είναι για όλους μας ένα σύγχρονο και πολύτιμο εκπαιδευτικό εργαλείο. Εφαρμόζεται στις περισσότερες χώρες της Ευρώπης. Ο σκοπός του είναι να δίνει μεγαλύτερη εγκυρότητα και αξιοπιστία στην εκπαιδευτική διαδικασία και στις εξετάσεις και ταυτόχρονα ευελιξία στους εκπαιδευτικούς για να επιλέγουν τα θέματα. Είναι μηχανισμός βελτίωσης και ποιοτικής αναβάθμισης της μάθησης και συμβάλλει στην ισότιμη συμμετοχή όλων στην εκπαίδευση, κάτι που θα έπρεπε να σας ενδιαφέρει και να το επικροτείτε. Διασφαλίζει την απαιτούμενη κάλυψη της ύλης για όλους τους μαθητές και τις μαθήτριες και αποτρέπει –που και αυτό έχω την εντύπωση ότι θα έπρεπε να το ενισχύετε- τη στείρα αποστήθιση και προωθεί την ενίσχυση της κριτικής σκέψης.

Τα θέματα που επιλέγονται σε κάθε γνωστικό αντικείμενο συνδέονται ευθέως με τις κατευθύνσεις και τους στόχους του προγράμματος σπουδών, τις συνθήκες και την ποιότητα του διδακτικού έργου και τις δυνατότητες μαθητών και μαθητριών. Προστέθηκαν, κύριε συνάδελφε, νέα θέματα στην τρίτη λυκείου, όχι θέματα εκτός ύλης, όχι περισσότερα θέματα. Άρα, υπέρογκη ύλη την τελευταία στιγμή δεν υπάρχει. Υπάρχουν νέα θέματα από τη γνωστή ύλη που τα παιδιά έχουν διαβάσει και έχουν διδαχθεί. Την έχουν διδαχθεί σύμφωνα με τις οδηγίες του ΙΕΠ, σύμφωνα με την παρακολούθηση του ΙΕΠ και σύμφωνα με την ενημέρωση που έχει το ΙΕΠ από τις σχολικές μονάδες.

Θέλω, επίσης, να σας πω για μια τροποποίηση πρόσφατη η οποία έγινε, ακριβώς γιατί υπάρχει ειλικρινές ενδιαφέρον για τους μαθητές και όχι ενδιαφέρον μικροπολιτικό ή ενδιαφέρον απλώς αποφόρτισης μια στιγμή που μακροπρόθεσμα θα το βρουν μπροστά τους. Έχει τροποποιηθεί η υπουργική απόφαση που αφορούσε στην τράπεζα θεμάτων διαβαθμισμένης δυσκολίας.

Στην αρχική απόφαση προβλεπόταν ότι στην τράπεζα θεμάτων κληρώνεται το 50% των θεμάτων του μαθήματος στο οποίο θα εξεταστούν οι μαθητές και οι μαθήτριες και το υπόλοιπο 50% επιλέγεται από τον εκπαιδευτικό της τάξης. Στις 30-4-2022 εκδόθηκε δική μας τροποποιητική απόφαση που δίνει μεγαλύτερη ευελιξία στους εκπαιδευτικούς στην επιλογή θεμάτων.

Τροποποιήθηκε η παράγραφος 4 του κεφαλαίου 4 της αρχικής απόφασης και υπάρχει πλέον η δυνατότητα ο διδάσκων να επιλέγει μεταξύ τριπλάσιου αριθμού κληρωθέντων θεμάτων. Δηλαδή, την ημέρα των εξετάσεων ο διευθυντής ή οι διδάσκοντες κληρώνουν έξι θέματα, οι τρεις ενότητες θεμάτων από τη μεγάλη δεξαμενή της τράπεζας των θεμάτων και επιλέγουν με δικά τους κριτήρια δύο από τα έξι κληρωθέντα ή μία ενότητα θεμάτων για να εξεταστούν οι μαθητές. Και το κάνουν αυτό οι εκπαιδευτικοί που έχουν γνώση, που έχουν πρωτογενή ενημέρωση, λαμβάνοντας υπ’ όψιν τις ιδιαιτερότητες της τάξης, τον βαθμό εμπέδωσης της διδαχθείσας ύλης και τις ανάγκες των μαθητών και εν συνεχεία η επιλογή αυτή καταχωρίζεται στην τράπεζα θεμάτων διαβαθμισμένης δυσκολίας.

Στη δευτερολογία μου θα αναφερθώ στη μείωση, κύριε Πρόεδρε, της εξεταστέας ύλης.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κυρία Μακρή και για την τήρηση του χρόνου.

Κύριε Αρσένη, έχετε τρία λεπτά.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πάρα πολύ, κύριε Πρόεδρε.

Κυρία Υπουργέ, έχει εφαρμοστεί ξανά η τράπεζα θεμάτων με τρομερή επιτυχία, αν κάποιος θέλει να ωφελήσει τα φροντιστήρια, τα ιδιωτικά σχολεία και τα κολέγια. Να είμαστε ειλικρινείς, τα κολέγια τα ωφελείτε με την ελάχιστη βάση εισαγωγής.

Το 2013 - 2014 από 4,2 οι μετεξεταστέοι με την τράπεζα θεμάτων πήγαν στο 23,3. Και σε πανικό το Υπουργείο τότε, άλλαξε τη βάση και πήγε στο 15. Τι σημαίνει αν φτάσετε και εσείς στα ίδια νούμερα, στο 16, να κόψετε τα παιδιά αυτά, τα παιδιά που είχαν περάσει από διάλυση της σχολικής διαδικασίας λόγω του COVID; Γιατί αυτά τα παιδιά θα κόψετε. Σημαίνει ότι όλο το καλοκαίρι θα το περάσουν στα φροντιστήρια. Μεγάλη επιτυχία για τα φροντιστήρια, μεγάλη επιτυχία για τα φροντιστήρια! Αυτός είναι ο στόχος σας;

Μας διαφημίζετε τις αλλαγές πανικού στη διαδικασία της τράπεζας θεμάτων, ότι αλλάξατε τρεις εβδομάδες πριν τις εξετάσεις το σύστημα για ακόμη μια φορά και πανηγυρίζετε γι’ αυτό; Σας κάνω επίκαιρες ερωτήσεις για την έγκαιρη κατάργηση, τη μείωση της ύλης και μου λέγατε: «Όχι, μα τι λέτε; Δεν υπάρχει πρόβλημα με την ύλη. Πέρυσι ήταν το πρόβλημα που υπήρχε η πανδημία και η τηλεκπαίδευση».

Φέτος δεν υπάρχει κανένα πρόβλημα. Διδάχτηκαν τα παιδιά. Αν θέλετε να μιλάμε ειλικρινά σε αυτή την Αίθουσα, αυτά τα μέτρα οδηγούν στη διάλυση της παιδείας, οδηγούν στη μετατροπή του δικαιώματος των παιδιών. Αντί να πάμε δηλαδή αυτή τη στιγμή να παλέψουμε για το πώς τα παιδιά μας θα τελειώνουν το λύκειο και θα πάνε πανεπιστήμιο, πάμε να συζητήσουμε πώς τα παιδιά μας δεν θα τελειώνουν το λύκειο και δεν θα πηγαίνουν πανεπιστήμιο.

Μας λέτε ότι πάρα πολλοί δεν προλαβαίνουν να ολοκληρώσουν τις σπουδές τους. Μήπως επειδή οι περισσότεροι δουλεύουν; Ή θεωρείτε ξαφνικά ότι όλοι κάνουν όλη την ώρα πάρτι και γι’ αυτό δεν τελειώνουν; Ποιο είναι το πρόβλημα; Για ποιον λόγο κάποιος δεν τελειώνει το πανεπιστήμιο; Θα τους βοηθήσετε τώρα που πάτε να κάνετε μέσω των ΣΔΙΤ να πληρώνουν και τη φοιτητική εστία; Είναι η διάλυση του δημοσίου συστήματος αλλά είναι κάτι παραπάνω από αυτό.

Θέλετε τα παιδιά, ένα μεγάλο κομμάτι των παιδιών, να τα στρέψετε στην τεχνική προλυκειακή εκπαίδευση, να γίνουν εργατικά χέρια, να μην μπορέσουν να φύγουν από την τάξη από την οποία προήλθαν. Θέλετε να δημιουργήσετε κλειστές κάστες όπου κανένας δεν μπορεί να εξελιχθεί, παρά μόνο κάποιες εξαιρέσεις, βέβαια, οι οποίες πραγματικά θα επιβεβαιώνουν τον κανόνα. Παρ’ όλα αυτά δεν απαντήσατε γιατί προσθέσατε αυτά τα τεράστια νούμερα νέων θεμάτων στην τράπεζα θεμάτων. Εβδομήντα εννιά στην γενικής παιδείας, είκοσι οκτώ στη Βιολογία γενικής παιδείας, στην Ιστορία, στη Γεωμετρία τριάντα έξι, στη Φυσική σαράντα έξι, στα Μαθηματικά προσανατολισμού είκοσι έξι, στα Λατινικά είκοσι έξι, στα Αρχαία εννιά. Τις είπα ξανά. Δυο εβδομάδες πριν τη σημερινή μέρα που μπήκαν σε εξετάσεις τα παιδιά μπήκαν άλλα θέματα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Μικρή ανοχή, κύριε Πρόεδρε.

Πάλι εβδομήντα πέντε στη Γεωμετρία γενικής παιδείας, στην Άλγεβρα εννιά, στην Ιστορία έξι, στη Φυσική πενήντα, στα Μαθηματικά σαράντα εννιά, στα Λατινικά πέντε. Καταθέτω στα Πρακτικά, για να δείτε πως στις 3 η ώρα το πρωί, στις 10 του μήνα ανεβαίναν θέματα στην Τράπεζα Θεμάτων.

Τα καταθέτω στα Πρακτικά.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προστατεύστε στοιχειωδώς τα παιδιά. Σταματήστε τη βάση εισαγωγής. Σταματήστε να στέλνετε στην τεχνική εκπαίδευση χωρίς να το θέλουν και στους ιδιώτες τα παιδιά μας βορά, χωρίς να έχουν χρήματα να πληρώσουν τους ιδιώτες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Ακούστε, κύριε συνάδελφε. Στο Υπουργείο μας κι όποιος απαντάει εδώ στη Βουλή, αλλά και σε όλα τα δημόσια fora, είτε Υπουργός είναι είτε εγώ είτε ο Γενικός Γραμματέας του Υπουργείου, ποτέ δεν πανηγυρίζουμε. Πάντοτε καταθέτουμε με πολλή προσοχή και σεβασμό στην εκπαιδευτική διαδικασία, στους μαθητές και στους εκπαιδευτικούς τις ενέργειές μας, τα αποτελέσματα των ενεργειών, τους λόγους για τους οποίους προβαίνουμε σε ενέργειες και πάντοτε συναισθανόμαστε τη μεγάλη ευθύνη που έχουμε να κάνουμε ακόμη περισσότερα.

Άρα, λοιπόν, εμείς δεν πανηγυρίζουμε. Ενημερώνουμε και νομοθετούμε με πλήρη επίγνωση και των υποχρεώσεων των πολιτικών που έχουμε και των δεσμεύσεων βάσει του προεκλογικού μας προγράμματος.

Απλώς αναρωτιέμαι, εσείς κάθε φορά που θα συναντιόμαστε στη Βουλή, που είναι σχεδόν κάθε βδομάδα, που διεκτραγωδείτε και παρουσιάζετε μαθητές ανίκανους να περάσουν τις εξετάσεις, εκπαιδευτικούς απολύτως απρόθυμους να αξιολογηθούν γιατί δεν αντέχουν στην αξιολόγηση, εκπαιδευτικά ιδρύματα τα οποία δεν προάγουν τη μόρφωση και δεν παράγουν επιστήμονες οι οποίοι είναι ανταγωνιστικοί, είτε στην αγορά εργασίας είτε ακαδημαϊκά, πώς νιώθετε; Αντιπολιτεύεστε απλώς την Κυβέρνηση ή υπονομεύετε πολύ συνειδητά;

Και θέλω να σας πω ότι δεν υπάρχει καμμία, μα καμμία ενέργεια που να δείχνει ότι η ελάχιστη βάση εισαγωγής δημιούργησε μεγαλύτερο αριθμό φοιτούντων σε ιδιωτικά κολέγια. Σταματήστε αυτή την καραμέλα. Δεν στηρίζεται σε στοιχεία. Είναι δικός σας ευσεβής πόθος. Είναι κάτι που λέτε επανειλημμένα και δεν μπορείτε να το θεμελιώσετε.

Τώρα σε ό,τι αφορά την έκτακτη περικοπή της εξεταστέας ύλης έγινε πράγματι πέρυσι, γιατί η εκπαιδευτική διαδικασία γινόταν μέσω της τηλεκπαίδευσης και κρίθηκε από το Υπουργείο με σύνεση, με προσοχή, με σεβασμό στα παιδιά ότι ήταν επιβεβλημένη. Έγινε στις 14 Ιανουάριου 2021, έγκαιρα, ώστε τα παιδιά να ενημερωθούν και ορθά γιατί υπήρχαν αυτές οι διαδικασίες.

Όμως το τρέχον σχολικό έτος, κύριε συνάδελφε, οι σχολικές μονάδες λειτούργησαν διά ζώσης. Η ύλη όπως σας είπα και στην πρωτολογία καλύφθηκε. Το Ινστιτούτο Εκπαιδευτικής Πολιτικής, που είναι και ο επιστημονικός μας σύμβουλος, έχει διαρκή, συνεχή, αν όχι καθημερινή επικοινωνία με τους φορείς που εμπλέκονται σε αυτή τη διαδικασία. Την παρακολουθεί και καταθέτει προτάσεις για να τη στηρίξει ουσιαστικά, όχι να την αποδομήσει για να λαϊκίσει ή να φανεί ευχάριστο. Και δεν έχει καταθέσει καμμία πρόταση για περικοπή της ύλης. Παρακολουθεί με επιστημονικό και συστηματικό τρόπο τι γίνεται. Άρα, λοιπόν, τέτοιο θέμα και μάλιστα λίγες μέρες πριν την έναρξη των εξετάσεων κακώς δημιουργείται. Δεν υπάρχει, δεν θεμελιώνεται επιστημονικά ούτε από την πρόοδο και την εκπαιδευτική διαδικασία.

Και θέλω να σας πω και κάτι ακόμα. Μ’ αυτό τελειώνω, κύριε Πρόεδρε. Είναι στρεβλό, είναι ανακριβές ότι η μείωση της εξεταστέας ύλης συνεπάγεται πάντοτε ή οπωσδήποτε ευκολότερα θέματα εξετάσεων. Έχω κάνει πολλές συζητήσεις με τους εκπαιδευτικούς και με ενημέρωσαν ότι, επειδή ακριβώς τα θέματα δεν πρέπει να επαναλαμβάνονται, η μειωμένη ύλη οδηγεί από μια περιορισμένη δεξαμενή για τις εξετάσεις να υπάρχουν δυσκολότερα θέματα λόγω ακριβώς αυτού του περιορισμού.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μακρή. Καλή συνέχεια. Ο κ. Αρσένης μένει γιατί είναι πρωταγωνιστής στην επόμενη.

Τώρα θα συζητηθεί η τρίτη με αριθμό 4691/191/14-4-2022 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Ορεινά Ζακύνθου: Δρόμος για το «καλό της κοινωνίας», ερήμην φορέα διαχείρισης και Αρχαιολογικής Υπηρεσίας».

Κύριε Αρσένη, έχετε τον λόγο για δυο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, κατ’ αρχάς για ακόμα μια φορά δεν μας φέρατε τα έγγραφα. Δεν μας φέρατε ούτε τη μελέτη του Πανεπιστημίου Πατρών για τον ήχο. Μας είπατε ότι όλα είναι εντάξει για τον ήχο. Δεν μας φέρατε τα έγγραφα για τη διακοπή και επανεκκίνηση των σεισμικών ερευνών

Όσον αφορά το θέμα αυτό για τη Ζάκυνθο, είναι πολλοστή φορά που το φέρνω στη Βουλή. Αυτή τη φορά έχουμε έναν δρόμο. Έχουμε, κύριε Πρόεδρε, μια κατάσταση όπου ξαφνικά εμφανίστηκε κάποιος που υποτίθεται ότι είναι εμίρης του Κατάρ και αγόρασε τις περιουσίες διακοσίων οικογενειών στη Ζάκυνθο, μόνο που τελικά δεν τις πούλησαν οι οικογένειες. Απλά τις χάσανε σε μια νύχτα. Είναι η διαδικασία, τέλος πάντων, στο δικαστήριο με ποινικές διώξεις σε όλους τους εμπλεκόμενους. Και έπεται και συνέχεια απ’ ό,τι καταλαβαίνω. Όμως τώρα βλέπουμε προσπάθειες να προχωρήσει, παρά την ποινική δίωξη, αυτό το πρότζεκτ με τη δημιουργία ενός δρόμου.

Για το καλό της κοινωνίας, λοιπόν, και ερήμην του φορέα διαχείρισης και της Αρχαιολογικής Υπηρεσίας μέσα σε περιοχή «NATURA», ανοίγεται ένας δρόμος για να μπορούν να έχουν διαφυγή σε περίπτωση πυρκαγιάς οι πολίτες. Μόνο που αυτός ο δρόμος είναι Α΄ κατηγορίας, θα είναι ανοιχτός όλον το χρόνο και όχι μόνο γι’ αυτούς που έχουν έκτακτη ανάγκη διαφυγής αλλά μυστηριωδώς για όλους όσους θα έχουν πρόσβαση σε αυτόν τον τόπο. Ακόμα πιο μυστηριωδώς, ενώ είναι στην περιοχή του δικτύου «NATURA» δεν έχει γνωμοδοτήσει το Εθνικό Θαλάσσιο Πάρκο Ζακύνθου.

Σας καταθέτω στα Πρακτικά το κείμενο που λέει ότι σας ενημερώνουμε, ότι δεν λάβαμε καμμία γνώση, ότι επιθυμούμε να ενημερωθεί η υπηρεσία μας για το συγκεκριμένο έργο και να έχουμε τον φάκελο του έργου. Ενώ είναι αρχαιολογικός χώρος στην πράξη, δεν έχει ενημερωθεί το Υπουργείο Πολιτισμού και η αρμόδια Εφορία Αρχαιοτήτων, η οποία ζητά την αναθεώρηση του σχεδιασμού και να λάβει τον πλήρη φάκελο για να μπορεί να τοποθετηθεί.

Όλο αυτό δεν γίνεται με τη διαδικασία περιβαλλοντικής αδειοδότησης, αλλά με μια υπεύθυνη δήλωση που λέγεται «πρότυπες περιβαλλοντικές δεσμεύσεις». Έρχεται μετά το ΥΠΕΚΑ, ο αρμόδιος φορέας και μας λέει τα αδιανόητα: Ότι δεν έχει λάβει πληροφορίες επαρκείς για το δίκτυο «NATURA», ότι ακριβώς εκεί που χαράσσεται είναι ακριβώς εκεί που είναι τα προστατευόμενα ενδημικά είδη, όπως οι εσπερούλες που αναφέρονται ως ενδημικό είδος στο Κόκκινο Βιβλίο της Ευρωπαϊκής Ένωσης. Έχει κι άλλα πολλά ενδημικά είδη τα οποία βρίσκονται ακριβώς σε αυτό το σημείο.

Φαίνεται ότι βρίθει λαθών, φαίνεται να μην έχει γίνει επιτόπια έρευνα από αυτούς που έκαναν τις πρότυπες δεσμεύσεις, μας λέει ο ΥΠΕΚΑ, ότι απουσιάζουν άλλα σημαντικά είδη της προστατευόμενης περιοχής, ότι η περιγραφή και ο υδρότοπος εδώ είναι εσφαλμένα, η φωτογραφία ανήκει σε άλλο είδος. Κάποια είδη που αναφέρονται, δεν αναφέρεται ότι είναι σπάνια και προστατεύονται. Λέει ότι έγινε εργασία πεδίου και είδαν ότι στην περιοχή δεν υπάρχουν προστατευόμενα είδη. Πήγε το ΥΠΕΚΑ εκεί και βρήκε ότι βρίθει προστατευόμενων ειδών. Είναι ο κύριος τόπος τους εκεί που θα γίνουν οι εργασίες.

Από τα είκοσι προστατευόμενα είδη πτηνών στην Ελλάδα τα έξι βρίσκονται εκεί, εντός της περιοχής του έργου. Δεν φαίνεται να έχουν αναληφθεί οι επιπτώσεις της κατασκευής στη μελέτη και η δέσμευση των οικονομικών επιπτώσεων, δεν υπάρχει αναφορά του υλικοτεχνικού εξοπλισμού και των μηχανημάτων που θα χρησιμοποιηθούν, δεν γίνεται αναφορά στην περίοδο κατασκευής του έργου, χρονοδιάγραμμα, όπως ο τοπογραφικός χάρτης της περιοχής, δεν διευκρινίζεται αν θα γίνει χρήση εκρηκτικών, δεν αναφέρεται οποιοδήποτε μέτρο για την πρόληψη κατεδαφίσεων, απουσιάζει ο γεωλογικός χάρτης και η συναφής γεωλογική μελέτη, δεν αναφέρονται τεχνικές εναλλακτικές και πάρα πολλά ακόμα τα οποία θα τα γνωρίζετε, κύριε Υπουργέ, αφού εσείς εποπτεύετε τον ΟΦΥΠΕΚΑ.

Και παρ’ όλα αυτά, όλο αυτό εγκρίνεται. Για ποιον λόγο και για ποιον; Όχι μόνο από ό,τι φαίνεται αλλά από ό,τι μας λέει και ο ΟΦΥΠΕΚΑ για τη διαφυγή καθώς δεν τεκμηριώνεται να υπάρχει τύπου Α΄ δρόμος απλά σαν δασικός και διαφυγής. Θα ήταν τύπου Γ΄, όπως μας λέει ο ΟΦΥΠΕΚΑ ή θα ήταν άλλη χάραξη, όπως μας λέει Βουλευτής σας. Τι γίνεται με τη Ζάκυνθο;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, θίγετε διάφορα ζητήματα με την ερώτησή σας, αλλά αποφεύγετε να αναφερθείτε και να αναλύσετε τον αποκλειστικό σκοπό για τον οποίο κατασκευάζεται αυτή η δασική οδός. Στη γραπτή σας ερώτηση, αλλά και τώρα προφορικά, είδα ότι υποβαθμίσατε τη σημασία του έργου, καθώς στη γραπτή σας ερώτηση βάλατε σε εισαγωγικά τη φράση «δρόμο διαφυγής». Βεβαίως και είναι δρόμος διαφυγής.

Μιλάμε για το Ναυάγιο της Ζακύνθου, κύριε Πρόεδρε, το οποίο όλοι γνωρίζουμε από τις φωτογραφίες και όσοι το έχουμε επισκεφθεί το γνωρίζουμε ακόμα καλύτερα. Κάθε χρόνο μαζεύονται σε αυτή την περιοχή για την οποία μιλάμε, όχι μόνο στην παραλία αλλά και από ψηλά, ένα εκατομμύριο τουρίστες. Αυτή τη στιγμή ποιος είναι ο δρόμος διαφυγής; Είναι ένας αδιέξοδος δρόμος, ένας μικρός χωματόδρομος. Κι εκεί κάθε καλοκαίρι έχουμε το αδιανόητο, έχουμε μποτιλιάρισμα πάνω από το Ναυάγιο. Έχουμε εγκλωβισμένα αυτοκίνητα.

Αποφασίζει, λοιπόν, η Αποκεντρωμένη Διοίκηση, με εισήγηση και γνωμοδότηση της Πυροσβεστικής Υπηρεσίας και η Περιφέρεια Ιονίων Νήσων να εντάξουν ένα έργο διάνοιξης δασικής οδού για λόγους πολιτικής προστασίας. Αυτό είναι το πλαίσιο μέσα στο οποίο μιλάμε.

Λέω, λοιπόν, ότι το Υπουργείο Περιβάλλοντος και Ενέργειας, όπως κάνει πάντοτε και το έχει αποδείξει και θεσμικά και νομοθετικά και με παρουσία στο πεδίο, έχει ως πρώτη του προτεραιότητα και ως κόρη οφθαλμού την απόλυτη προστασία και διαφύλαξη του φυσικού περιβάλλοντος, είτε πρόκειται για δασικά οικοσυστήματα είτε για θαλάσσια.

Έτσι, λοιπόν, πολύ καλά αναφέρατε τον ΟΦΥΠΕΚΑ, τον οργανισμό για το φυσικό περιβάλλον και την κλιματική αλλαγή, που ως καθολικός διάδοχος του Φορέα Διαχείρισης του Εθνικού Θαλάσσιου Πάρκου της Ζακύνθου ήρθε να απαντήσει με γνωμοδότηση σ’ αυτό που αναφέρετε εσείς ως απουσία γνωμοδότησης από τον φορέα.

Ο φορέας εκλήθη να απαντήσει την 1η Φλεβάρη του 2022, ξανά εκλήθη να απαντήσει στις 17 Φλεβάρη 2022. Πέντε μέρες μετά, στις 23 Φεβρουαρίου 2022, απάντησε ο ΟΦΥΠΕΚΑ ο οποίος είπε πάρα πολύ σημαντικά θέματα. Επεσήμανε ελλείψεις στη διαδικασία για τον δρόμο, όπως μη επικαιροποιημένα στοιχεία, απουσία εργασίας πεδίου, απουσία αναφοράς σε είδη χλωρίδας που έχουν καταχωρηθεί στο Κόκκινο Βιβλίο Δεδομένων, το «Σπάνια και Απειλούμενα Φυτά της Ελλάδας» και στα προστατευόμενα είδη του π. δ. 67/1981.

Από τη στιγμή που ο ΟΦΥΠΕΚΑ κάνει αυτές τις επισημάνσεις, και γι’ αυτό αδυνατεί να δώσει γνωμοδότηση, από τη στιγμή που δεν υπάρχουν τα στοιχεία που ζητάει και επειδή επιπροσθέτως δεν ελήφθησαν υπ’ όψιν τα στοιχεία που επικαλείται ο ΟΦΥΠΕΚΑ, γι’ αυτούς τους λόγους -όπως το έχω πει πάρα πολλές φορές σε αυτή την Αίθουσα και θα συνεχίσω να το λέω- δεν πρόκειται να προχωρήσει τίποτα, αν δεν δώσει το πράσινο φως ο ΟΦΥΠΕΚΑ και οι υπόλοιπες υπηρεσίες του κράτους. Είναι απλό και νομίζω ότι μόνο με αυτό θα μπορούσαμε να σταματήσουμε αυτή τη συζήτηση, που λέει ο λόγος.

Θέλω να δώσω και μερικά ακόμα στοιχεία για την προγραμματική σύμβαση. Κατ’ αρχάς, αν μου επιτρέπετε, δεν είναι μεταξύ του Υπουργού και της περιφερειάρχη, όπως λέτε εσείς. Δεν είναι μεταξύ προσώπων οι προγραμματικές συμβάσεις. Είναι μεταξύ Υπουργείου, θεσμού, φορέων και Περιφέρειας Ιονίων Νήσων που εκπροσωπούνται από τα φυσικά πρόσωπα.

Για αυτή την προγραμματική σύμβαση, η οποία μας οδηγεί στη διάνοιξη της δασικής οδού για λόγους πυροπροστασίας, έγινε ο προσυμβατικός έλεγχος από το Ελεγκτικό Συνέδριο. Και –ξαναλέω- εγκρίθηκε η σύναψη αυτής της προγραμματικής σύμβασης ομοφώνως από το Τεχνικό Συμβούλιο Δασών στις 10 Ιουνίου του 2021.

Και γιατί αναφέρω το Τεχνικό Συμβούλιο Δασών, κύριε Πρόεδρε; Διότι το Τεχνικό Συμβούλιο Δασών είναι από τα πιο αυστηρά συλλογικά όργανα της δημόσιας διοίκησης όσον αφορά στη δασική νομοθεσία και την εφαρμογή της. Όταν ακούς Τεχνικό Σύμβουλο Δασών γνωρίζεις ότι έχει περάσει από πάρα πάρα πάρα πολλά φίλτρα η οποιαδήποτε γνωμοδότησή του ή απόφαση στη συνέχεια από την πολιτική ηγεσία του εκάστοτε Υπουργείου.

Το για ποιον λόγο δεν χαρακτηρίστηκε αυτός ο δρόμος Γ΄ κατηγορίας και έμεινε Α΄ κατηγορίας θα το πω στη δευτερολογία μου, κύριε Πρόεδρε, και θα δώσω και επιπρόσθετα στοιχεία.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κύριε Αρσένη, δώστε μου μισό λεπτό για να προχωρήσει η διαδικασία και θα σας δώσω τον λόγο.

Κυρίες και κύριοι συνάδελφοι, έχω την τιμή να κάνω μια ανακοίνωση προς το Σώμα: Οι Υπουργοί Προστασίας του Πολίτη, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Περιβάλλοντος και Ενέργειας, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, Επικρατείας και οι Αναπληρωτές Υπουργοί Οικονομικών, Εξωτερικών, Εσωτερικών, καθώς και ο Υφυπουργός Πολιτισμού και Αθλητισμού κατέθεσαν σήμερα 23-5-2022 σχέδιο νόμου: «Ψηφιοποίηση των διαδικασιών επιδόσεων εγγράφων και αποδέσμευσης της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις του Υπουργείου Προστασίας του Πολίτη».

Παραπέμπεται στη Διαρκή Επιτροπή

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, καταλαβαίνω ότι είναι λίγο άδικος ο ρόλος σας, γιατί κάποιος άλλος έχει υπογράψει όλα αυτά κι εσείς καλείστε για ακόμη μια φορά να έρθετε εδώ και να υπερασπιστείτε την πολιτική του Υπουργείου.

Θα επιμείνω λίγο εδώ. Τι άλλο λέει ο ΟΦΥΠΕΚΑ; Διότι είπατε ότι υπάρχει σκοπιμότητα κατασκευής του έργου. Λέει ο ΟΦΥΠΕΚΑ στη σελίδα 6 στην ειδική οικολογική αξιολόγηση ότι δεν είναι ξεκάθαρη η σκοπιμότητα κατασκευής του έργου και λέει ότι αναφέρεται μεν η μείωση κινδύνου εγκλωβισμού επισκεπτών, η αντιπυρική προστασία, η καλύτερη αστυνόμευση, η διευκόλυνση των εργασιών κ.λπ.. Όμως, δεν αιτιολογείται γιατί προτείνεται ο δρόμος να είναι δασικός τύπου Α΄ κατηγορίας. Οι δασικοί τύποι Α΄ κατηγορίας, λέει ο ΟΦΥΠΕΚΑ, συνδέονται με τους επαρχιακούς εθνικούς δρόμους και με τα δασικά συμπλέγματα. Είναι πολύ ψηλά τμήματα οι λεκάνες των όποιων υπό διευθέτηση χειμάρρων είναι μεγάλες μονάδες για την υποδιαχείριση βοσκοτόπων ή μεγάλες δασικές εκτάσεις που πρόκειται να αναδασωθούν. Χρησιμοποιούνται συνεχώς και για όλη τη διάρκεια του έτους, ενώ αναφέρεται ότι ο συγκεκριμένος δρόμος είναι μόνο δίοδος διαφυγής για τους τουριστικούς μήνες και τότε θα χρησιμοποιείται. Δεν δικαιολογείται, λοιπόν, η κατασκευή ενός δρόμου, λέει ο ΟΦΥΠΕΚΑ, ο οποίος δεν θα χρησιμοποιείται καθ’ όλη τη διάρκεια του χρόνου. Είθισται οι δρόμοι πυρασφάλειας να είναι επίσης χωμάτινοι. Αυτός δεν θα είναι. Θα είναι ασφαλτοστρωμένος. Επίσης, δεν προτείνεται καμμία εναλλακτική.

Αυτά λέει ο ΟΦΥΠΕΚΑ. Λέει, δηλαδή, ότι δε βγαίνει άκρη με το τι γίνεται στη Ζάκυνθο. Μας είπατε ότι ένα εκατομμύριο τουρίστες επισκέπτονται το ναυάγιο. Να θυμίσω ότι ο κ. Θεοχάρης μάς έλεγε ότι κανείς δεν επισκέπτεται πλέον το ναυάγιο και ότι πρέπει να κάνουμε όλα αυτά τα έργα γιατί κανείς δεν επισκέπτεται πλέον το ναυάγιο. Και βλέπουμε ότι με αυτή την επιτροπή που φτιάχτηκε άρχισαν οι πρώτες εργασίες.

Κύριε Πρόεδρε, θα γελάσετε. Στο φωτογραφημένο ναυάγιο έχουν βάλει τον ναυαγοσωστικό πύργο ακριβώς μπροστά στο ναυαγισμένο πλοίο. Δεν υπάρχει η κλασική εικόνα πλέον. Έχει ήδη αλλοιωθεί.

Τα καταθέτω στα Πρακτικά απλά για να δείξω την ανικανότητα που υπάρχει στην επιτροπή που ανέλαβε, με βάση τον νόμο της Κυβέρνησης, να διαχειρίζεται το «ΝΑΥΑΓΙΟ Α.Ε.».

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χαίρομαι, όμως, που λέτε ότι δε θα προχωρήσει αυτός ο δρόμος. Το λαμβάνω ως δέσμευση σας.

Θα κλείσω περιμένοντας τα δύο έγγραφα που λείπουν από την προηγούμενη κατάθεση εγγράφων. Και επίσης θα σας ζητήσω να δεσμευτείτε προς το Προεδρείο για την κατάθεση των δώδεκα εγγράφων που ζητάει η ερώτηση. Είναι μια ερώτηση και ΑΚΕ που είχε γίνει εκπρόθεσμη, δεν απαντήθηκε ποτέ από το Υπουργείο και γι’ αυτό μετατράπηκε σε επίκαιρη. Οπότε θα ήθελα να δεσμευτείτε ότι καταθέτετε τα δώδεκα συγκεκριμένα έγγραφα προς το Προεδρείο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Αμυρά, το διευκρίνισε ότι η επιτροπή φταίει που έβαλαν μπροστά στο ναυάγιο ό,τι έβαλαν. Δε φταίει το Υπουργείο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Έτσι ακριβώς, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Το είπε ο συνάδελφος.

Έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κατ’ αρχάς για την κατάθεση εγγράφων. Ένα από τα έγγραφα που μας ζητάτε από το Υπουργείο, το νούμερο ένα μάλιστα, είναι να σας καταθέσουμε την υπ’ αριθμόν 7/19/5/15 Γνωμοδότηση του Τεχνικού Συμβουλίου Δασών. Την ψάξαμε. Αυτή η γνωμοδότηση, κύριε Αρσένη, δεν έχει καμμία σχέση με τη Ζάκυνθο και με το συγκεκριμένο έργο. Αυτή η γνωμοδότηση που ζητάτε εννοώ, την ψάξαμε και πρόκειται για μία σύναψη προγραμματικής σύμβασης σε περιοχή χαρακτηρισμένη ως καταφύγιο άγριας ζωής μεταξύ του τότε Υπουργείου Παραγωγικής Ανασυγκρότησης, Περιβάλλοντος και Ενέργειας και της Περιφέρειας Ιονίων Νήσων για εκτέλεση έργων βελτίωσης βατότητας της οδού πρόσβασης προς την Ιερά Μονή Άτρου στην Κεφαλονιά. Δεν έχει σχέση, όμως, με τη Ζάκυνθο.

Τα έχω τα έγγραφα στο φάκελο στην επιτροπή επάνω στη Γερουσία, θα μου τα φέρουν για να τα καταθέσω αμέσως μετά και να μας πει ο κ. Αρσένης εάν λείπει κάτι για να το συμπληρώσω στην επόμενη φορά.

Τώρα να δώσω μερικά στοιχεία ακόμα. Γιατί, λοιπόν, διάνοιξη δασικής οδού Α΄ κατηγορίας και όχι Γ΄, όπως λέει κ. Αρσένης ότι θα έπρεπε να γίνει; Αυτό δεν το αποφασίζω ούτε εγώ ούτε ο κ. Αρσένης ούτε τα φυσικά πρόσωπα που κινούνται στον δημόσιο βίο. Το αποφάσισε η Διεύθυνση Συντονισμού και Επιθεώρησης Δασών της Αποκεντρωμένης Διοίκησης Πελοποννήσου, Δυτικής Ελλάδας και Ιονίου όταν θεώρησε και ενέκρινε τη δασική οδοποιία και τη μελέτη βλαστικής αποκατάστασης εδώ. Δηλαδή, η Διεύθυνση της Αποκεντρωμένης Διοίκησης αποφάσισε ότι θέλουμε με αυτές τις προϋποθέσεις, με αυτή τη μελέτη, με αυτούς τους όρους να γίνει διάνοιξη κατηγορίας δρόμου Α΄ και όχι Γ΄, όπως αναφέρεται και μάλιστα έθεσε και τεχνικές προϋποθέσεις και όρους. Δηλαδή, τα έργα να εκτελεστούν σύμφωνα φυσικά με τις ισχύουσες τεχνικές προδιαγραφές και να εγκριθούν από τη Διεύθυνση Δασών Ζακύνθου, το φυτευτικό υλικό να είναι σύμφωνο με τη σχετική εγκύκλιο που βγάλαμε εμείς στο Υπουργείο Περιβάλλοντος για να πούμε ό,τι υπήρχε εκεί το ίδιο θα ξαναφυτευθεί και βεβαίως η υλοποίηση αυτού του δρόμου να πραγματοποιηθεί μετά την περιβαλλοντική αδειοδότηση της μελέτης οδοποιίας. Υπάρχουν τα φίλτρα δηλαδή και υπάρχει η τεκμηρίωση ποιος αποφάσισε για αυτή την κατηγορία δρόμου και όχι για τη Γ΄, όπως λέτε εσείς.

Τώρα, ήταν αναγκαίος αυτός ο δρόμος; Ήταν. Η Πυροσβεστική Υπηρεσία του Νομού Ζακύνθου γνωμοδότησε θετικά, λέγοντας: «Σε κάθε περίπτωση και με δεδομένο ότι θα τηρηθούν τα προαναφερόμενα» αυτά που μόλις ανέφερα δηλαδή για τις προϋποθέσεις «γνωμοδοτούμε θετικά σε κάθε περίπτωση διάρρηξης δασικής οδού που διευκολύνει το έργο της αντιμετώπισης και καταστολής δασικών πυρκαγιών».

Ρωτήσαμε και το Δασαρχείο μας εκεί: Χρειάζεται αυτός ο δρόμος, τον θέλετε εσείς; Ποια είναι η άποψή σας; Και το Δασαρχείο μας είπε: «Βεβαίως, τον χρειαζόμαστε. Τον χρειαζόμαστε πρώτα για να μπορούμε να κάνουμε καλύτερα τη δουλειά μας, να κάνουμε τις αναδασώσεις που πρέπει, να κάνουμε την επιτήρηση, να κάνουμε τις περιπολίες, να μπορούμε να ελέγχουμε ποιος μπαίνει, ποιος βγαίνει και κυρίως να μην ξανασημειωθεί ο εγκλωβισμός εκατοντάδων και χιλιάδων μερικές φορές ανθρώπων δεδομένου ότι ο χαλικόδρομος που υπάρχει σήμερα, δεν είναι χωματόδρομος, είναι με χαλίκι στρωμένος Γ΄ κατηγορίας οδηγεί σε αδιέξοδο, όπως είπα και στην αρχή.

Αυτά, λοιπόν, εμείς δεν μπορούμε να τα κρατήσουμε έτσι. Με τις προϋποθέσεις του νόμου, με τις προϋποθέσεις του τεχνικού δελτίου, τους περιβαλλοντικούς όρους θα γίνει αυτός ο δρόμος. Θα γίνει και θέλω να διαβεβαιώσω και το Κοινοβούλιο και τους κατοίκους της Ζακύνθου ότι θα διασφαλίσουμε ότι θα πληροί κατά 100% τους όρους της δασικής οδοποιίας. Θα κατασκευαστεί αυτός ο δρόμος με τήρηση των πιο αυστηρών προδιαγραφών και κανόνων και βεβαίως με επιτήρηση της δασικής υπηρεσίας, έτσι ώστε να διαφυλαχθεί το φυσικό περιβάλλον της περιοχής.

Πάνω από όλα μας ενδιαφέρει στο πλαίσιο της πολιτικής προστασίας της περιοχής να υπάρχει διέξοδος, να υπάρχει δυνατότητα διαφυγής εγκλωβισμένων ανθρώπων και οχημάτων σε περίπτωση πυρκαγιάς. Αυτός είναι ο στόχος για όλα αυτά που γίνονται.

Ανέφερε ο κ. Αρσένης στην ερώτησή του για την τουριστική αξιοποίηση και θα ήθελα να του απαντήσω. Μέχρι σήμερα -και έχει σημασία αυτό να το πω- δεν έχει κατατεθεί στην αρμόδια δασική υπηρεσία καμμία αμετάκλητη δικαστική απόφαση αναγνώρισης ιδιωτικού δάσους από την επικαλούμενη ιδιοκτήτρια της έκτασης εταιρεία ούτε βεβαίως έχει κατατεθεί αίτημα αναγνώρισης ιδιωτικού δάσους με απόφαση του Συμβουλίου Ιδιοκτησίας Δασών. Έχει σημασία αυτό για να μην νομίζει κάποιος ότι κάποιοι από πίσω βρίσκονται και πάλι να διεκδικήσουν αυτά τα δάση.

Ευχαριστώ πάρα πολύ.

(Στο σημείο αυτό ο Υφυπουργός Περιβάλλοντος και Ενέργειας, κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Συνεχίζουμε με τη δεύτερη με αριθμό 674/13-5-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Περιβάλλοντος και Ενέργειας, με θέμα: «Επιβεβλημένη η παράταση της προθεσμίας υποβολής αντιρρήσεων για τους δασικούς χάρτες».

Ορίστε, κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ,κύριε Πρόεδρε.

Κύριε Υπουργέ, μπορεί να είχε απασχολήσει τη Βουλή και το Υπουργείο Περιβάλλοντος πάρα πολύ το θέμα της ανάρτησης των δασικών χαρτών και της ολοκλήρωσης αυτής της διαδικασίας, όμως, θα πρέπει να σας πω ότι τούτη την ώρα τουλάχιστον για την Κρήτη χρειάζεται να δοθεί παράταση της προθεσμίας υποβολής αντιρρήσεων, προκειμένου να υπάρξει καθαρός ζωτικός χώρος και χρόνος για να μπορέσουν να υποβάλουν τις αντιρρήσεις οι πολίτες και οι ενδιαφερόμενοι, οι θιγόμενοι.

Και γιατί λέω ότι τώρα είναι η ώρα; Διότι μέχρι τώρα όλες οι παρατάσεις αναλώθηκαν παράλληλα με τις νομοθετικές πρωτοβουλίες του Υπουργείου που είναι σε θετική κατεύθυνση, αλλά δεν μπορούσαν οι πολίτες να υποβάλουν αντιρρήσεις όταν εκκρεμούσαν αυτές οι νομοθετικές ρυθμίσεις.

Το δεύτερο στοιχείο είναι ότι δεν έχουν συγκροτηθεί τα συμβούλια ιδιοκτησίας δασών και οι επιτροπές αντιρρήσεων.

Το τρίτο στοιχείο είναι ότι υπάρχει πλήθος λαθών και σφαλμάτων που εντοπίζονται σε πάρα πολλές περιοχές και διαπιστώνεται ότι οι αιτήσεις που είχαν κατατεθεί όλο το προηγούμενο διάστημα για την αναμόρφωση των δασικών χαρτών δεν ελήφθησαν υπ’ όψιν σε σημαντικό βαθμό.

Το άλλο στοιχείο είναι ότι την πανδημία του κορωνοϊού, αλλά και οι σεισμοί στην Περιφερειακή Ενότητα Ηρακλείου και Λασιθίου της 27ης Σεπτεμβρίου επέτειναν την αδυναμία των πολιτών να προχωρήσουν οι προβλεπόμενες διαδικασίες.

Τέλος, πρέπει να ξανασημειώσουμε το γεγονός της στελέχωσης των Διευθύνσεων Δασών.

Έτσι, λοιπόν, πολίτες και φορείς, όπως η Περιφερειακή Ένωση Δήμων Κρήτης, που σας έχει στείλει επιστολή, θεωρούν ότι είναι απαραίτητη αυτή η παράταση και βέβαια δε γίνεται λόγος για την παράταση της μιας εβδομάδας που έδωσε την προηγούμενη βδομάδα. Αυτό είναι κάτι τώρα, το οποίο…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Το φέραμε με την υπόλοιπη Ελλάδα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτό ναι, αλλά δεν ήταν παράταση για να εξυπηρετηθεί ο κόσμος.

Επομένως, θα πρέπει να δώσετε παράταση στην προθεσμία υποβολής αντιρρήσεων για τους δασικούς χάρτες, τουλάχιστον κατά την άποψή μου να υπάρχουν τρεις καθαροί μήνες. Τι σημαίνει αυτό; Σημαίνει ότι πριν αρχίσουμε να μετράμε τους τρεις μήνες, θα πρέπει να έχετε συγκροτήσει τα προβλεπόμενα από το νόμο Συμβούλια Ιδιοκτησίας Δασών και τις Επιτροπές Αντιρρήσεων, καθώς και κάθε θεσμική παρέμβαση που θα διευκολύνει το έργο, έκδοση εγκυκλίων, έκδοση αποφάσεων κλπ..

Αυτή νομίζω ότι είναι και θα είναι εκ των πραγμάτων και η τελευταία η οποία όμως θα δώσει τη δυνατότητα σε μεγάλο αριθμό πολιτών να ολοκληρώσουν τη διαδικασία μέσα και από τις νομοθετικές ρυθμίσεις που κάνατε το τελευταίο διάστημα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Θα απαντήσει ο Υφυπουργός Περιβάλλοντος και Ενέργειας, κ. Γεώργιος. Αμυράς. Ορίστε, κύριε Αμυρά, έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Κύριε Πρόεδρε, η συζήτηση για τους δασικούς χάρτες ειλικρινά εμένα πάντοτε με συναρπάζει, διότι οι δασικοί χάρτες ήταν το χαλί που σηκώθηκε για να δούμε από κάτω συσσωρευμένα προβλήματα δεκαετιών που ταλαιπωρούσαν και τους ιδιοκτήτες της γης, αλλά και το δάσος.

Με λύπη λέω -πραγματικά το λέω με λύπη μέσα μου- ότι δυστυχώς η Ελλάδα έφτασε να είναι η τελευταία χώρα στην Ευρωπαϊκή Ένωση που δεν διαθέτει δασικούς χάρτες και δασολόγιο. Αυτό στο παρελθόν, διότι τώρα πια είμαστε πάρα πολύ κοντά στο να αποκτήσει επιτέλους η χώρα δασικούς χάρτες κυρωμένους, έγκυρους, σωστούς, ολοκληρωμένους, έτσι ώστε να ξέρουμε και πού βρίσκεται το δάσος και να το προστατεύσουμε και πού δεν υπάρχει δάσος έτσι ώστε οι πολίτες να αναπτύξουν την οικονομική τους δραστηριότητα και όποια άλλη, σύμφωνα με τον νόμο, επιθυμούν.

Για να δούμε, λοιπόν, τώρα πώς κινηθήκαμε στους δασικούς χάρτες. Κινηθήκαμε πάντοτε με σεβασμό στις διατάξεις του Συντάγματος και του Συμβουλίου της Επικρατείας, κύριε Πρόεδρε, που το έχουμε πραγματικά σαν τον καντηλάκι μας που πορευόμαστε. Διότι νοιώσαμε τα προηγούμενα χρόνια, θα το θυμόσαστε κι εσείς, τους δύο νόμους του ΣΥΡΙΖΑ το 2017 -δεν μ’ αρέσει να κάνω τώρα κομματική αντιπαράθεση, αλλά τέλος πάντων ας είμαστε και ειλικρινείς μεταξύ μας- για τους δασικούς χάρτες. Και τι μας κληροδότησε; Μας κληροδότησε δύο μεγαλοπρεπέστατες αποφάσεις της ολομέλειας του Συμβουλίου της Επικρατείας που έριξε αυτές τις ρυθμίσεις, μας τα πήγε όλα πιο πίσω -φτου και από την αρχή- και επιπλέον, μας κληροδότησε και εκατόν εβδομήντα πέντε χιλιάδες αντιρρήσεις πολιτών για το περιεχόμενο των δασικών χαρτών.

Από εκεί ξεκινήσαμε. Όχι από το μηδέν. Από το μείον εκατό ξεκινήσαμε. και καλύψαμε όλο αυτό το έδαφος ως εξής. Μου επιτρέπετε που αναφέρομαι σε αυτά τα ζητήματα, αλλά έχει σημασία για την Κρήτη. Πάμε να δούμε, λοιπόν. Πρώτα απ’ όλα, είναι οι ασπάλαθοι. Όταν αναρτήθηκαν οι δασικοί χάρτες για το σύνολο πλέον της επικράτειας πέρσι τον Φεβρουάριο, κύριε Πρόεδρε, τι να δούμε; Οι Κυκλάδες όλες ήταν δασικές. Σχεδόν όλη η Κρήτη ήταν δάση. Η Μάνη, που βγαίνουν πέτρες από το χώμα, ήταν δασική. Τα Δωδεκάνησα πλήρως εμπίπτουν στη δασική νομοθεσία.

Όταν, λοιπόν, το ψάξαμε το θέμα -και αυτό αφορά, βεβαίως, κύριε Κεγκέρογλου, και την Κρήτη- είδαμε ότι η αιτία για να υπαχθούν σχεδόν συλλήβδην και οριζοντίως εκατομμύρια στρέμματα εκτάσεων στη δασική νομοθεσία, ήταν η ύπαρξη του ασπαλάθου, αυτό το κίτρινο λουλούδι. Απέστειλα, λοιπόν, γραπτό ερώτημα στο Τεχνικό Συμβούλιο Δασών, για το οποίο μιλούσαμε λίγο πριν, και ομοφώνως γνωμοδότησε ότι ο ασπάλαθος από μόνος του δεν μπορεί να οδηγήσει μία έκταση, ένα πολύγωνο εντός της δασικής νομοθεσίας.

Έτσι, λοιπόν, απαλάξαμε από τον βραχνά χιλιάδες ανθρώπους που έβλεπαν ότι η περιουσία τους επρόκειτο να «δεσμευτεί» κατά έναν τρόπο και θα έπρεπε να τρέχουν στα δικαστήρια, όπως και έκαναν δηλαδή τα τελευταία σαράντα χρόνια, για να οδηγηθούν με δικαστική απόφαση στο αυτονόητο, ότι η ύπαρξη ασπαλάθου όντως δεν οδηγεί μια έκταση αυτοδικαίως και από μόνη της στη δασική νομοθεσία.

Κάτι άλλο που κάναμε για την Κρήτη -μου επιτρέπετε λίγο αυτό τον πλατειασμό, αλλά έχει σημασία- είναι για το ιδιοκτησιακό καθεστώς. Στην Κρήτη, όπως και σε αρκετές άλλες περιοχές της χώρας, δεν ίσχυε το τεκμήριο κυριότητας υπέρ του δημοσίου. Έλα μου ντε, όμως, που κανείς δεν το εφήρμοζε αυτό και σου ερχόταν το μπιλιέτο από το κράτος και σου έλεγε: «Κύριε Κεγκέρογλου, το οικόπεδό σου είναι δικό μου. Φέρε μου τίτλους ιδιοκτησίας από το 1860». Άντε βρες εσύ τίτλους από το 1860 ή αν είχε καεί το υποθηκοφυλακείο ή αν το ένα ή αν το άλλο. Κι έτσι μονίμως οι πολίτες ήταν με την πλάτη στον τοίχο. Πήγαιναν δικαστικώς, έφταναν στον Άρειο Πάγο -τα έχουμε ψάξει τα στοιχεία- και το 95% των περιπτώσεων δικαιωνόντουσαν. Δικαιώνονταν οι άνθρωποι, αλλά μετά από είκοσι – εικοσιπέντε χρόνια στα δικαστήρια να έχουν ξοδέψει ένα σωρό χρήματα, να έχουν την πίεση την ψυχολογική και να κρατάει αυτό είκοσι – εικοσιπέντε χρόνια.

Καταφέραμε, λοιπόν, εμείς τη διάταξη κι έτσι το ισορροπήσαμε. Και λέμε αν το ελληνικό δημόσιο προβάλλει αξιώσεις υπέρ του σε βάρος του ακινήτου του κ. Κεγκέρογλου, θα πρέπει το ελληνικό δημόσιο να αποδείξει ότι όντως έχει τους τίτλους. Το αυτονόητο κάναμε, δηλαδή.

Και τέλος, φέραμε και διάταξη πρόσφατα με τον ν.4915, το άρθρο 93, για τους δασωμένους αγρούς. Άλλο θρίλερ αυτό. Πικρό θρίλερ. Χωράφι με αεροφωτογραφία του 1945 η έκταση που δείχνει τις καλλιέργειες -στην Κρήτη ειδικά ουκ ολίγα- και μετέπειτα στον ορθοφωτοχάρτη του 2007, του 2009, του 2010, ανάλογα με την περιοχή, αυτό φαίνεται λογγιασμένο. Και σου έλεγε μέχρι τώρα το ελληνικό δημόσιο: Κύριε Κεγκέρογλου, δικό μου είναι το χωράφι σου κι ας έχεις και τίτλους κι ας έχεις αεροφωτογραφία που δείχνει ότι είχε ελιές, ότι είχε αμπέλια.

Φέραμε, λοιπόν, και νομοθετήσαμε εδώ αλλάζοντας το άρθρο 67 του ν.998/1979 και είπαμε ότι το δημόσιο δεν προβάλλει πλέον δικαιώματα κυριότητας σε τέτοιου είδους εκτάσεις που είχαν αγροτική μορφή το 1945 ή το 1960 αν δεν ήταν καθαρή η αεροφωτογραφία, παρά μόνο προβάλλει ενστάσεις και αξιώσεις και αγωγές μόνο αν έχει τίτλους ιδιοκτησίας. Είναι ή δεν είναι αυτά τα αυτονόητα που πρέπει να υφίστανται ως βάση της σχέσης μεταξύ του πολίτη και του κράτους; Κατά την άποψή μου, είναι. Αρκεί να σας πω ότι στην Κρήτη έχουμε περίπου τετρακόσιες χιλιάδες τέτοια στρέμματα δασωμένων αγρών.

Τώρα πολύ γρήγορα απαντάω στα υπόλοιπα ερωτήματα και σταματώ για να συνεχίσω στη δευτερολογία μου. Πάω κατευθείαν στο «ψητό» της ερώτησης. Θα δώσουμε παράταση άλλη; Όχι, κύριε Κεγκέρογλου, δε θα δώσουμε άλλη παράταση. Η τελευταία που δώσαμε ήταν για να εξισώσουμε τους χρόνους της Κρήτης με την υπόλοιπη Ελλάδα, δηλαδή στις 31 Μαΐου, αλλά οι χάρτες έχουν ανοίξει και στο Ηράκλειο και στο Λασίθι από τις 12 Φεβρουαρίου του 2021 -θα σας πω για τις νομοθετικές διατάξεις, θα μπορούσαν να κάνουν αντιρρήσεις οι άνθρωποι- όπως και στα Χανιά και στο Ρέθυμνο από τις 26 Φεβρουαρίου. Δηλαδή, η προθεσμία υποβολής αντιρρήσεων έχει κρατήσει δεκαπέντε ολόκληρους μήνες, αντί των αρχικά προβλεπόμενων τριών.

Οι διατάξεις που φέραμε, με τα νομοθετήματα που φέραμε, έχετε δίκιο, κύριε Κεγκέρογλου, οδηγούν τον πολίτη στο να μην κάνει αντίρρηση. Δεν χρειάζεται να κάνει αντίρρηση γι’ αυτά που νομοθετικά λύσαμε. Άρα, δεν επηρεάζεται το περιεχόμενο της αντίρρησης από τη νομοθέτηση. Η νομοθέτηση απήλλαξε τον πολίτη από την ανάγκη να υποβάλει αντίρρηση.

Τα υπόλοιπα θα τα πω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Ορίστε, κύριε Κεγκέρογλου, έχετε τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αυτά που αναφέρατε, κύριε Υφυπουργέ, απευθυνόμενος στον Πρόεδρο της Βουλής, υπάρχουν ως προβλήματα στην ελληνική δημόσια διοίκηση, και εννοώ στην εκτελεστική εξουσία, γιατί διοικούν άνθρωποι που δεν μπορούν να ξεχωρίσουν τον ασπάλαθο από τον πρίνο, δεν μπορούν να ξεχωρίσουν την ελιά από την προβατσουλιά και επιπλέον που δε γνωρίζουν τι σημαίνει δασωμένος αγρός ή εν πάση περιπτώσει όλα τα άλλα ζητήματα. Κυρίως, όμως, υπάρχουν γιατί δεν εφαρμόζεται το Σύνταγμα. Από ποιον δεν εφαρμόζεται το Σύνταγμα; Μα, από την εκτελεστική εξουσία.

Η εκτελεστική εξουσία, λοιπόν, δεν γνωρίζει ότι στο Σύνταγμα περιλαμβάνεται διαφορετικό καθεστώς για την Κρήτη, τις Κυκλάδες και μια σειρά άλλες περιοχές της χώρας, σε σχέση με το ιδιοκτησιακό απ’ ό,τι στην υπόλοιπη χώρα. Κι αυτό έχει να κάνει με τον τρόπο που προσαρτήθηκε η περιοχή και ενσωματώθηκε στον χώρο, αν ενσωματώθηκε λόγω επανάστασης και πολέμου ή εάν ενσωματώθηκε λόγω συνθήκης.

Αυτό, λοιπόν, είναι πρόβλημα της εκτελεστικής εξουσίας, δεν είναι πρόβλημα των πολιτών. Κι ενώ, λοιπόν, η εκτελεστική εξουσία, κάθε χρώματος και κόμματος, έκανε τόσα χρόνια που είπατε να καταλάβει τι συμβαίνει και να νομοθετήσει, από τους πολίτες ζητάτε μέσα σε μια βδομάδα να λύσουν τα ζητήματα. Δεν είναι έτσι. Πέστε ότι σας πιέζουν από την Ευρωπαϊκή Ένωση, που είναι γεγονός, για τις καθυστερήσεις που έχουμε πολλά χρόνια, να το κάνω κατανοητό. Να μου λέτε, όμως, ότι η Κυβέρνηση και όλες οι κυβερνήσεις κάνανε δεκάδες χρόνια να κατανοήσουν το πρόβλημα, αλλά οι πολίτες οφείλουν σε μια βδομάδα να κάνουν αντιρρήσεις, όχι, δεν το δέχομαι. Δεν το δέχομαι καθόλου. Δεν είναι αποδεκτή η απάντησή σας αυτή.

Και σας το λέω: Από πού κι ως πού όλο το διάστημα το ροκανίσατε χωρίς να έχετε συγκροτήσει τα συμβούλια; Από πού κι ως πού όλο το διάστημα αυτό νομοθετούσατε και κάθε φορά που θυμόσαστε ένα πρόβλημα κάνατε ρύθμιση και δεν το κάνατε στην αρχή; Όπως ο κ. Σκρέκας δεσμεύτηκε -και το χαιρετίσαμε- τον Σεπτέμβρη του 2019 στην Κρήτη που ήρθε, μόλις είχατε αναλάβει Κυβέρνηση, και τελικά δεν τις έκανε τις ρυθμίσεις. Τις άφησε για το μέλλον και κάνατε τους δασωμένους αγρούς πριν μερικές εβδομάδες.

Κύριε Υφυπουργέ, ξέρετε ότι σας συμπαθώ πάρα πολύ και προσωπικά και για τη δουλειά που κάνετε στο Υπουργείο. Επανεξετάστε το! Δεν είναι δυνατόν να στέλνετε τους ανθρώπους σε δικηγόρους και να έχουν κόστος τεράστιο και να τα αναλώνουν στα δικαστήρια. Όχι. Θα πρέπει να έχουν τον εύλογο χρόνο που χρειάζεται για να λυθούν μέσω της διοικητικής διαδικασίας που προβλέπεται τα ζητήματα που έχουν να κάνουν με τους δασικούς χάρτες.

Έχουμε φτάσει, ναι, στο τελικό στάδιο, διότι, ναι, κάνατε τις ρυθμίσεις αυτές που χρειάζονταν, τουλάχιστον στο 80%. Κι άλλο ένα 20% χρειαζόταν. Εν πάση περιπτώσει, κάνατε τις περισσότερες.

Αλλά αναλώθηκε η παράταση εκεί. Δεν υπάρχει παράταση. Για αυτό, λοιπόν, εγώ επιμένω. Σας καταθέτω και το έγγραφο της ΠΕΔ το οποίο είναι τεκμηριωμένο και σας λέω να επανεξετάσετε τουλάχιστον για την Κρήτη, για τις περιοχές όπου χρειαζόταν να τα διευκρινίσετε μέσω των νόμων και που να καταλάβετε επιτέλους ότι υπάρχουν άλλα ζητήματα που έπρεπε να αντιμετωπίσει η πολιτεία πρώτα πριν να ζητά από τους πολίτες να συμμορφωθούν. Η πολιτεία να συμμορφωθεί! Ευχαριστώ.

(Στο σημείο αυτό ο Βουλευτής, κ. Βασίλειος Κεγκέρογλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κύριε Κεγκέρογλου. Τον λόγο έχει ο κ. Αμυράς για τρία λεπτά για τη δευτερολογία του.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Και εγώ ευχαριστώ κύριε Πρόεδρε.

Και εγώ βεβαίως εκτιμώ πάρα πολύ τον κ. Κεγκέρογλου και υπάρχει και προσωπική συμπάθεια. Αυτό είναι αλήθεια. Και χαίρομαι που αναγνωρίζει ότι αυτό που δεν έκανε η ελληνική πολιτεία επί δεκαετίες από το 1978 για την ακρίβεια, σαράντα τέσσερα χρόνια τώρα, αυτό που δεν έκαναν τόσες δεκαετίες διάφορες κυβερνήσεις, τώρα το έκανε η Κυβέρνηση Μητσοτάκη. Βεβαίως!

Δε χρειάζεται, λοιπόν, να κάνει κανένας πολίτης αντίρρηση πλέον για τον δασωμένο αγρό. Το λύσαμε. Δε χρειάζεται να κάνει για το ιδιοκτησιακό του στις περιοχές αυτές που ανέφερα δηλαδή Κρήτη, Δωδεκάνησα, Βόρειο Αιγαίο, Ιόνιο, Κυκλάδες. Το λύσαμε και αυτό. Δεν χρειάζεται να κάνει για τον ασπάλαθο. Το λύσαμε και αυτό. Και τώρα θα φέρουμε διάταξη και για τα εκχερσωμένα.

Άρα ο χρόνος διαρρέει και τρέχει. Και αυτή τη στιγμή που μιλάμε έχουμε μπροστά μας αυτές τις δέκα μέρες -πόσες είναι;- μέχρι να εκπνεύσει η προθεσμία για τις αντιρρήσεις του κόσμου. Αυτός που θα πάει να κάνει αντίρρηση, θα κάνει στοχευμένα πλέον. Πολύ σωστά το είπε ο κ. Κεγκέρογλου. Το 80% των προβλημάτων του δασικού χάρτη τα λύσαμε αθόρυβα, με δουλειά, πάντοτε με καντήλι και οδηγό μας τη νομολογία του Συμβουλίου της Επικρατείας και μένει ένα 20% το οποίο δεν μπορεί να λυθεί νομοθετικά κύριε Πρόεδρε. Δε γίνεται. Είναι οι μεμονωμένες περιπτώσεις ιδιωτών που έχουν άλλη άποψη για το αν θα έπρεπε ή δεν θα έπρεπε, όπως λένε, να εμπίπτει η περιουσία τους στη δασική νομοθεσία. Αυτές είναι εξατομικευμένες περιπτώσεις.

Άρα η προθεσμία που έχουμε δώσει που είναι δεκαπέντε μήνες -δεκαπέντε μήνες!- υπήρξε υπεραρκετή και εκεί μένουμε προς το παρόν κύριε Κεγκέρογλου. Και να σας δώσω και δύο στοιχεία, γιατί με ρωτήσετε στην ερώτησή σας και για τις επιτροπές εξέτασης αντιρρήσεων και για τα συμβούλια ιδιοκτησίας. Κατ’ αρχάς να πούμε ότι υπάρχει ο ν.4819/2021 το άρθρο 149 που προβλέπει τη σύσταση τεσσάρων συμβούλιων ιδιοκτησίας δασών, δασικών, χορτολιβαδικών και βραχωδών εκτάσεων για να εξεταστούν οι αντιρρήσεις ανθρώπων που έχουν εμπράγματες αξιώσεις έναντι του δημοσίου.

Λοιπόν, στην Κρήτη ειδικά έχουμε τη σύσταση συμβουλίου με έδρα το Ηράκλειο. Εάν χρειαστούν περισσότερα συμβούλια, όπως αναφέρετε στην ερώτηση σας, ναι θα το εξετάσουμε και ήδη το εξετάζουμε και το βλέπουμε θετικά για να αποσυμφορηθεί και το Τεχνικό Συμβούλιο Δασών. Και για τις επιτροπές εξέτασης αντιρρήσεων θέλω να πω ότι από τις εκατόν εβδομήντα τέσσερις χιλιάδες αντιρρήσεις που κληρονομήσαμε από την κυβέρνηση του ΣΥΡΙΖΑ έχουμε ήδη εξετάσει τις πενήντα χιλιάδες και ο αριθμός βαίνει μειούμενος. Έχουμε συγκροτήσει τουλάχιστον εκατόν είκοσι με εκατόν τριάντα επιτροπές σε όλη τη χώρα. Τρεις από αυτές βρίσκονται στο Νομό Χανίων και βεβαίως εάν χρειαστεί να αυξήσουμε τις επιτροπές, θα το κάνουμε.

Ως γνωστόν οι επιτροπές αποτελούνται από τρία άτομα. Πρόεδρος είναι ένας νομικός τον οποίο ο κατά τόπου δικηγορικός σύλλογος προτείνει, ένας μηχανικός που το ΓΕΩΤΕΕ ή το ΤΕΕ επίσης προτείνει και ένας δασολόγος από τη δασική υπηρεσία.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο. Και κύριε Υφυπουργέ, επειδή είδα τη φωτογραφία που μου έφεραν από το ναυάγιο, αυτή η επιτροπή θέλει τράβηγμα το αυτί της, διότι καταργούν το ναυάγιο, καταργούν όλο το σκηνικό με την εξέδρα που έστησαν εκεί μπροστά.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 19.04 λύεται η συνεδρίαση για αύριο ημέρα Τρίτη 24 Μαΐου 2022 και ώρα 10.00΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**